Hageegee Haadhisaa: Mussandhi Kamuge Dhahivethikamugai Aailaa Ge2Meehaku Maraaligothuge Vaahaka - Vaguthu\nމިއީ މީގެ ތިރީހަކަށް އަހަރު ކުރީން ދެކުނުގެ ރަށެއްގައި ހިނގި ހަގީގީ ހާދިސާ އެކެވެ. އެދުވަސްވަރާއި ބަލާއިރު މިއީ އޭރު ރަށެއްގައި މިފަދަ ގޮތަކަށް ހިނގައިދިޔަ އެންމެ ބޮޑު ހާދިސާ އެވެ. ރަށުތެރޭގައި އެންމެންގެ ހިތަށް ބިރުވެރިކަން ގެނުވި އެއް ވާހަކަ އެވެ. އެންމެންގެ ތުންތުންމަތީން އޭރު ދެކެވުނު އެއް ވާހަކަ އެވެ. މިހާދިސާގެ ވާހަކަތައް މިހާރުވެސް މަދުން ނަމަވެސް ދެކެވެމުން ދެއެވެ.\nފާތުމާފުޅުގެ އުމުރަކީ އޭރު ގާތްގަނޑަކަށް 40 އަހަރެވެ. އޭނާގެ ފިރިމީހާ އާއި އެކު އުޅެމުން އައީ ރަށުގައި ވަރަށް އާދައިގެ ދިރިއުޅުމެއްގައި އެވެ. ފާތުމާފުޅާއި އޭނާގެ ފިރިމީހާގެ ހަތް ކުދީން ތިބެއެވެ. އަވައްޓެރިން ބުނާގޮތުގައި ފާތުމާފުޅަކީ މުއްސަނދިކަމަށް ވަރަށް ލޯބިކުރާ މީހެކެވެ. މުއްސަނދިކަމަށް ކަރުހިތްކައިގަނެފައިވާ ވަރުން އޭނާގެ އާއިލާގެ ދެމީހަކު މަރާލަން ޖެހިލުމެއް ނެތްކަން ހާމަވީ ހިސާބަކީ އޭނާގެ އާއިލާ ބިރުވެރިކަމަށް ހުށައެޅުނު ހިސާބެވެ. އާއިލާގެ ތެރޭގައި ބިރުވެރިކަން އުފެދިގެން ދިޔައީ އެހިސާބުންނެވެ.\nމީހުން ކިޔައިދޭ ގޮތުގައި ފާތުމާފުޅު ވަނީ އޭނާގެ އާއިލާގެ ދެމީހަކު މަރާލާފަ އެވެ. އަދި އެކަން ފަޅާއަރައި އޭނާ ވަނީ ޖަލަށްވެސް ލާފަ އެވެ. ފާތުމާފުޅު ވަނީ އޭނާގެ ދަނބިދަރިއަކާއި އޭނާ އަށް ބޮޑުދައިތަ ކިޔާ މީހަކު މަރާލާފަ އެވެ.\nފާތުމާފުޅަށް މައިދައިތަ ކިޔާ އަންހެން ކުއްޖަކު މަރާލާފައި ވަނީ އެކުއްޖާ ވިހައިގެން މަހެއްހާ ދުވަސް ނުވަނީސް އެވެ. އެކުއްޖާ މަރާލީ އޭނާ ވިހައިގެން އޭރު އަދި މިހާރުވެސް ދިވެހީން ހަދައި އުޅޭ ބޭހެއްގެ ތެރެއަށް ވިހައެއް އަޅައިގެން ބޯންދީގެން ކަމަށް އޭރުގެ ދުވަސްވީ ފަރާތްތަކުން ކިޔައިދީފައި ވެއެވެ. އަދި އެ އަންހެން މީހާ ހޮޑުލުމުން އެ ވިހައިގެ އަސަރު ހޮޑުގައި ހުރި ކަމަށް އެމީހުން ބުނެއެވެ. ފާތުމާފުޅު އެކަން އޮތީ އަވައްޓެރީންނަށް ސިއްރު ކޮށްފަ އެވެ.\nފާތުމާފުޅަށް ބޮޑުދައިތަ ކިޔާ މީހަކު މަރާލި ގޮތް\nފާތުމާފުޅަށް ބޮޑުދައިތަ ކިޔާ ފިރިހެން ކުއްޖަކު މަރާލީ އެކުއްޖާއަށް ލިބިފައިވާ މުއްސަނދިކަމުގެ ދަހިވެތިކަމުގައި އެވެ. އެކުއްޖާގެ އަތުގައި ހުރި މުދަލާއި ލާރީގެ ބޭނުމުގައި އެވެ. އިންސާނިއްޔަތުގެ ކަންފުޅެއްވެސް ފާތުމާފުޅުގައި ނެތުމުން އޭނާ ހިންގި މި އަމަލުން އޭނާގެ އާއިލާވެސް ލަދުގަންނުވާލިއެވެ. އެނގިފައިވާ ގޮތުގައި ފާތުމާފުޅާއި އެކު އޭނާގެ ތިން ފިރިހެން ކުދީންވެސް މި އަމަލުގައި ބައިވެރިވި ކަމަށް ވެއެވެ.\nހަސަން ނަމަކަށް ކިޔާ އެ މީހަކީ ބޭރުދަތުރުކުރަން އުޅުނު މީހެކެވެ. ހަސަންގެ އަނބިމީހާ އަކީ ހާއްސަ އެހީއަށް ބޭނުންވާ މީހެކެވެ. އެތައް މަހަކަށް ފަހު ބޭރު ބޯޓު ދަތުރު ކޮށްފައި އެއްކުރި ލާރި ހިފައިގެން އެނބުރި ރަށަށް އައިތަނާ ދުވަސްކޮޅެއް ފަހުން ލާރީގެ ދަހިވެތިކަމުގައި ބޮޑުދައިތަ އޭނާ މަރާލީ އެވެ. ރަށުގެ މީހުން ބުނާ ގޮތުގައި ހަސަން މަރާލީ އޭނާއާއި ކުރި ޒުވާބަކަށް ފަހުއެވެ. އެ ޒުވާބަކީ ހަސަން އަތުން ފާތުމާފުޅު ބޭނުންވާ ވަރަށް ފައިސާ ނުދިނުމުން ކުރި ޒުވާބެއް ކަމަށް މީހުން ކިޔައިދެއެވެ.\nހަސަން އާއި ފާތުމާފުޅުގެ ޒުވާބު ހޫނުވެ އެދެމެދަށް ފާތުމާފުޅުގެ ތިން ފިރިހެން ދަރީން ވަދެ ފާތުމާފުޅާއި އެއްބައި ވެގެން ހަސަން ހިފަހައްޓާ އަނިޔާވެރިގޮތަކަށް މަރާލި އެވެ. ހަސަން މަރާލުމުގައި ފާތުމާފުޅާއި އޭނާގެ ތިން ކުދީން ވަނީ ހަސަން ގައިގައި ހިފަހައްޓައި ބަނދެ އޭނާގެ ގައިގައި ހޫނު އިސްތިރި އަޅާފަ އެވެ. ހަސަން މެރުމުގެ ތެރޭގައި އޭނާގެ ރުއިމުގެ އަޑު ނީއްވުމަށްޓަކައި ލަވަޖަހާ ސްޕީކަރެއްގެ ބޭނުން ކުރި ކަމަށް ވެއެވެ.\nހަސަން މަރާލުމަށްފަހު ފާތުމާފުޅުގެ އާއިލާއިން އެއީ ގުދުރަތީ މަރެއް ގޮތަށް ނިންމައި ކަށުނަމާދުގެ ކަންތައްތައް އެ ޢާއިލާގެ ފަރާތުން ނިންމާލިއެވެ. އަދި އަވައްޓެރީންނަށް ފާތުމާފުޅުގެ އާއިލާއިން ކިޔައިދިން ގޮތުގައި ހަސަން މަރުވިކަން އެމީހުންނަށް އެނގުނީ ހެނދުނު ހޭނުލައިގެން ހަސަން އަށް ގޮވުމުންނެވެ. އޭރު އަވައްޓެރީން ހީކޮށްގެން ތިބީ އެ އާއިލާއިން ދެއްކީ ހަގީގަތެއް ކަމަށެވެ. އެހެން ކަމުން އެމީހުން އެކަމުގައި އެއްވެސް ޝައްކެއް ނުކުރެއެވެ.\nހަސަން މަރާލިތާ ހަފްތާއެއްހާ ދުވަސް ފަހުން ފާތުމާފުޅު ވަނީ ހަސަން ބޭންކުގައި ރައްކާކޮށްފައި ހުރި ލާރި ނެގުމަށް ބޭންކަށް ގޮސްފަ އެވެ. ބޭންކުން ހަސަން މަރުވި ގޮތް ކިޔައިދޭން ފާތުމާ ފުޅުގެ ގާތުގައި އެދުމުން އަވައްޓެރީންނަށް ކިޔައިދިން ވާހަކަތައް ބޭންކަށްވެސް ކިޔައިދިނެވެ. ބޭންކުން ހަސަންގެ އަންހެނުން ބޭންކަށް ގެނެސް ސުވާލު ކުރުމުން ހަސަން މަރުވި އިރު އޭނާގެ ގައިގައި ޒަހަމްތައް ހުރިކަން ކިޔައިދިން ކަމަށް ވެއެވެ. އަދި ބޭންކުން ހަސަންގެ މަރާއި މެދު ސުވާލުއުފެދޭ ކަންކަން ހުރުމުން ފުލުހުންނަށް އެމައްސަލަ ރިޕޯޓު ކުރި އެވެ.\nހަސަންގެ ކުއްލި މަރާއި ގުޅިގެން ފުލުހުން އެ މައްސަލަ ތަހުގީގު ކުރަން ފެއްޓި އެވެ. ހަސަންގެ އަންހެނުން ކިޔައިދިން ވާހަކަތަކަށް ބަލައި ފުލުހުން މައްސަލައިގައި ޝައްކުވާ މީހުން ހައްޔަރު ކުރި އެވެ. އެއީ ފާތުމާ ފުޅާއި އޭނާގެ ތިން ފިރިހެން ދަރީންނެވެ. ފުލުހުން ކުރި ތަހުގީގުން އެނގިފައިވާ ގޮތުގައި ފާތުމާފުޅާއި އޭނާގެ ތިން ކުދީން އެއްބައި ވެގެން ހަސަން މަރާލުމަށްފަހު މެރުމަށް ބޭނުންކުރި އިސްތިރި އާއި ގޮދަޑި އަދި ފޮތިތައް ރަށުގެ މީހުން ނޫޅޭ ސަރަހައްދަށް ގޮސް އަންދާލާފައެވެ. އަދި އެތަކެތި ފުލުހުންނަށް ވަނީ ފަހުން ދައްކާފަ އެވެ.\nހަސަން މަރާލި ގޮތުގެ މައްސަލަ ތަހުގީގުކޮށް ފާތުމާފުޅާއި އެކު ބައިވެރިވި ތިން މީހުންގެ މައްޗަށް ވެސް ވަނީ ދަޢުވާ ކޮށްފަ އެވެ. އަދި ގިނަ އަހަރުތަކެއް ވަންދެން އެމީހުން ޖަލުގައި ހައްޔަރުގައި ތިބުމަށް ފަހު ފަހުން ވަނީ މިނިވަން ކޮށްފަ އެވެ،\nމި ލިއުމުގައި ބޭނުންކޮށްފައިވާ ނަންތަކަކީ ހާދިސާގައި އުޅޭ މީހުންގެ އަސްލު ނަންތަކެއް ނޫނެވެ. ހަގީގަތް ތިލަކޮށްދިނުމަށާއި އާއިލާގެ ރައްކާތެރިކަމަށްޓަކައި ބައެއް ބަދަލުތައް ގެނެސްފައިވެއެވެ.\nޖެނުއަރީ 4, 2021 10:40\nމިކިޔާނާ އައ އްޑޫ ސިޓީ ހިތަދޫ މީހާގެ ވާހަކަ.\nމި އީ ހަމަ ތެދު ވާހަކަ އެއ އް\nޖެނުއަރީ 4, 2021 10:54\nތިވަރުގެ މުޖުރިމުންގެ އަސްލު ނަން ޖަހަން ބިރުގަންނަނީތޯ\nޖެނުއަރީ 4, 2021 12:49\nމީހަކު މެރީމަވެސް ޖަލުން ސަލާމަތްވާނެކަން އެގޭވިއްޔާ އެކަމަކު މީ100% އިސްލާމި ޤައުމެއް އަދި މިޤައުމުގައި އަމަލުކުރަނީ އިސްލާމްދީންގައި އައިސްފައިވާ ހުކުމްތަކޯއެކަމަކު އެކި ކުށުގެ ހައްދު ކަނޑައަޅަނީ އިސްލަމް ދީނުގައި އައިސްފައިވާ ހުކުމްތަށް މޮޑިފައިކޮށްގެން އެހުކުމާއި ދިމާ ދެކޮޅަށް މިޤައުމުގައި ރައްވެހިން އުޅޭ އިސްލާމްދީން ޤަބޫލްނުކުރާ، ދީނާދެކޮޅުމީހުން ވެސް އެމީހެއް ބޭނުންގޮތަކަށް ބޭނުންކަމެއް ކުރަނީ، ބޮޑެތި މުޖުރިމުންނަށް ސުވަރުގެ ދެން ކިހިނެއްތޯ 100% މުސްލިމުޤައުމަކަށްވަނީ.\nޖެނުއަރީ 4, 2021 13:31\nތި އައްޑު އަތޮޅު ހިތަދޫގައި ހިނގި ކަމެއް......ހަސަންގެ ރޫހު މިހާރުވެސް އެގޭތެރެއިން ފެންނަކަމަށްވަނީ......އެގޭ ހުންނަނީ މިހާރު ފަޅަށް...\nޖެނުއަރީ 4, 2021 17:24\nރޫހު އެއީ އުޅޭ އެއްޗެއްނޫން. މަރުވީމަ ފުރާނަ ވާނީ ބަރްޒަޚް ގެ ޢާލަމް ގަ. އެކަމު ޖިންނީން ހަސަނުގެ ސިފަ ޖެހިގެން ފެނިދާނެ. ކޮންމެ އިންސާނަކާ އެކު ޤަރީނު ޖިންނިއެއް ވެޔޭ ވެސް އޮވެއެއްނުން\nޖެނުއަރީ 4, 2021 16:00\nހިތަދޫކަމަށް ގަބޫލުކުރެވޭ. މީގެ 30 އަަހަރުކުރިން މާބައިވަރު ރައްރަށަކު ބެންކެއް ނުހުންނާނެދޯ.\nޖެނުއަރީ 4, 2021 19:09\nމުހައްމާދީ މެރީ އޭނަގެ އަންހެނުންގޭގައި ކޮޓަރިއެއް ހަދައިގެން އެގެއަށްދާން އޮތްދުވަހުގެ ކުރީރޭ. ކޮފީ ތައްޓެއްދޭށޭ ބުނުމުން ދިން ކޮފީތަށިތެރެއަށް ވިހައެއް އަޅާފައިދިނީ. އެބޮއިގެން ހޮޑުލާފައި ތިމަންނައަށް ޒަހަރުދިނީއޭ ބުނެ ދާންއުޅުމުން އައިސާފާނު ބުނެގެން އޭނަގެދަރިން އޭނަހިފަހައްޓާ މަރާލީ. ގޮދަނޑި އަންދައެއްވެސްނުލާ. އޭގެ ފަހުން އޭރުގެ ސިފައިން ގޮސް އެކޮޓަރީގެ އެނދުގައި އޮތް ގޮދަނޑި ފެޅިއިރު ގޮދަނޑި ތެރެއިން ވެސް ހިކިފައިވާ ލޭފެނުނު. މިލިޔުމުގައިވާ މައުލޫމާތު ސައްހައެއްނޫން. މައްސަލަ ތަހުގީގުކުރަން ސިފައިންގެއިން ދިޔަ ތައުފީގު މިވާހަކަ ތަހުގީގު ހިނގަމުން ދަނިކޮށް ކިޔާދިންއަިރު ކާރީގައި އިން އެކަކު އަހަންނަކީ.\nޖެނުއަރީ 4, 2021 21:35\nމީގަ އެބައިން ކަންނެންގެ ބުނެފަ ލިއުމުގައި ބޭނުންކޮށްފައިވާ ނަންތަކަކީ ހާދިސާގައި އުޅޭ މީހުންގެ އަސްލު ނަންތަކެއް ނޫނޭ އަދި ހަގީގަތް ތިލަކޮށްދިނުމަށާއި އާއިލާގެ ރައްކާތެރިކަމަށްޓަކައި ބައެއް ބަދަލުތަކެއް ގެނެސްފައޭ ވާނީ.. އެނީވޭސް އަސްލުވީ ގޮތް ކިޔާދިން ކަމައް ވަރަށް ބޮޑަށް ސުކުރިއްޔާ...


Tax aa gulhey gaanoonu thah faaheh nuvaane: Shareef | Mihaaru\nއަންނަ އަހަރުގެ ބަޖެޓް ކޮމެޓީގެ އެންމެ ފަހުގެ ބައްދަލުވުމުގައި ޝަރީފް ވާހަކަ ދައްކަވަނީ. - ފޮޓޯ: މިހާރު/ ނިޝާން އަލީ\n21 ނޮވެމްބަރ 2017 - 10:48 18 comments\nބަޖެޓު ދިރާސާ ކުރި ކޮމެޓީގެ ބައްދަލުވުން ބޮއިކޮޓް ކުރެއްވުމުގެ ކުރިން ޝަރީފަށް ލިބިވަޑައިގެންނެވި ފުރުސަތުގައި ވިދާޅުވީ އަންނަ އަހަރުގެ ބަޖެޓުގައި ޓެކްސްގެ ގާނޫނުތަކަށް ބަދަލު ގެނެސްގެން ފައިސާ އިތުރަށް ހޯދަން ހިމަނާފައި އޮތަސް، އެ ގާނޫނުތަކަށް ބަދަލުނުގެނެވޭނެ ކަމަށެވެ. އަދި ދިވެހި ފައިސާ ޗާޕުކޮށްގެން ނޫނީ އަންނަ އަހަރުގެ ބަޖެޓުގައި ހުރި ކަންކަން ނުކުރެވޭނެ ކަމަށް ވެސް އޭނާ ވިދާޅުވި އެވެ.\n"ދިވެހި ދައުލަތުން މިހާރު ފާސް ކުރަން ހުށަހަޅާފައި އޮތް އެއްވެސް ގާނޫނެއް ފާސް ކުރުމުގެ ޖާގައެއް ނުލިބޭނެ. ގާނޫނީ އަދަދެއް ހަމައެއް ނުކުރެވޭނެ. ޖީއެސްޓީއެއް ވެސް އިތުރެއް ނުކުރެވޭނެ. ތްރެޝޯލްޑް ވެސް ދަށެއް ނުކުރެވޭނެ. ބީޕީޓީއަކަށް ވެސް ބަދަލެއް ނުގެނެވޭނެ،" ޝަރީފް ވިދާޅުވި އެވެ.\nއަންނަ އަހަރުގެ ބަޖެޓް ކޮމެޓީގެ އެންމެ ފަހުގެ ބައްދަލުވުން ދޫކުރައްވައި ޝަރީފްގެ އިތުރުން އިދިކޮޅު މެމްބަރުން ވަޑައިގަންނަވަނީ. - ފޮޓޯ: ނިޝާން އަލީ/ މިހާރު\nގާނޫނުއަސާސީގައި ބުނެފައިވާ ގޮތުގައި ރައްޔިތުން އެ މައްޗަށް އަމަލު ކުރުން ލާޒިމް ކުރާ އެއްވެސް ކަމެއް ރައްޔިތުންގެ މަޖިލީހުން ފާސް ކުރުމަށް ވޯޓަށް އަހަންވާނީ ދެ ބައި ކުޅަ އެއް ބައި މެމްބަރުން ތިބޭ ޖަލްސާއެއްގަ އެވެ. މިހާރު މަޖިލިހުގެ މެމްބަރުންގެ ޖުމްލަ އަދަދަށް ބަލާއިރު، އޭގެ މާނަ އަކީ، މަދުވެގެން 43 މެމްބަރުން ހާޒިރުނުވާ ޖަލްސާއެއްގައި އެކަހަލަ ބިލެއް ފާސްނުވާނެ ކަމެވެ.\nބައެއް މެމްބަރުންގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަން (އީސީ) އިން ކަނޑައަޅާފައިވާތީ ދެބައިކުޅަ އެއްބަޔަށް ވުރެ ގިނަ މެމްބަރުން ހަމަކުރެވޭނީ އިދިކޮޅު މެމްބަރުންނާ އެކުގަ އެވެ.\nޝަރީފް ވިދާޅުވި ގޮތުގައި ޓެކްސްއާ ގުޅޭ ގާނޫނުތަކަށް ގެންނަން އުޅޭ އިސްލާހާ ގުޅިގެން މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ އިސް ވެރިން ކޮމެޓީއަށް ހާޒިރުކުރަން ބޭނުންވީ ރާއްޖޭގެ ފޮރިން އެކްސްޗޭންޖަށް ކުރާނެ އަސަރުތައް ދެނެގަންނާށެވެ.\nކޮމެޓީ ބައްދަލުވުން ކުރިއަށް ދިޔަ ގޮތާ މެދު އިދިކޮޅު މެމްބަރުން ހިތްހަމަޖެހިވަޑައިނުގަތީ އެމްއެމްއޭގެ ގަވަރުނަރާއި އޮޑިޓަ ޖެނެރަލް ހަސަން ޒިޔަތު ދެއްވި ލަފަޔާ މެދު ބަހުސްކުރަން ވަގުތު ދިން ގޮތާ މެދު ހިޔާލު ތަފާތުވެގެންނެވެ. ބައްދަލުވުމުގައި އިދިކޮޅު ޕާޓީތަކަށް ބަހުސްކުރަން ވަގުތު ދޭން ވިލުފުށީ ދާއިރާގެ މެމްބަރު ރިޔާޒު ރަޝީދު ހުށަހެޅުއްވީ އެ ވަގުތު ހާޒިރުވެ ތިއްބެވި ކޮންމެ މެމްބަރަކަށް ތިން މިނެޓްގެ ފުރުސަތެއް ދިނުމަށެވެ. ނަމަވެސް އެ ކޮމިޓީން ކުރިން ނިންމާފައި އޮތީ ޕީޕީއެމަށް 30 މިނެޓް ދިނުމަށާއި އެމްޑީޕީއަށް 20 މިނެޓް އަދި ޖުމްހޫރީ ޕާޓީ އަށް 10 މިނެޓް އަދި އެމްޑީއޭއަށް ފަސް މިނެޓް ދިނުމަށެވެ.\n"ގަދަ ބާރުން، ހުދުމުހުތާރު ކަމުން، ގޮށް މުށުގެ ބާރުން އަޅުގަނޑުމެންގެ އަޑު ކަނޑުވާލަން ބޭނުންވަނީ. މަޖިލީހުގެ މެމްބަރުންގެ އަޑު ކަނޑުވާލަން ބޭނުންވަނީ،" ވޭތުވެދިޔަ އަހަރުތަކުގައި މަޖިލީހަށް ހުށަހެޅި ބަޖެޓުތައް ފާސްކުރަން ވޯޓު ދެއްވި މެމްބަރުންގެ ތެރޭގައި ހިމެނިވަޑައިގަންނަވާ ޝަރީފް ވިދާޅުވި އެވެ.\nއަންނަ އަހަރަށް ލަފާކޮށް ހުށަހެޅި ބަޖެޓު ފޮތް. - ފޮޓޯ: ނިޝާން އަލީ/ މިހާރު\nއޭނާ ވިދާޅުވި ގޮތުގައި ބަޖެޓު ދިރާސާ ކުރުމުގެ މަސައްކަތް ސުލްހަވެރިކަމާ އެކު ކުރިއަށް ގެންދެވޭތޯ އިދިކޮޅު މެމްބަރުން ވަރަށް ހިތްވަރާ އެކު މަސައްކަތް ކުރެއްވި އެވެ. އެކަމަކު ދައުލަތުގެ މުހިންމު ދެ މުއައްސަސާ އަދި ބަޖެޓާ އެންމެ ގުޅުން ހުރި އެމްއެމްއޭ އާއި އޮޑިޓަ ޖެނެރަލްގެ އިސް ވެރިން މަޖިލީހަށް ހާޒިރު ނުކުރާ ނަމަ، މެމްބަރުން ކޮމެޓީގައި ތިއްބަވަންވީ ކީއްވެގެންތޯ ޝަރީފް ސުވާލު ކުރެއްވި އެވެ.\nކޮމެޓީގައި އަޑުގަދަކުރެއްވުމަށް ފަހު، ޝަރީފް ކޮމިޓީ ދޫކުރައްވައި ވަޑައިގެންނެވުމުން އިދިކޮޅު އެހެން ޕާޓީތަކުގެ މެމްބަރުން ވެސް ވަނީ ކޮމިޓީން ނުކުމެވަޑައިގެންފަ އެވެ. އޭގެ ފަހުން ކޮމިޓީ ނިންމާލީ ޕީޕީއެމާއި އެމްޑީއޭގެ މެމްބަރުންނާ އެކު ބަޖެޓު ފާސްކުރުމަށް ފަހު އެވެ.\nބަޖެޓުގައި ބުނެފައި ވަނީ ބީޕީޓީ ގާނޫނަށް ގެންނަ ބަދަލާ އެކު ބީޕީޓީގެ ގޮތުގައި ދައުލަތަށް ލިބޭ އާމްދަނީ އިތުރުވާނެ ކަމަށެވެ. ނަމަވެސް ގެންނަ ބަދަލެއް ބުނެފައެއް ނުވެ އެވެ. ހަމައެއާކު، މި އަހަރު ފާސް ކުރި ސަޕްލިމެންޓްރީ ބަޖެޓުގައި ވަނީ ޖީއެސްޓީގެ ތުރެޝޯލްޑް އުވާލުމަށް ޖީއެސްޓީގެ ގާނޫނަށް ގެންނަ އިސްލާހުގެ ސަބަބުން، މި އަހަރު ތެރޭގައި 29 މިލިއަން ރުފިޔާ އިތުރުވާނެ ކަމަށް ބުނެފަ އެވެ.\nއިތުރު ލިޔުންތައް ދިވެހި ސަރުކާރު ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ދައުލަތުގެ ބަޖެޓް ޓެކްސް މެމްބަރު އިބްރާހިމް ޝަރީފް (މަރަދޫ) ދައުލަތުގެ ބަޖެޓް 2018


އަގުތައް މައްޗަށް ދިޔުމުގެ ސަބަބުން އެކަމާއި އެތައް ބަޔަކު ބަހުސްކޮށް، ނުރުހުން ފާޅު ކުރަމުން ދަނިކޮށް، އެކަމާއި ގުޅިގެން މިހާރު ފެށިފައިވަނީ އެހެން ޒުވާބެކެވެ. "މާލެ" މީހުންނާއި "ރާއްޖެތެރެ" މީހުންގެ ޒުވާބެވެ.\nސޯޝަލް މީޑީއާގައި މިކަން އެންމެ ފުރަތަމަ ވެސް ފެށިފައިވަނީ ބާޒާރުގައި ތަކެތީގެ އަގު ބޮޑު ވާހަކައިންނެވެ. އޭގެ ރައްދެއްގެ ގޮތުގައި ބައެއް މީހުން ބުނެފައިވަނީ މާލޭ މީހުން "ގޭގެ ކުލި އިންތިހާއަށް މަތިކުރާ" ވާހަކައެވެ. ބަހުސް ފެށުނީ މިހިސާބުންނެވެ.\nއެހެން ގޮސް މިހާރު މުޅި ސޯޝަލް މީޑިއާ ފުރިފައި މިވަނީ އެއްބަޔަކު އަނެއް ބަޔަކާއި ދިމާލަށް ހަޖޫ ޖެހުމުގައެވެ. "ރާއްޖެތެރޭ މީހުން މާލެ ނައިސް ރަށުގައި ތިބުމަށް" ގޮވާލާ އެމީހުންނާއި ހެދި މާލެ ތޮއްޖެހޭ ކަމަށް ވެސް ބުނެ ވަރަށް ވެސް ބޭއަދަބީކޮށް ބަޔަކު އަޑުފަތުރާފައި ވެއެވެ. ރަށްރަށުން މީހުން މާލެ އަންނަނީ ރަށްތަކުން ލިބެންވާ އަސާސީ ޚިދުމަތްތައް ނުލިބޭތީކަން އަތޮޅުތެރޭގެ މީހުންވަނީ ރައްދެއްގެ ގޮތުގައި "މާލޭ މީހުންނަށް" ހަނދާން ކޮށްދީފައެވެ.\nމިބަހުސްގެ ސަބަބުން އެނގިގެން ދަނީ އަދި ވެސް ބައެއް ދިވެހީންގެ ވިސްނުން ވަރަށް ހަނިކަމެވެ. މާލެއަށް ފޫޅު ކެނޑިޔަސް އަދި އަތޮޅުތެރެއަށް އުފަން ވިޔަސް، މިއެންމެންނަކީ ވެސް ދިވެހީންކަން މިބަޔަކު ހަނދާނެއް ނުވެއެވެ.\nހަގީގަތުގައި މިމައްސަލައަށް ބަލާއިރު، މި ދެ ކަންތަކަކީ ވެސް ޙައްލު ކުރަން ޖެހޭ ކަންތައްކަން ރަނގަޅަށް ވިސްނާލައިފިނަމަ އިނގޭނެއެވެ. މާލެއިން ގެދޮރު ކުއްޔަށްދޭއިރު، ހިތައް އަރާހާ ވަރަށް ކުލީގެ އަގު ނުކިޔާ، ކުއްޔަށް ހިފަން އުޅޭ މީހާއަށް ވެސް ދަތިނުވާނޭހެން އަގު ކިޔުން ބުއްދިވެރިއެވެ. ހަމައެފަދައިން، އަތޮޅުތެރޭގެ މީހުން ދަނޑުވެރިކަން ކޮށްގެން ހައްދާ ބާވަތްތައް، މާލެއަށް ވިއްކަން ގެންނައިރުވެސް، އާންމު ރައްޔިތުންގެ އަތް ނުފޯރާ ވަރަށް އަގުތައް ކިޔުން ވެސް ބުއްދިވެރިއެއް ނޫނެވެ.


REPORT: Inthigaalee insaafah goas feshumeh!\nއެމްޑީޕީގެ ވެރިކަން ވެއްޓުމާ ދެކޮޅަށް 08 ފެބްރުއަރީ 2012 ގައި މަގުމައްޗަށް ނުކުމެ މުޒާހަރާކުރި މީހުންނާއި ސަލާމަތީ ބާރުތަކާއެކު ވަނީ ބޮޑެތި ކުރިމަތިލުން ހިނގައި، އެތައް ބަޔަކަށް އަނިޔާ ލިބިފައި. -- ފައިލް ފޮޓޯ: އޭޕީ\nރާއްޖޭގައި ލާއިންސާނީ އަމަލުތަކާއި އަސާސީ ހައްގުތައް ގެއްލޭ ގޮތަށް ހިންގާފައިވާ އަމަލުތައް ބަލައި، އިންސާފު ހޯދައި ދިނުމަކީ އަބަދުވެސް ސުވާލު މާކެއްގެ ތެރޭގައި އޮތް މި ސަރުކާރުގެ ރިޔާސީ ވައުދެކެވެ. އެ ވައުދަށް އިތުރަށް ހިޔަނި އެޅުނީ، ގިނަ ބަޔަކު އެންމެ ފުރަތަމަ ދުވަހުން ފެށިގެން ތުހުމަތުކުރި ގޮތަށް، އިންތިގާލީ އިންސާފުގެ ނަމުގައި އެ ބިލު ފަރުމާކުރި އިރު އިންސާފު ހޯދައިދެވޭ މުއްދަތު ކަނޑައެޅި ގޮތުންނެވެ.\nސަރުކާރު ހިންގާ ކޯލިޝަންގެ މައި ޕާޓީ، އެމްޑީޕީ ކޮންޓްރޯލް ކުރާ ރައްޔިތުންގެ މަޖިލީހުގެ ތަޅުމާ ހަމައަށް އެ ބިލު އައިރު، ބޭނުމެއްގެ ގޮތުގައި ހިމަނާފައި އޮތީ، ޖެނުއަރީ 2012 އިން ފެށިގެން 17 ނޮވެމްބަރު 2018 ގެ ނިޔަލަށް ނިޒާމީ ސިފައެއްގައި ރޭވިގެން، ދައުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއެއްގެ ފުށުން، ރައްޔިތުންގެ އިންސާނީ ހައްގުތަކާއި އަސާސީ މިނިވަންކަމާ ހިލާފަށް ހިންގާފައިވާ ބޮޑެތި އަމަލުތައް ބެލުމެވެ.\nއަދި އެފަދަ ކަންކަމުގެ ސަބަބުން އަނިޔާ ލިބިފައިވާ ފަރާތްތަކަށް އިންސާފު ހޯދައިދިނުމަށްޓަކައި ގާނޫނީ އޮނިގަނޑެއް އެކުވާލުން ކަމަށް ބިލުގައި ބުނެފައިވެ އެވެ.\nގާނޫނުގައި އޭރު ބަޔާންކޮށްފައި އޮތް މުއްދަތަކީ އެމްޑީޕީގެ ފުރަތަމަ ސަަރުކާރު ކަމުގައިވާ ކުރީގެ ރައީސް މުހައްމަދު ނަޝީދުގެ ވެރިކަން ނިމުމަށް ފަހު އަލުން އެ ޕާޓީއަށް ވެރިކަން ލިބި، ރައީސް އިބްރާހިމް މުހައްމަދު ސޯލިހު ރައީސް ކަމާ ހަވާލުވެވަޑައިގަތުމާ ހަމައަށް ހިނގައި ދިޔަ މުއްދަތެވެ.\nނަމަވެސް، އެ ބިލަށް ހިޔާލު ހޯދަން ބޭއްވި ބައްދަލުވުންތަކުގައި އަމިއްލަ ޖަމާއަތްތަކާއި އާއްމުންގެ ތެރެއިންވެސް ގިނަ ބަޔަކު ވަނީ އިންސާފު ހޯދައިދޭ މުއްދަތާ ގުޅޭގޮތުން ކަންބޮޑުވުންތައް ބަންޑުންވެގެންދިއަ އެވެ.\nގިނަ ބައެއްގެ ނަޒަރުގައި މި ބިލަކީ ސީދާ އެމްޑީޕީ ސަޕޯޓަރުންގެ ބިލެކެވެ. ދެހާސް ބާރަ ވަނަ އަހަރު އޭރުގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ވެރިކަން ވެއްޓުނު ދުވަހު ހިނގާ ދިޔަ ކަންތައްތަކުގެ ތެރެއިން ބަދަލު ނަގައިދޭ މަގެވެ. އިންސާފުގެ ނަމުގައި "ބަޣާވާތް" ކުރި މީހުނަށް އަދަބު ދޭން ތޫނުކުރި ހަތިޔާރެވެ. "އިންސާފު" ހޯދައިދޭ މުއްދަތު އޮތް ގޮތުންވެސް އެ ހުރިހާ ތުހުމަތުތަކަކަށް ބާރު ލިބުނެވެ.\nއިންސާފުގެ މުއްދަތު ފުރަތަމަ ޖުމްހޫރިއްޔާއާ ހަމައަށް\nއެ ކަންބޮޑުވުންތަކާ ގުޅިގެން، މަޖިލީހުން ވަނީ އެ މުއްދަތު ޖެނުއަރީ 1، 1953 އިން ފެށިގެން މި ސަރުކާރު ވުޖޫދުވި ދުވަހާ ހަމައަށް އިންސާފު ހޯދައިދެވޭ މުއްދަތު އިތުރުކޮށްފަ އެވެ. އެހެން ގޮތަކަށް ބުނަނީނަމަ، ރާއްޖޭގައި ހިންގާފައިވާ ލާއިންސާނީ އަމަލުތަކާއި އަސާސީ ހައްގުތައް ގެއްލޭ ގޮތަށް ހިންގާފައިވާ އަމަލުތައް ބަލައި، އިންސާފު ހޯދައިދެވޭ މުއްދަތު ރާއްޖޭގެ ފުރަތަމަ ޖުމްހޫރިއްޔާ އުފެދުނު އަހަރަށް ދައްމާލީ އެވެ. އިންތިގާލީ އިންސާފު ހަމައެކަނި އެމްޑީޕީއަށް ނިސްބަތް ނުކުރެވޭ މިންވަރަށެވެ.\nއިންތިގާލީ އިންސާފުގެ މައިގަނޑު މަގުސަދު\nނިޒާމީ ސިފައެއްގައި ރޭވިގެން، ދައުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއަކު، ރައްޔިތުންގެ އިންސާނީ ހައްގުތަކާއި އަސާސީ މިނިވަންކަމާ ހިލާފަށް ހިންގާފައިވާ އަމަލުތައް ބަލައި، ތަހުގީގުކޮށް، ހަގީގަތް ހާމަކޮށް، އެފަދަ ކަންކަމުގެ ސަބަބުން އަނިޔާ ލިބިފައިވާ ފަރާތްތަކަށް މި ގާނޫނުގެ ދަށުން ފޯރުކޮށްދޭ ހައްލުތައް މެދުވެރިކޮށް އިންސާފު ހޯދައިދިނުމުގެ ނިޒާމެއް އެކަށައެޅުން\nއެމްޑީޕީގެ ސާފު އަގުލަބިއްޔަތު އޮންނަ މަޖިލީހުން ފާސްކޮށް، މިދިއަ ޑިސެމްބަރު ރައީސް އިބްރާހިމް މުހައްމަދު ސޯލިހު ތަސްދީގު ކުރެއްވުމާއެކު އެ ބިލު މިހާރު ވަނީ ގާނޫނަކަށްވެފަ އެވެ. އިންތިގާލީ އިންސާފުގެ އަތް ފޯރައި 65 އަހަރުގެ މާޒީގައި، ދައުލަތުން ބޭއިންސާފުވެފައިވާ މީހުންގެ ލިސްޓު އިންތިހާއަށް ދިގުވާނެކަމީ އެއްވެސް މީހަކު ދެބަސްވާނެކަމެއް ނޫނެވެ. ނުހައްގުން ޖަލަށްލެވި، އަސާސީ މިނިވަންކަމާއި ހައްގުތައް ގެއްލި، މުޅި ދިރިއުޅުން ބަރުބާދުވެފައިވާ އެތައް ބަޔަކު ހިމެނޭ ގޮތަށެވެ.\nނަމަވެސް، އެ ބިލު ފަރުމާކޮށްފައިވާ ގޮތުން، އޭގެން ކޮންމެ މައްސަލައަކީ ގާނޫނުގެ އިހުތިސާސް ތެރެއަށް ވަންނަ މައްސަލައެއް ނޫނެވެ. އެ ގާނޫނުން އިންސާފު ލިބޭނެކަމަށް އުއްމީދުއޮތީ، ވަރަށް މުހިއްމު ޝަރުތުތަކެއް ހަމަވާނަމަ އެވެ.\nނިޒާމީ ސިފައެއްގައި ރޭވިގެން ހިންގާ އަމަލުތައް\nދައުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއެއްގެ ގޮތުގައި މަސައްކަތްކޮށްފައިވާ ނުވަތަ ކުރަމުންދާ ފަރާތަކުން، ނިޒާމީ ސިފައެއްގައި ރާވައިގެން ހިންގާފައިވާ އިންސާނީ ހައްގުތަކާއި އަސާސީ މިނިވަންކަން ނިގުޅައިގަތުމުގެ އަމަލުތަކަށެވެ\nއެހެން ގޮތަކަށް ބުނަނީނަމަ، ގާނޫނުގައި ބަޔާންކުރާ އެ މުއްދަތުގައި ކިތަންމެ ބޮޑު ދެރައެއް ލިބިފައިވާ މީހެއް ނަމަވެސް، އެކަމަކީ "ނިޒާމީ ސިފައެއް"ގައި ރޭވިގެން ހިންގާ އަމަލަކަށްވާންޖެހޭކަމަށް ގާނޫނުގައި އޮތީ ލާޒިމުކޮށްފަ އެވެ.\nއިންސާފު "މާނަ"ކުރުމުގެ ބާރު އޮމްބުޑްސްޕާސަންގެ އޮފީހަށް\nއޭގެ މާނައަކީ، އެ ގާނޫނުގެ ދަށުން "ނިޒާމީ ސިފަ"އަކަށް ފެތިގެން، ބަލާނީ ކޮން މައްސަލަތަކެއްކަން ކަނޑައަޅާނީ ސީދާ އެ އޮފީހުންނެވެ. އިންސާފާ ހަމައަށް ވާސިލުވުން ބިނާވެފައިއޮތީ އެންމެ ފުރަތަމަ، އޮމްބުޑްސްމަންގެ އޮފީހުގެ މާނަކުރުމުގެ މައްޗަށެވެ. ސަބަބަކީ، އެ އިބާރާތުގެ މާނަކުރުމުގެ ތެރެއަށް ވަންނާނީ ކޮން ކަންތައްތަކެއްކަން ގާނޫނުގައި ކަނޑައެޅިގެން ބަޔާންކޮށްފައި ނެތުމުންނެވެ.\nމައްސަލަތައް ބެލޭނެ ޝަރުތުތައް\nމީހެއްގެ ނުވަތަ ބައެއްގެ އިންސާނީ ހައްގެއް ނުވަތަ އަސާސީ މިނިވަންކަމެއް ނިގުޅައިގެންފައިވުން.\nއެ އަމަލު ހިންގާފައިވަނީ ދައުލަތުގެ މުއައްސަސާއަކުން ކަމަށްވުން، ނުވަތަ އެއިން ތަނެއްގެ އިސް ހިންގުންތެރިއެއްގެ ގޮތުގައި މަސައްކަތްކޮށްފައިވާ ނުވަތަ ކުރަމުންދާ ފަރާތަކުންކަމަށްވުން.\nހުށަހަޅާ ޝަކުވާގެ ހާދިސާ ހިނގާފައިވަނީ 1 ޖެނުއަރީ 1953 އިން ފެށިގެން 17 ނޮވެމްބަރު 2018 އާ ދެމެދު ކަމަށްވުން.\nއިންސާނީ ހައްގެއް ނުވަތަ އަސާސީ މިނިވަންކަމެއް ނިގުޅައިގެންފައިވަނީ ނިޒާމީ ސިފައެއްގައި ރާވައިގެން ހިންގި އަމަލެއްގެ ސަބަބުންކަމަށްވުން.\nސިޔާސީ ފިކުރު ބުރަވެފައި އޮންނަ ކޮޅަކުން، އެ ގާނޫނުގެ ދަށުން ބަލާނެކަމަށް ކުރަމުންދާ ލަފާކުރުންތައް ތަފާތުވާ މައިގަނޑު އެއް ސަބަބަކީވެސް އެއީ އެވެ.\nއެއް ބަޔަކަށް 2012 ވަނަ އަހަރުގެ "ބަޣާވާތް" މި ގާނޫނަށް ފުރިހަމައަށް ފެތެވެ. އެކަމުގައި ހައްގުތައް ގެއްލުނު ބަޔަކަށް އިންސާފުލިބި، އެކަމުގައި އިސްކޮށް ތިބި މީހުންނަށް އަދަބު ދެވޭނެ އެވެ. އޭގެ އަނެއް ކޮޅުން، އެ އަހަރު ވެރިކަން ވެއްޓުމުގެ ފެށުމުގެ ގޮތުގައި ގިނަ ބަޔަކަށް ގަބޫލުކުރެވޭ، ސިފައިން ނުކުމެ ގާޒީއެއް ހައްޔަރުކުރުން އެއީ "ނިޒާމީ ސިފަ"އެއްގެ މިންގަނޑު ފެށޭ ހިސާބެވެ.\nއިންތިގާލީ އިންސާފުގެ ވެރިންނަށް ހިޔަނި\nމިފަދަ އަރައިރުމުގެ ތެރެއިން، އޮމްބުޑްސްޕާސަންގެ އޮފީސްގެ ދައުރު އިތުރަށް މުހިއްމުވެ އެވެ.\nސަރުކާރުގެ އިސްބޭފުޅުން އެކި އެކި މަރުހަލާތަކުގައިވެސް ވިދާޅުވެފައިވާ ގޮތަށް، އޮފީހުގެ އެންމެ ބޮޑު މަސްއޫލިއްޔަތަކީ އަނިޔާ ލިބުނު ފަރާތާއި، އަނިޔާދިން ފަރާތް ސުލްހަކުރުވުމެވެ.\nއެކަން ކުރުމުގައި އަމަލުކުރާނެ ގަވާއިދެއް އޮމްބުޑްސްޕާސަންގެ އޮފީހުން ހަދަންޖެހޭއިރު، މީހެއްގެ މައްޗަށް ދައުވާ ކުރެވޭ ވަރަށް ހެކި ލިބުނަސް، ދައުވާކުރަން ފޮނުވަންވާނީ އަނިޔާ ލިބުނު ފަރާތާއި، އަނިޔާދިން ފަރާތް ސުލްހަކުރުވުމުގެ މަސައްކަތް ނާކާމިޔާބުވެއްޖެނަމަ އެވެ.\nސީދާ ގޮތުންނާއި ނުސީދާ ގޮތުން ލިބިފައިވާ ގެއްލުމަކަށް ބަދަލު ހޯދައިދިނުން ވެސް ފެށިގެން އަންނަނީ އެ އޮފީހާ ހިސާބުންނެވެ.\nކުރު ގޮތަކަށް ބުނަނީނަމަ، ގާނޫނުގައި ލިޔެފައި ހުރި މާއްދާތަކުން ފަރުވާ ހޯދައިދީ، ނަތީޖާއެއް ފެނުން ބިނާވަނީ އޮމްބުޑްސްޕާސަންގެ އޮފީހުގެ މައްޗަށެވެ.\nއެ ގާނޫނުގެ އެކި ހިސާބުތަކުގައި އެ އޮފީހަށް އައްޔަނުކުރާ ބަޔަކުވާންޖެހޭނީ ނުފޫޒުން އެއްކިބާވެ، އަދަލުވެރިކަމާއި އިންސާފުވެރި ބައެއްކަމަށް ހިމަނާފައިވަނީ އެހެންވެ އެވެ.\nނަމަވެސް، މިނިވަން މުއައްސަސާތަކަށް "ސިޔާސީ" މީހުން އައްޔަނުކުރާކަމުގެ ތުހުމަތު ސިލްސިލާއަށް އޮމްބުޑްސްޕާސަންގެ އޮފީސްވެސް މިހާރު ވަނީ އިތުރުވެގެންގޮސްފައި އެވެ. އިންތިގާލީ އިންސާފުގެ މަސައްކަތް އަދި ނުވެސް ފެށެނީސް، އެކަމަށް މިހާރުވެސް ވަނީ ހިޔަނި އެޅިފަ އެވެ. ގާނޫނުގައި ތަކުރާރުކޮށް ބޭނުންކޮށްފައިވާ މިނިވަންކަމާއި އަދުލުވެރި ފަދަ އިބާރާތްތަކާމެދު ފެންމަތިވެފައިވާ ސުވާލުތަކާއެކު އެވެ.\nމި މަހުގެ 15 ވަނަ ދުވަހު ޗީފް އޮމްބަޑްސްޕާސަންގެ މަގާމަށް ނ. މާފަރު އީޓުޖެހިގެ އަބްދުއްސަލާމް އާރިފް، އަދި އޮމްބަޑްސްޕާސަންގެ މަގާމަށް ގއ. ކަނޑުހުޅުދޫ ބްލޫރޯޒް ޖިހާދާ އަނީސްއާއި، ހ. ފެހިއާލާ މަރްޔަމް ލައިޒާ، ރައީސް ސޯލިހު އައްޔަނުކުރެއްވުމާއެކު ގިނަ ޝަކުވާތަކަކާއެކު އެ ގާނޫނުން ހާސިލުކުރަން ބޭނުންވާ މަގުސަދާމެދު މިހާރުވެސް ވަނީ ސުވާލު އުފައްދަން ފަށައިފަ އެވެ.\nޗީފް އޮމްބަޑްސްޕާސަން އަބްދުއްސަލާމް އާރިފަކީ ކުރިން ޓެކްސް އެޕީލް ޓްރައިބިއުނަލްގެ ނައިބު ރައީސްކަމުގެ މަގާމު ފުރުއްވާފައިވާ ބޭފުޅެއް ކަމަށާއި އެ މަނިކުފާނަކީ މެލޭޝިއާގެ އިންޓަނޭޝަނަލް އިސްލާމިކް ޔުނިވަރސިޓީ މެލޭޝިއާއިން މާސްޓާސް އޮފް ކޮމްޕެރެޓިވް ލޯސް ހާސިލުކުރައްވާފައިވާ ބޭފުޅެެއްކަމަށް ރައީސް އޮފީހުން އާއްމުކުރެއްވި ކުރި ސީވީގައިވެ އެވެ.\nއޮމްބަޑްސްޕާސަނުންގެ ޝަރުތުގެ މާއްދާ7(ށ)\nއޮމްބަޑްސްޕާސަނެއްގެ މަގާމަށް އައްޔަންކުރެވޭ ފަރާތަކީ، އިންސާނީ ހައްގަކާ ހިލާފު އަމަލެއް ހިންގުމުގައި އެއްވެސް ސިފައެއްގައި ބައިވެރިވެފައިވާ ނުވަތަ އެފަދަ ތުހުމަތެއް ރައްދުވެފައިވާ މީހެއް ކަމުގައިވެގެންނުވާނެ\nނަމަވެސް، ގިނަ ބަޔަކު ދަނީ، ޗީފް އޮމްބަޑްސްޕާސަން، ގާނޫނުގައި ބަޔާންކުރާ ޝަރުތުތައް ހަމަނުވާކަމަށް ބުނަމުންނެވެ. މިގޮތުން، މިދިޔަ އަހަރު ތެރޭގައި ބޮޑުފިނޮޅުގައި ހަދަމުންދިއަ ރިސޯޓެއްގައި މަސައްކަތް ކުރަމުންދިއަ ބިދޭސީންތަކަކަށް މުސާރަ ނުދީ، އެމީހުންގެ ހައްގުތަކަށް އަރައިގެންފައިވާ މައްސަލަ ބޮޑުވެގެންގޮސްފައިވާއިރު، އެ ބިދޭސީންނާ ދެކޮޅަށް އަބްދުއްސަލާމް ވަކީލުކަންކޮށްދެއްވި ކަމުގެ ތުހުމަތު ދަނީ ކުރަމުންނެވެ.\nމި ވަގުތު އޭނާއަކީ، ސިޔާސީ ޕާޓީއެއްގެ މެންބަރެއް ކަމުގައި ނުވި ނަމަވެސް، އޭނާ ވަނީ މިދިޔަ ރައްޔިތުންގެ މަޖިލީހުގެ އިންތިހާބުގައި އެމްޑީޕީގެ ޓިކެޓް ހޯއްދަވަން މަސައްކަތް ކުރައްވާފައިކަމީވެސް އަބްދުއްސަލާމަށް އަމާޒުވެފައިވާ ފާޑުކިއުމެކެވެ.\nސިޔާސީ ފިކުރުގެ ގޮތުން ބައިބައިވުން ބޮޑު ރާއްޖޭގައި، ސިޔާސީ ގޮތުން ވަކި ކޮޅަކަށް ބުރަވެފައިނުވާ މީހުން ވަރަށް މަދެވެ. ނުވަތަ އާބާދީ ކުޑަކަމުން، ސިޔާސީ މީހަކާ ކޮންމެވެސް އާއިލީ ގުޅުމެއް ނެތް މީހަކު ހޯދުމަކީ ވެސް ވަރަށް އުނދަގޫ ކަމެކެވެ.\nނަމަވެސް، މިހާ ފާޅުކަން ބޮޑުގޮތެއްގައި ސިޔާސީ ފިކުރު ފެންނަން އޮތް ބޭފުޅަކު، މިފަދަ މުހިއްމު މަސައްކަތެއް އިސްވެ ކުރެއްވުމަކީ، މުޅި އިންތިގާލީ އިންސާފުގެ މަރުހަލާއަށް ހިޔަނި އެޅޭނެ ނުވަތަ އަޅުވާނެ ކަމެކެވެ.\nއިންތިގާލީ އިންސާފުން މާޒީގެ ބޭއިންސާފުތަކަށް ޖަވާބުލިބި، ނަފުރަތާއި ރުޅިވެރިކަމާއި މާޔޫސްކަމުގެ ޒަމާންވީ ލަކުނުތައް ފިލުވާލައި، ހިތްތައް ސާފުވުމަކީ ހާސިލުކުރަން ބޭނުންވާ ނަތީޖާކަމަށް ސަރުކާރުގެ އެކި ބޭފުޅުން ތަކުރާރުކޮށް ގެންދަވަނީ ވިދާޅުވަމުންނެވެ.\nއެކަމަކު، އެފަދަ މަރުހަލާއަކަށް ވާސިލުވުމަށްޓަކައި، އެ މައްސަލަތައް ބަލައި، އިންސާފު ހޯދައިދޭން ތިބި މީހުންގެ ހިތްތައްވެސް ސާފުވާންޖެހެ އެވެ. ބެލޭ މައްސަލައެއް ނުވަތަ އެޅޭ ފިޔަވަޅަކާމެދު ފެށުމުގައިވެސް ސުވާލު އުފައްދާނެޖާގަ އޮތްނަމަ، މި ގާނޫނުން ހާސިލުވާނެ ނަތީޖާއެއްވެސް، ލިބޭނެ އިންސާފެއްވެސް އަދި ސާފުވާނެ ހިތެއްވެސް ނޯންނާނެ އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ޖޭއެސްސީ ޝަރުއީ ދާއިރާ ޝަރުއީ ދާއިރާ ރިފޯމް ކުރުން އިންތިގާލީ އިންސާފު އޮމްބަޑްސްޕާސަންގެ އޮފީސް


Kangana ah kaiveni nukurevey sababu haamakoffi | Hurihaa.mv\nކަންގަނާއަށް ކައިވެނި ނުކުރެވޭ ސަބަބު ހާމަކޮށްފި\nLast updated on 13 May 2022, 06:07\nބޮލީވުޑްގެ މަޝްހޫރު ފަންނާނެއް ކަމަށްވާ ކަންގަނާ ރަނާއުތް އަށް ކައިވެނި ނުކުރެވޭ ސަބަބު ހާމަކޮށްފި އެވެ.\nއިންޑިއާގެ ނޫސްތަކަށް ދިން އިންޓަވިއުއެއްގައި ކަންގަނާ ވަނީ އޭނާގެ ކުރިއަށް ރިލީސްކުރާ ފިލްމު "ދަކާޑް" އާ ގުޅޭގޮތުން ވާހަކަދައްކާފަ އެވެ. އެ ވާހަކަތަކުގެ ތެރެއިން ކަންގަނާ އަދިވެސް ކައިވެނި ނުކޮށް ހުރި ސަބަބު އެހުމުން ކަންގަނާ ވަނީ އެސަބަބު ކިޔައިދީފަ އެވެ.\nކަންގަނާ ބުނިގޮތުގައި އެ ސުވާލަކީ ވަރަށް ގިނަ ބައެއްގެ ފަރާތުން އޭނާ އަށް އަމާޒުވާ ސުވާލެކެވެ. އޭގެ އިތުރުން އާންމުންވެސް ކަންގަނާ ކައިވެނި ކުރާނީ ކޮން އިރަކުންތޯ ސުވާލުކުރާކަން ކަންގަނާ ފާހަގަކޮށްފައިވެ އެވެ.\nކައިވެނިކުރުމާއި ގުޅިގެން ކަންގަނާ ވަނީ އޭނާ އެކަމަށް ވަރަށް ބޮޑަށް ތައްޔާރުކަން ހާމަކޮށްފަ އެވެ. އެހެންނަމަވެސް ކައިވެނި ކުރުމަށް ހުރަސްއަޅަނީ، ފިލްމު އިންޑަސްޓްރީގައި އޭނާއާ ގުޅުވައިގެން ދެކެވޭ އެކި ޒާތުގެ ވާހަކައިގެ ސަބަބުން ކަމަށް ކަންގަނާ ވަނީ ބުނެފަ އެވެ.\nކަންގަނާ ބުނީ އިންޑަސްޓްރީގައި، އޭނާ ފިރިހެން މީހުންނަށް އަނިޔާކުރާކަމަށް ވާހަކަ ފެތުރިފައިވާކަމަށެވެ. އަދު އެފަދަ ވާހަކަތައް ދައްކައި އެވާހަކަތައް ފެތުރުމުގެ ސަބަބުން އެއްވެސް ރަނގަޅު ފިރިހެނަކު އޭނާއަށް ކައިވެންޏަށް އެދެން ބޭނުން ނުވާކަމަށް ކަންގަނާ ހާމަކޮށްފައިވެ އެވެ.\nކަންގަނާ އަކީ ބޮލީވުޑްގައި ކާމިޔާބު ފިލްމުތަކެއް ކުޅެދިން ރީތި ފަންނާނެކެވެ. ހަމައެހެންމެ ކަންގަނާ އަކީ އިންޑަސްޓްރީގައި ދިމާވާ އެކި ބޭއިންސާފު ކަންކަމަށް އަޑު އުފުލާ ފަންނާނެކެވެ.\nބޮލީވުޑް ކަންގަނާ ރަނޯތް މުނިފޫހިފިލުވުން


ނޫމަރާ (ށ. އަތޮޅު) - ވިކިޕީޑިއާ\nނޫމަރާއަކީ މިލަދުންމަޑުލު އުތުރުބުރީގެ އިރުމަތީ ބިތުގައި، އަތޮޅުގެ ވެރިކަން ކުރާ ރަށް ފުނަދޫ އާއި 40.2 ކިލޯމީޓަރު ދުރުގައި އަދި ދިވެހިރާއްޖޭގެ ވެރިރަށް މާލެއާ 255 ކިލޯމީޓަރު ދުރުގައި އޮންނަ ރަށެކެވެ. މިރަށަކީ އަތޮޅުގެ ނިސްބަތުން ބިން ކުޑަ، އާބާދީގެ ގޮތުންވެސް އެންމެ މަދުން މީހުން ދިރިއުޅޭ ރަށެވެ. މިރަށަށް ދީފައިވާ ނަންބަރަކީ C2 އެވެ. މިރަށުގެ ބިމުގެ ބޮޑުމިނަކީ 41.3 ހެކްޓަރެވެ. ދިގުމިނުގައި 900 މީޓަރު (2970 ފޫޓް)، ފުޅާމިނުގައި 480 މީޓަރު (1584 ފޫޓް) ހުރެއެވެ. މިރަށަކީ ރާއްޖޭގެ ގިނަރަށްތަކެކޭ އެއްފަދައިން ލަފާފުރުމުގެ ދަތިކަން ކުރިމަތިވެފައިވާ ރަށެކެވެ. ގުދުރަތީ ފަޅެއް ނެތް، މާކަނޑުގެ ބޮޑެތި ރާޅުތަކަށް ހުޅުވިފައިވާ ގާމަތި ރަށެކެވެ. މިކަމުގެ ސަބަބުން އަހަރުގެ ގިނަ ދުވަސްތަކުގައި ރަށުން ފުރުމަކީ ދަތި އުނދަގޫ ކަމެކެވެ. ރަށުން ފުރަން އުޅުމުގެ ތެރޭގައި ރާޅުދަށުލައިގެން ހިތާމަވެރި ހާދިސާތައް ހިނގައި މީސްމީހުންނަށް ބޮޑެތި ގެއްލުންތައް ލިބިފައިވެއެވެ. ނަމަވެސް 2012 ވަނަ އަހަރުގެ ޖެނުއަރީ މަހު ސަރުކާރުން ފެއްޓެވި ބަނދަރު ހެދުމުގެ މަސައްކަތް، 2012 އެޕްރީލްގައި ވަނީ ނިމި ރަށުކައުންސިލާ ހަވާލުކޮށްފައެވެ. މި ބަނދަރަކީ ދިވެހި ސަރުކާރުގެ ބަޖެޓުން ގާތްގަނޑަކަށް 27.6 މިލިއަން ދިވެހި ރުފިޔާ ޚަރަދުކޮށްގެން، އެއްގަމު ތޮށި ޝީޓްފައިލްކޮށް، ބޭރު ތޮށި ބޮޑުހިލަ އަތުރައިގެން ހަދައިފައިވާ ބަނދަރެކެވެ. މިރަށް މަޝްހޫރުވެފައި ވަނީ ރަށަށްއަރާ މެހެމާނުންނަށް މެހެމާންދާރީ އަދާކުރުމުގައި ލާމަސީލު ރަށެއްގެ ގޮތުގައެވެ.\n2 އާމްދަނީ ހޯދުމަށް ކުރާ މަސައްކަތްތައް\n2.4 ފަންގެ ވިނުމާއި ރޯނުވެށުން\n2.6 ރިސޯޓް ވަޒީފާއާއި ސަރުކާރުގެ ވަޒީފާއަދާކުރުން\n3 އަސާސީ ޚިދުމަތްތައް\n7.3 ތާރީޚީ ގޮތުން ނޫމަރާ\n8 ސަގާފީ ކުޅިވަރު\n9 ބޮޑުބެރު ޖެހުން\n9.1 ޒަމާނީ ކުޅިވަރު\n9.2 މަޢުލޫމާތު ހޯދީ\n2012 ވަނަ އަހަރުގެ އޭޕްރީލް މަހުގެ ނިޔަލަށް ނޫމަރާގެ އާބާދީގެ ޖުމުލައަކީ 426 މީހުންނެވެ. އެއީ 220 ފިރިހެނުންނާއި 206 އަންހެނުންނެވެ. މިރަށުގެ އާބާދީ އިތުރުވާ ނިސްބަތް އުޅެނީ ގާތްގަނޑަކަށް %1.88 ގައެވެ.\nއާމްދަނީ ހޯދުމަށް ކުރާ މަސައްކަތްތައް[އުނިއިތުރު ގެންނަވާ]\nނޫމަރާގެ ރައްޔިތުން އާމްދަނީ ހޯދުމަށް ކުރާ މައިގަނޑު މަސައްކަތްތަކީ ރިސޯޓް ވަޒީފާ އަދާކުރުމާއި މަސްވެރިކަންކުރުމާއި ސަރުކާރުގެ ވަޒީފާއަދާކުރުމާއި ފަންގެ ވިނުމާއި ރޯނުވެށުމާއި ވިޔަފާރި ކުރުމާއި ދަނޑުވެރިކަންކުރުން އަދި ވަޑާންކުރުމެވެ.\nނޫމަރާގައި އެންމެ ގިނައިން ހެދޭ ބާވަތަކީ ދިވެހިރުކެވެ. ދެން އެންމެ ގިނައިން ހައްދާ ބާވަތަކީ ފަތްކޭލެވެ. ފަތްކޭލުގެ ތަފާތު ވައްތަރުތައް ހައްދައެވެ. ފަތްކެޔޮ ހައްދަނީ ގޯތިތެރޭގަޔާއި ޗަސްބިންތަކުގައެވެ. މީގެ އިތުރުން ހައްދާ ތަފާތު ބާވަތްތަކުގެ ތެރޭގައިން މިރުސް، އަންނާރު، ކުންނާރު، ފޭރު، އަތަ، ބަށި، ކަރާ، ކިއުކަންބާ، ޖަނބުރޯލް، ޓޮމާޓޯ، މުރަނގަތޮޅި، ފާގަ، ފަޅޯ، ބަރަބޯ، ބޮނޑިކޮޕީ، ބަނބުކެޔޮ، ކައްޓަލަ، އަލަ ފަދަ ބާވަތްތައް ހިމެނެއެވެ.\nމަސްވެރިކަމަކީވެސް ޒަމާނުއްސުރެ މިރަށުގެ މީހުން ކުރަމުން އަންނަ މަސައްކަތެކެވެ. މިމަސައްކަތް ކުރުމަށްތަކައި މިރަށުގައި އިންޖީނުއެޅި 08 ދޯނި ބޭނުން ކުރެއެވެ. މީގެއިތުރުން ރިޔާނެގި 16 ދޯނި މިރަށުގައި ހުންނަ އިރު 06 ބޮއްކުރާވެސް މިރަށުގައި ހުރެއެވެ. މިރަށުގެ މަސްވެރިން ތަފާތު ވައްތަރުތަކުގެ މަސްވެރިކަން ކުރެއެވެ. އޭގެ ތެރޭގައި ވަދު މަސްވެރިކަމާއި ފާނައިގެ މަސްވެރިކަމާއި ކަނދުފަތި މަސްވެރިކަން ހިމެނެއެވެ. ފަޅުގެ ދަތިކަން ބޮޑުކަމުން އޮޑިދޯނިފަހަރު ގެންގުޅޭވޭ ވަރުނުވާތީ، ކުރިން މަސްވެރިކަން އެންމެ އެދެވޭވަރަކަށް ނުކުރެވުނެވެ.\nމިރަށުގެ ވަޑިން ކިއްސަރު ވަޑާމާއި ތެދު އުއި ވަޑާން ކުރެއެވެ. މިރަށުގެ ވަޑިން ނަކީ އަތޮޅުގެ އިތުރުން ހއ، ހދ، ނ، ރ އަދި ބ އަތޮޅުގައިވެސް ކިއްސަރު ވަޑާމަށް މަޝްހޫރުވެފައިވާ ބައެކެވެ.\nފަންގެ ވިނުމާއި ރޯނުވެށުން[އުނިއިތުރު ގެންނަވާ]\nފަންގެ ވިނުމާއި ރޯނުވެށުމަކީ މިރަށުގައި ޒަމާނުއްސުރެ ކުރަމުން އަންނަ މަސައްކަތެކެވެ. ކުރީޒަމާނުގައި ކެއުމަށް ބޭނުން ކުރާ ތަކެތި ގަނެ އުޅެނީ ރޯނާއި ފަންވިއްކައިގެންނެވެ. މީގެ އުތުރުން ރޯނު ބޮނޑީގެ ބަދަލެއްގެ ގޮތުން ކާޑުގެ ބާވަތްތައްވެސް ދެއެވެ. ސާންތި ވިޔުމަކީ އިހު ޒަމާނުގައި މިރަށުގައި އާއްމު ދަނީ ހޯދުމަށް ކުރި އެހެނަށް މިހާރު ހުއްޓިފައިވާ އެކަށީގެންވާ ރަނގަޅު އާއްމުދަނީއެއް ލިބުނު މަސައްކަތެކެވެ.\nއާއްމުދަނީ އެއް ހޯދުމުގެ ގޮތުން ވިޔަފާރި ކުރުމަކީވެސް މިރަށުގައި ޒަމާނުއްސުރެ ކުރަމުން އައި މަސައްކަތެކެވެ. މިހާރުވެސް މިރަށުގެ ނިސްބަތުން އެކަށީގެންވާ ގޮތެއްގައި ވިޔަފާރި ކުރަމުން ގެންދެއެވެ. އެގޮތުން ވިޔަފާރި ކުރުމަށްޓަކައި މިރަށުގައި މިހާރު5ފިހާރަ ހުލުވާފައި ހުރެއެވެ. ރެސްޓޯރެންޓެއް އަދި ނެތް ކަމުގައިވިޔަސް 2012 ވަނަ އަހަރުގެ އޭޕްރީލް މަހުގެ ނިޔަލަށް ސައިހޮޓާ ކެފޭ ފަދަ ތަންތަނުގެ ގޮތުގައި2(ދެ) ތަނެއްގެ ޚިދުމަތް ލިބެމުން ދެއެވެ .\nރިސޯޓް ވަޒީފާއާއި ސަރުކާރުގެ ވަޒީފާއަދާކުރުން[އުނިއިތުރު ގެންނަވާ]\nރިސޯޓްގައާއި ސަރުކާރުގެ ވަޒީފާތަކުގައިވެސް މިރަށުގެ ގިނަ ޢަދަދެއްގެ ޒުވާނުން މަސައްކަތް ކުރަމުން ގެންދެއެވެ.\nއަސާސީ ޚިދުމަތްތައް[އުނިއިތުރު ގެންނަވާ]\nނޫމަރާ ބަނދަރު. އެތައް އަހަރެއްގެ ދަތިއުނދަގޫތަކަށް ފަހު މިހާރުވަނީ ލަފާފުރުމަށް އިތުރު ފަސޭހަތަކެއް ލިބިފައި....\nނޫމަރާގައި ފުރަތަމަ ކިޔަވައިދޭން ފަށާފައިވަނީ 1986 ވަނަ އަހަރުގެ ފެބުރުއަރީ މަހުގައެވެ. އޭރުގެ ނަމުން ނަމަ ނޫމަރާ މަކްތަބުގައެވެ. ނޫމަރާ މަކްތަބުގެ ނަން ނޫމަރާ ސްކޫލަށް ބަދަލުކޮށް އައު ޢިމާރާތެއްގައި ކިޔަވައިދޭން ފެށީ 1991 ވަނަ އަހަރުގެ އޯގަސްޓް މަހުގެ 22 ވަނަ ދުވަހުއެވެ. ރަސްމީކޮށް މިސްކޫލް ހުޅުވާފައިވަނީ 24 ސެޕްޓެމްބަރ 1991 ގައެވެ. މިރަށުގައި ރާއްޖޭގެ ރަސްމީ މުގައްރަރަށް ކިޔަވައިދޭން ފެށީ 1991 ސެޕްޓެމްބަރގައެވެ. މިރަށުގެ ގިނަ މީހުންނަކީ އަސާސީ ތައުލީމުގެ ފެންވަރަށް ތަކެތި ދަންނަ ބައެކެވެ. ރާއްޖޭގެ ރަށްރަށުގެ މައުލޫމާތު ބަލަހައްޓާ ރަސްމީ ވެބްސައިޓްގައި ވާގޮތުން ލިޔަންކިޔަން ދަންނަ މީހުންގެ ނިސްބަތަކީ 94.03 އިންސައްތައެވެ. ނަމަވެސް ފާހަގަކޮށްލެވޭ ފެންވަރުގެ އިލްމީ މީހުން ވަރަށް މަދެވެ. ޑިގްރީ މާސްޓަރ ފެންވަރުގެ މީހުންގެ އަދަދު އިނގިލިތަކުން ގުނާލެވޭހައި މަދެވެ. 2006 ވަނަ އަހަރާ ހަމައަށް މިސްކޫލު ހިންގީ ރައްޔިތުންގެ ސްކޫލެއްގެ ގޮތުގައެވެ. ނަމަވެސް 2006 ވަނަ އަހަރުން ފެށިގެން މިސްކޫލަކީ ސަރުކާރުގެ ސްކޫލެކެވެ. މިހާރު މިސްކޫލުގައި 95 ދަރިވަރުން ކިޔަވަމުން ގެންދެއެވެ. އަދި ނޫމަރާ ޕްރީސްކޫލުގައިވެސް 35 ދަރިވަރުން ކިޔަވަމުން ގެންދެއެވެ. މިސްކޫލުގައި ކިޔަވައިދެނީ ގްރޭޑް 1 އިން ފެށިގެން ގްރޭޑް 10 ހަމައަށެވެ. ސެކަންޑަރީއަށް ކިޔަވައިދޭން ފެށީ 2005 ވަނަ އަހަރުގައެވެ. މިސްކޫލުގައި ފުރަތަމަ ކިޔވައިދޭން ފެށީ ކޮމާސް ސްތްރީމަށެވެ. ނަމަވެސް 2007 ވަނަ އަހަރުން ފެށިގެން ކިޔވައިދެމުން ގެންދަނީ ކޮމަބައިންށް ސްތްރީމަށެވެ. މީގެ އިތުރުން ކުޑަކުދިންނަށް ތައުލީމު އުނގަންނައިދިނުމަށް ޕްރީސްކޫލް ކުދިންނަށް ފުރަތަމަ ކިޔަވައިދޭން ފެށީ 1998 ގައެވެ. ނަމަވެސް އޭރު ރަޖިސްޓްރީ ކޮށްގެން ހިންގާ ޕްރީސްކޫލެއް ނުހުރެއެވެ. އޭގެ 8 އަހަރު ފަހުން ނޫމަރާ ޕްރީސްކޫލުގެ ނަމުގައި ޕްރިސްކޫލެއް ރަޖިސްޓްރީ ކޮށްގެން ހިންގަން ފެށުނެވެ. ނޫމަރާ ޕްރީސްކޫލުގެ ނަމުގައި ރައްޔިތުން ހިންގާ މިސްކޫލުގައި ޕްރީސްކޫލުގައި ހަތަރު ގްރޭޑަށް ކިޔަވައިދެއެވެ. ޕްރީ ސްކޫލުގައި އެންމެ މައްޗަށް ކިޔަވައިދެނީ ޔޫ.ކޭ.ޖީ އާ ހަމައަށެވެ.\nރަށުގެ ސިއްހީ ޚިދުމަތް ދޭ ތަނެއްގެ ގޮތުގައި ހިންގަމުންއައި ހެލްތުޕޯސްޓް ސިއްހީ މަރުކަޒަކަށް ބަދަލު ކުރެވުނީ 2008 ގައެވެ. ސިއްހީ ޚިދުމަތުގެ ފެންވަރު ރަނގަޅު ކުރުމަށްޓަކައި އާ އިމާރާތެއް ބިނާކޮށް ހުޅުވާފައިވަނީ 2008 ވަނައަހަރުގައެވެ. އޭގެކުރިން މިޚިދުމަތް ދެމުން ގެންދިޔައީ ރަށު އޮފީހުގައާއި ރައްޔިތުންގެ އިދާރާއެއްގައެވެ. މިހާރު މި މަރުކަޒުގެ ޚިދުމަތް، ހަފުތާގެ ކޮންމެ ދުވަހަކު ހެނދުނު 8:00 ން މެންދުރުފަހު 15:00 ށް ލިބެން ހުރެއެވެ. މިތަނުގައި ޚިދުމަތް ދޭން ހުންނަނީ ޑޮކްޓަރަކާއި3ނަރުހަކާއި ފޫޅުމައެކެވެ. ރައްޔިތުންގެ ބޭސް ފިހާރައިގެ ގޮތުގައި ރަޖިސްޓަރީކޮށްގެން ހިންގާ ބޭސްފިހާރައެއް މިރަށުގައި 2008 ވަނަ އަހަރުވަނީ ހުޅުވާފައެވެ. އާންމުންގެ ސިއްހީ ހޭލުންތެރިކަން އިތުރުކުރުމުގެ ގޮތުން ތަފާތު ހަރަކާތްތައް މަދުމަދުން ހިންގައެވެ.\nމިރަށަށް ކަރަންޓުގެ ޚިދުމަތް ދެނީ މަތި އުތުރު ލުޓިލިޓީ ކުންފުނިން ހިންގާ އިންޖީނުގެއިންނެވެ. ޔުޓިލިޓީ ކުންފުނިން އިންޖީނުގެއާ ހަވާލުވުމުގެ ކުރިން އިންޖީނުގެއަކީ ރައްޔިތުންގެ އިންޖީނުގެއެކެވެ. ރައްޔިތުންގެ އިންޖީނުގެ ބިނާކޮށް ރަށަށް ކަރަންޓު ދޫކުރަން ފެށުމުގެ ކުރިން ކަރަންޓުގެ ޚިދުމަތްދިނީ އަމިއްލަ ފަރާތްކުންނެވެ. ނަމަވެސް 1998 ގައި ނޫމަރާ ރައްޔިތުންގެ އިންޖީނުގެ ބިނާކޮށް ހުޅުވުނު ފަހުން ޔުޓިލިޓީ ކުންފުނިން އިންޖީނުގެއާ ހަވާލުވުމުގެ ކުރިން ކަރަންޓުގެ ޚިދުމަތް ދެމުންއައީ ރައްޔިތުންގެ އިންޖީނުގެއިންނެވެ. ފުރަތަމަ ޚިދުމަތް ދޭން ބޭނުންކުރީ ސަރުކާރުން ދެއްވި 12 ކިލޯވޮޓްގެ ޖަނަރޭޓަރަކެވެ. އޭރު ކަރަންޓްގެ ޚިދުމަތް ދެނީ ހަވީރު 6:00 ން ރޭގަނޑު 12:00 ށް، ޖުމުލަ6ގަޑިއިރަށެވެ. ނަމަވެސް 2002 ވަނަ އަހަރު ރައްޔިތުން ގަތް 23 ކިލޯވޮޓްގެ2ޖަނަރޭޓަރުން އެ އަހަރުގެ ތެރޭގައި ޚިދުމަތް 12 ގަޑި އިރަށް ބަދަކު ކުރިއެވެ. އަދި ހަމަ އެއަހަރު 18 ގަޑިއިރަށް ބަދަލުކޮށް ކަރަންޓުގެ ޚިދުމަތް ދެމުން ގެންދިޔައެވެ. 2003 ވަނަ އަހަރު ރައްޔިތުންގެ ޚަރަދުގައި އިތުރު 25 ކިލޯވޮތްގެ ޖަނަރޭތަރެއް ގެނެސް ކަރަންޓުގެ ޚިދުމަތް 24 ގަޑިއިރަށް ބަދަލު ކުރިއެވެ. މިޚިދުމަތަށް އެހީއެއްގެ ގޮތުން 2005 ވަނަ އަހަރު ސަރުކާރުން 48 ކިލޯވޮޓްގެ ޖަނަރޭޓަރެއް ހަދިޔާ ކުރެއްވިއެވެ.\nދަތުރު ފަތުރު ކުރުމަށްޓަކައި މިރަށުގައި 8 އިންޖީނުލީ ދޯނި އޮވެއެވެ. އަދި 1 ސްޕީޑް ލޯންޗްވެސް މިރަށުގައި ބޭނުންކުރެއެވެ. މިރަށަށް ބޭނުންވާ ހުރިހާ މުދަލެއް ކަހަލަގޮތަކަށް މިރަށަށް ގެންނަނީ ހދ. ކުޅުދުއްފުށިންނެވެ. މިރަށަށް ރަށުކައުންސިލްގެ ފަރާތުން ކޮންމެ ހަފްތާއެއްގެ ހޮނިހިރު ދުވަހު ހިލޭ ދަތުރު ކޮށްދެއެވެ. މީ މިރަށުގެ މީހުންނަށް ވަރަށް ބޮޑު ފަސޭހައަކަށް ވަނީ ވެފައެވެ. މީގެ އިތުރުން އަތޮޅު ފެރީ މިރަށަށް ކޮންމެ އަންގާރަ، ބުދަ އަދި ހޮނިހިރު ދުވަހެއްގަ އޮވެއެވެ. ހެނދުނު 7:00 ގައި މިރަށުން ފުރާއިރު ހަވީރު 4:30 ށް މިރަށަށް މިފެރީ އަންނާނެއެވެ. މިފެރީންވެސް މިރަށުގެ ގިނަ ޢަދަދެއްގެ ރައްޔަތުން ދަތުރުކުރެއެވެ.\nރާއްޖެތެރޭގެ ރަށްރަށަށް މުވާބަލާތީ ޚިދުމަތް ފޯރުކޮށްދިނުމުގެ ސިޔާސަތުގެ ދަށުން ނޫމަރާގައި ފުރަތަމަ ދިރާގުގެ ބޫތެއް ބެހެއްޓީ 1998 ވަނަ އަހަރުގެ ޖޫން މަހުގައެވެ. އޭރު މިޚިދުމަތަކީ އައު ޚިދުމަތަކަށް ވި ނަމަވެސް މިޚިދުމަތް ބޭނުން ކުރި މީހުން ވަނީ ވަރަށް ބޮޑަށް އިތުރުވެފައެވެ. ފުރަތަމަ ފަހަރަށް ނޫމަރާއަށް މޯބައިލް ފޯނު ރޭންޖުގެ ޚިދުމަތް ދިނީ 2005 ވަނަ އަހަރުގެ އޯގަސްޓް މަހުގެ 01 ވަނަ ދުވަހު ވަތަނިއްޔާގެ ޚިދުމަތް ފެށުމުން ވަތަނިއްޔާގެ ފަރާތުންނެވެ. އޭގެ 2007 ވަނަ އަހަރުގެ ފަހުކޮޅު ދިރާގުންވެސް މޯބައިލް ފޯނު ރޭންޖު ނޫމަރާއަށް ދޫކުރިއެވެ. މިހާރު ނޫމަރާއަށް ދިރާގާއި ވަތަނިއްޔާގެ ޚިދުމަތް ބަރާބަރަށް ލިބެމުންދެއެވެ. މޯބައިލް ޚިދުމަތުގެ އިތުރުން ދިރާގާއި ވަތަނިއްޔާގެ ބްރޯޑް ބޭންޑްގެ ޚިދުމަތްވެސް މިހާރު ނޫމަރާއިން ލިބެއެވެ. ރާއްޖޭގެ ރަށްރަށުގެ މައުލޫމާތު ބަލަހައްޓާ ރަސްމީ ވެބްސައިޓްގައި ވާގޮތުން މޮބައިލް ފޯނު ބޭނުންކުރާ މީހުންގެ ނިސްބަތަކީ 78 އިންސައްތައެވެ.\nތާރީޚީ ގޮތުން ނޫމަރާ[އުނިއިތުރު ގެންނަވާ]\nބެލެވޭ ގޮތުގައި ނޫމަރާއަކީ ދިވެހިރާއްޖޭގައި މީހުން ދިރިއުޅޭ ރަށްރަށުގެ ތެރެއިން ދުވަސްވީ ރަށެކެވެ. މިގޮތަށް ބެލެވެނީ މިރަށުގެ ނަމަށް ބަލައިގެންނެވެ. މިއީ ސާންސްކުރިތު ބަހުން އައިސްފައިވާ ނަމެއްކަމަށް ބެލެވެއެވެ. ( ސާންސްކުރިތަކީ، އީސާގެފާނުގެ މީލާދުގެ ގާތްގަނޑަކަށް 1000-1500 އަހަރު ކުރިން އިންޑިއާއަށް ޑްރެވީޑިއަނުން އައުމަށްފަހު އެތަނަށް މެދު އިރުމަތީންނާއި ޔޫރަޕުން އައި މީހުންނެވެ. ) ރާއްޖޭގެ ގިނަ ރަށްރަށަށް ނަންދެވިފައިވަނީ ސާންސްކްރިތުބަހުގެ ލަފުޒުތަކުންނެވެ. ސާންސްކުރިތުބަސްތައް އައިސްފައިވަނީ އިންޑޯއިރާނިއަން ބަހުންނާއި އިންޑޯ ޔޫރަޕިއަންބަހުންނެވެ. ނޫމަރާ މިނަމާއި އެންމެ އެއްގޮތް ސާންސްކުރިތުބަސް ތަކަކީ "ނަމްރާ"، "ނަމުރާ" މިބަސްތަކެވެ. މިބަސްތަކުގެ މާނައަކީ ކައިރި ނުވަތަ ކައިރީގައިވާއެވެ. ބުނެވޭ ގޮތުގައި ނޫމަރާ އަކީ ތިން ފަހަރަށް މީހުން ޚިޖުރަކޮށްފައިވާ ނުވަތަ އާބާދުވެފައިވާ ރަށެކެވެ. މިރަށުން އެޒަމާނުގައި ފޭބިމީހުން ކޮންމެ ފަހަރަކުވެސް ފައިބާފައިވަނީ މިއަތޮޅު ނެޔޮ (މިހާރު ފަޅުރަށެއް) ކިޔާ ރަށަކަށެވެ. މިރަށުގައި މިހާރުވެސް މީހުން ދިރިއުޅެފައިވާ ކަމުގެ ނިސާންތައް ފެންނަން އެބަހުއްޓެވެ. ކޮންމެ ފަހަރަކުވެސް ނޫމަރާގައި އުޅެން އުނދަގޫ ވުމުގެ ސަބަބުން ނޫމަރާ ދޫކޮށް ދަނީއެވެ. ބުނެވޭ ގޮތުގައި ނޫމަރާގައި އޭރު މިނި އާލާ ނުވަނީއެވެ.\nއެންމެ ފަހުން މިރަށުގައި މީހުން އާބާދުވެފައި މިވަނީ ދެކުނު އަތޮޅެއްގެ މީހަކު ފަންޑިތަ ހަދައިގެން ކަމަށް ބުނެވެއެވެ. އެމީހާ ފަންޑިތަ ހަދާފައި ވަޅުލާފައިވާ ކަމަށް ބުނާ ހިލައެއް މިހާރުވެސް ނޫމަރާ ހުކުރު މިސްކިތް ކައިރީގައި ހުރި ގެއެއްގެ ގޯތިތެރޭގައި އެބަހުއްޓެވެ. މިހިރީގައި ލޯވަޅެއް އަޅައި އެލޯވަޅުގައި ދަނޑިއެއް ޖަހާފައި މި ބޭ ބުނިކަމަށްވެއެވެ. މިދަނޑި ހުރިހާތަށް ދުވަހު މިރަށުން ފައިބައިގެން ދާކަށް ނުޖެހޭނެއެވެ. ކޮންމެ އަކަސް މިދަނޑި ނެއްޓިތާ ގާތްގަނޑަކަށް 15 ވަރަކަށް އަހަރުފަހުން މިރަށުން ބަޔަކު ވަނީ އެހެން ރަށަކަށް ޚިޖުރަކޮށްފައެވެ. ނޯޓް: މީ ތުންތުންމަތިން ދެކެވެމުން އައިސްފައިވާ ވާހަކައެއް\nނޫމަރާއަކީ ވެސް 1821 ވަނަ އަހަރު (މުޙައްމަދު މުޢީނުއްދީން 1 ގެ ރަސްކަމުގައި) ރާއްޖޭގެ އުތުރުގެ އަތޮޅުތަކަށް އެރި ބާރުގަދަ ތޫފާނުގައި ( ކޭލަކުނު ތަޅާލި ވިއްސާރައިގައި ) ބޮޑެތި ގެއްލުން ލިބުނު ރަށްރަށުގެ ތެރެއިން ރަށެކެވެ.\nއާސާރީގޮތުން ފާހަގަކޮށްލެވޭ އެއްވެސް ތަނެއް މިޖީލުގެ ދަރިންނަށް ފެންނާނެހެން މިރަށުގައިނެތެވެ.\nބޮޑުމަސް ނެރުމުގެ ހަރަކާތެއް. މިއީ ސަގާފީ ކުޅިވަރުތަކުގެ ތެރެއިން ރާއްޖެއިން ފެނުން މަދުވެފައިވާ ކުޅިވަރެއް. ނޫމަރާގައި 1990ގެ އަހަރުތަކުގެ ފަހުކޮޅާ ޖެހެންދެން “ބޮޑުމަސްނެރުން” އޮތެވެ. ނަމަވެސް އޭގެފަހުން މިކުޅިވަރު މެދުކެނޑިފައި އޮތުމަށް ފަހު 2007 ގެ ޑިސެމްބަރު މަހުގެ ތެރޭގައި (ޛުލް ޙިއްޖާ 1428ގައި) “ބޮޑުޢީދު” ގެ ތެރޭގައި އަލުން ބޮޑުމަސްކުޅުން ވަނީ ފަށައިފައެވެ. މިއީ މިރަށުގައި ވަރަށް ފޯރިއާއެކު ކުޅެމުން ގެންދިޔަ އަދި މިހާރު ކުޅެމުންގެންދާ ސަޤާފީ ކުޅިވަރެކެވެ.\nމީގެ އިތުރުން ބޮޑުމަސް ނެރުމާ އެއްކޮށް ނާބޭލުމަކީވެސް މިރަށުގައި ޒަމާނުއްސުރެ ކުޅެމުން އަންނަކުޅިވަރެކެވެ. ފިރިހެން ވެރިން ނާހަދާފައި ބެރުޖަހަމުން ނަށަމުން ނާ ގެންގޮސް މޫދުގައި އަޅާނެއެވެ. ދެން އަންހެންވެރިން ނާ ކަނޑަށް މޫދަށް އެރޭނެއެވެ. ނާ ކަނޑާ އަންހެން މީހާ ފާހަގަ ކުރުމަށްފަހު ފެންވަރުވާ ރީތިކުރާނީ ފިރިހެނުންނެވެ.\n- މަންޑިކުޅުން މަންޑިކުޅެނީ: މިއީ ޢީދުގައި ފިރިހެނުން ކުޅޭ ޚާއްސަ ކުޅިވަރެއް. މިކުޅިވަރަކީ 1990 ގެ ކުރިން ކޮންމެ ޢީދެއްގައި ކުޅޭ ކުޅިވަރެކެވެ. އޭގެފަހުން މިކުލިވަރުގެ ފޯރިވަނީ މަޑުވަން ފަށާފައެވެ. މިކުޅިވަރު ކުޅުމަށްޓަކައި ފުރަތަމަ ދެބައަށް ބަހާލަނީއެވެ. އެއަށް ފަހު ފުރަތަމަ ހޮވަން ދާނެ ބަޔަކު ކަނޑައެޅުމަށްފަހު، ކުޅޭޓީމުން މަންޑި ފޯލިޖެހުން އޮންނާނެއެވެ. މިހެން ޖަހާ ފޯލިތަކުން ފޮއެއް ހިފުމުން ފޯލިޖަހާ ކުޅުންތެރިޔާ ނުބައިވީއެވެ. މިގޮތަށް މިޓީމުގެ ހުރިހާ ކުލުންތެރިން ނުބައިވުމުން ހޮވަންތިބި ޓީމަށް ކުޅުމުގެ ފުރުޞަތުލިބި ކުޅުނު ތީމު ޖެހޭނީ ހޮވާށެވެ.\n- ފަންކުޅުން އަންހެންވެރިން ފަނކުޅެނީ: މިއީ ޢީދުގައި ހުރިހާ އުމުރެއްގެ މީހުން ކުޅޭ ޚާއްސަ ކުޅިވަރެއް ފަންކުޅުމަކީ ދެބައަކަށް ބަހާލުމަށް ފަހު ފަންކުޅޭ ބިމުގެ ދެކޮޅުގައި ޖަހާފައި ހުންނަ “ފަން” ދަނޑިއެއް ގައި އަތްލުމަށް މަސައްކަތް ކުރުމެވެ. އިދިކޮޅު މީހުންނަށް އަތުނުވެ ދަނޑީގައި އަތްލާފައި “ފަނޯ” ގޮވާލުމުން އެބަޔަކަށް ޕޮއިންޓް ލިބޭނެއެވެ. އަލުން ކުޅުންފަށާނީ ފަނޯ ގޮވިމީހައިގެ ގައިގައި އަތްލައިގެން “ފަން ނަގައިގެން” ނެވެ. އަބަދުވެސް އެންމެ ފަހުން “ފަން ނެގި މީހާ” ގައިގައި އަތްލައިގެން އެހެން މީހަކަށް ފަނަކަށް ވެވިދާނެއެވެ. މިކުޅިވަރަކީ ވަރަށް ކުރިން ފެށިގެން ކުޅެމުން އަންނަ ހުރިހާ އުމުރެއްގެ މީހުންވެސް ކުޅޭ ކުޅިވަރެކެވެ. ނަމަވެސް މިހާރު މިކުޅިވަރު އާއްމުކޮށްކުޅެނީ ޅަކުދިންނާއި މުސްކުޅިންނެވެ.\nބޮޑުބެރު ޖެހުމަކީ އޭރުވެސް މިހާރުވެސް އެންމެ ފޯރީގައި ކުޅޭ އެއް ކުޅިވަރެވެ. ބޮޑުބެރު ޖެހުމަށް ޚާއްސަ ގޮތެއްގައި މިހާރު ހަރަކާތްތެރިވަނީ ޒުވާން ކުދިންނެވެ. ގޭގޭގައި ޚިތާނުކޮށްގެން އުޅޭ އިރު ކުރީގައި މިކުޅިވަރު ކުޅުނު ނަމަވެސް މިހާރު ކުޅެނީ އާއްމުކޮށް ދެ އީދު ގައެވެ. މިކުޅިވަރަކީ ޢީދަށް ޚާއްޞަ ކުޅިވަރަކަށް މިހާރުވަނީ ވެފައެވެ. ސަގާފީ ގޮތުން ފާހަގަކޮށްލެވޭ ކުޅިވަރުތަކަކީ މިއީއެވެ .\n- މިޔުޒިކު ނޫމަރާ އަކީ މިއުޒިކަށް ލޯބިކުރާ ބަޔަކު އުޅޭރަށެކެވެ. މިކަން ފެށުނީ 1990 ގެ އަހަރުތަކުގައެވެ. އޭރު ރަށުގައި މިއުޒިކް ކުޅެނީ ރަށުގެ ދެ ޖަމިއްޔާއަކުންނެވެ. މިހާރު މިރަށުގައި އޮންނަނީ އެންމެ ޖަމިއްޔާއެކެވެ. ކޮންމެ ބޮޑު ޢީދެއްގައި އަމިއްލައަށް، ފިލަޔާ ތެޔޮ ހުސްކުރި ތާނގީ ބޭނުންކޮށްގެން ސްޓޭޖް އަޅައިގެން ޝޯކުޅެއެވެ. މިކަން ކުރަނީ ރަށުގައި އޮތް ހަމަ އެކަނި ޖަމިއްޔާ އެސޯސިއޭޝަން ފޯ ނޫމަރާ ޑިވެލޮޕްމަންޓްގެ ފަރަތުންނެވެ.\n- ފުޓްބޯޅަ އާއި ވޮލީބޯޅަ\nފުޓުބޯޅައާއި ވޮލީބޯޅައަކީ އެންމެ ގިނަ މީހުން ތަރުހީބުދޭ ކުޅިވަރެވެ. މި ދެކުޅިވަރު ދިރުވާ އާލާ ކުރުމުގެ ގޮތުން ސްކޫލުގެ ދަރިވަރުންގެ މެދުގައިވެސް މި ދެކުޅިވަރު ކުޅެއެވެ. އަދި ކޮންމެ އަހަރަކު ރަށުގެ ޒުވާނުންނަށް ހުލުވާލައިގެން ބާއްވާ ވޮލީ އާއި ފުޓްބޯޅާ މުބާރާތްތައްވެސް މިރަށުގައި ކުޅެމުން ގެންދެއެވެ.\nމިރަށުގައި ހަދާފައިވާ ވޮލީ ކޯޓަކީ ރޭގަނޑުގައިވެސް ދިއްލައިގެން ވޮލީ ކުޅެވޭ ފެންވަރަށް ލައިޓިންގ ސިސްޓަމް ހަދާފައިވާ ވޮލީ ކޯޓެކެވެ. ފުޓް ބޯޅަ ދަނޑަކީވެސް އެކަށީގެންވާ ވަރަށް ލެވެލް ކޮށް ވިނަ ހައްދާފައިވާ ދަނޑެކެވެ.\nނޫމަރާ ކައުންސިލް އިދާރާއިން\nނޫމަރާގެ ބައެއް ރައްޔިތުންގެ ފަރާތުން\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 24 އޮގަސްޓު 2015، 14:54 ގައެވެ.


Kaanvee ehchakee Microgreens!\nކާންވީ އެއްޗަކީ މައިކްރޯގްރީންސް!\nކެއުމުގައި ފެހިކަން ގަދަ ފަތް ދިވެހިން އަބަދުވެސް އައީ ހިމަނަމުންނެވެ. ރާއްޖޭގައި ލިބެން ހުންނަ ކޮޕީ ފަތާއި، ކުއްޅަފިލާ ފަތާއި މުރަނގަފަތް މިއީ އާއްމު ފަތްތަކެވެ. އިމްޕޯޓް ކޮށްގެން ވިއްކާ ފަތްތަކުގެ ތެރެއިން ލެޓިއުސް ފަތްވެސް ވެގެން ދިޔައީ ދިވެހި ކެއުމާއި ގުޅޭ އެއްޗަކަށެވެ. ދިވެހި ދަނޑުވެރިން ލެޓިއުސް ފަތް ހައްދާ ބާޒަރަށް ނެރެންފެށީއެވެ.\nދިވެހި އެންމެ އާދައިގެ ކެއުން، ރިހާކުރާއި ބަތާއެކުގައި ވެސް މި ފަތްތައް ކަމުދެ އެވެ. މިއީ އާއްމުކޮށް އެނގޭ އަދި ފެންނަ ފަތްތަކަކެވެ. ފެހިކަން ގަދަ ފަތްތަކުން ހަށިގަނޑަށް ލިބޭ ފައިދާގެ މައުލޫމާތަކީ ވެސް އާ އެއްޗަކަށް ނުވެދާނެ އެވެ.\nވިލިމާލޭގައި ހައްދާފައި ހުރި ގަސްތަކެއް\nނަމަވެސް "މައިކްރޯގްރީންސް" އަހަރުމެންނަށް އާ ވެދާނެ އެވެ. މައިކްރޯގްރީންސް އަކީ ތަރުކާރީ އާއި ކެއުމަށް ބޭނުންކުރާ ފަތުގެ އެކި ބާވަތްތަށް ކިރިޔާ އޮށުން ކޯދުލާ ގަސްފަޅަން ނިރު ނުކުންނަ ހިސާބުން ބޭނުން ކުރާ ފަތާއި ތަރުކާރީގެ ބާވަތްތަކެކެވެ. މައިކްރޯގްރީންސް އާއްމުކޮށް ހުންނަނީ 1 އިންޗި އާއި3އިންޗިއާއި ދެމެދުގަ އެވެ.\nމައްކްރޯގްރީންސްގެ ގިނަ ބާވަތްތަށް ހުރެއެވެ. މިގޮތުން ކޮލީފްލަވާ، ކެބޭޖް، ބްރޮކޯލީ، ވޯޓަކްރެސް، ކޭލް، ރޭޑިޝް، އަރުގްލާ އަދި ސްޕިނޭޗް އާއި ބީޓްރޫޓް ހިމެނެ އެވެ. އަދި މީގެ އިތުރު އެތަށް ބާވަތެއް އެކުލެވިގެން ވެއެވެ. މާލޭގައި ހިންގާ ކެފޭތަކުގައި މެނޫގައި ކޮންމެވެސް މެއިން އައިޓަމެއް ނަގާއިރު ތަށި ޒީނަތްތެރި ކުރުމަށް މައިކްރޯ ގްރީންސް މަދުމަދުން ކުރިން ފެނެއެވެ. މިހާރު ފެންނަނީ މައިކްރޯގްރީންސް އަޅައިގެން ތައްޔާރު ކޮށްފައިވާ ހާއްސް ޑިޝްތަަކެވެ.\nއާއްމުކޮށް ކަމުން އައި ފަތާއި މައިކްރޯގްރީންސްގެ އެންމެ ބޮޑު ތަފާތަކަށް ވާނީ ކާން ފަސޭހަ ވުމެވެ. ހަފާލަން ފަސޭހަވުމުގެ އިތުރުން މައިކްރޯގްރީންސް އަކީ ނިއުޓިރިއެންޓްސްގެ އޭގައި ގިނަ އެއްޗެއްކެވެ.\nތަރުކާރީ އާއި މޭވާ އަކީ ގިނަ ބަލިބަލިން ރައްކާތެރި ކޮށްދެއެވެ. މައިކްރޯގްރީންސް އިން ކުރާ ފައިދާތަކަށް ބަލާއިރު ބޮޑެތިފަތްތަކާއި އަޅާބަލާއިރު މައިކްރޯގްރީންސްގައި ވިޓަމިން، މިނަރަލް އަދި ޕްލާންޓް ކޮމްޕައުންޑް ގިނައެވެ.\nއެނޓިއޮކްސިޑެންޓެއް ކަމުގައިވާ "ޕޮލިޕެނޮލްސް" މައިކްރޯގްރީންސް ގައި ހިމެނެއެވެ. މިއީ ހިތުގެ ބަލިން ރައްކާތެރިކޮށްދޭނެ އެއްޗެއްކެވެ. ރިސާޗުން ދައްކާ ގޮތުގައި މައިކްރޯގްރީންސް އިން ހަށިގަނޑަށް ގެއްލުންދޭ ކޮލޮސްޓްރޯލް އިން ދުރުކުރުމަށް އެހީތެރިވެއެެވެ.\nހަނދާ ންނެތުމާއި އަދި ކެންސަރުން ދުރުކޮށްދޭ\nމައިކްރޯގްރީންސްގެ އެންޓިއޮކްސިޑަންްޓް ކަމުގައި ޕެލިފޮނެލްސް ގިނަވުމުގެ ސަބަބުން ސަބަބުން އަލްޒައިމާސް އާއި ދުރުކޮށްދެ އެެވެ. މީގެ އިތުރުން ގަވާއިދުން މައިކްރޯގްރީންސް ބޭނުން ކުރާނަމަ ބައެއް ކެންސަރާ ދުރުކޮށް ދެއެވެ.\nހަކުރު ބައްޔާއި ދުރުކޮށްދޭ\nއާއްމުކޮށް މައިކްރޯގްރީންސް ޑައެޓުގައި ހިމަނާނަމަ ހަކުރުބައްޔާއި ދުރު ކޮށްދެއެވެ. ހަށިގަނޑުގައި ހުންނަ ސެލްތައް ސްޓްރެސްވުމުގެ ސަަބަބުން ހަކުރު އެތެރެކޮށްދޭ ގޮތް މަދުކޮށް ދެއެވެ. ނަމަވެސް މައިކްރޯގްރީންސްގެ ބާވަތެއް ކަމުގައިވާ ފެނުގްރީކް (އޯބަތް) ބޭނުން ކުރާނަމަ 25-44 ޕަސެންޓް ދެމެދު މިންވަރަށް ސެލްތަކަށް ހަކުރު އެތެރެ ކޮށްދޭވަރު އިތުރު ކޮށްދެއެވެ.\nސިއްހީ ގޮތުން ގިނަ ފައިދާތަކެއް ކުރާ މައިކްރޯގްރީންސް ކާނާގައި ހިމަނަން ފަސޭހައެވެ. ޕާސްތާ،\nބިސްގަނޑު، ސެލެޑް، ސޭންޑްވިޗް، ރެޕްސްފަދަ ކާނާގައި މައިކްރޯގްރީންސް ހިމެނިދާނެ އެވެ. އަދި ތަފާތު ސްމޫތީ ހެދުމުގައި މައިކްރޯގްރީންސް ބޭނުން ކުރެވިދާނެ އެވެ.\nމައިކްރޯގްރީންސް އަކީ ހެއްދުމަށް ފަސޭހަ އެއްޗެެއްކެވެ. ގޭގައި އިންދައިގެން ކެއުމަށް ބޭނުން ކުރެވިދާނެ އެވެ. ބޭސް ބޭނުންނުކޮށް ހައްދާ ކާނާ އިން ހަށިގަނޑަށް ފައިދާ ކުރާނެ އެވެ. އަދި އަމިއްލަ އިންދައިގެން ކާނަމަ ތަފާތު އެކި ފަތްފަތް ގަތުމަށް ދާ ހަރަދުވެސް ކުޑަވެގެންދާނެއެވެ. މައިކްރޯގްރީންސް މިހާބޮޑު މަގުބޫލުކަމެއް ހޯދާފައިވާއިރު މިއީ ނިއުޓިިރިޝަންގެ ގޮތުންވެސް މިއީ ނުކައި ދޫކޮށްލެވޭ ވަރު އެއްޗެއް ނޫނެވެ.


ސްޕެއިންގައި ރިޓަޔަރމަންޓް ލަސްކުރާ މީހުންގެ މުސާރަ ބޮޑުކުރަނީ ސްޕެއިންގައި ރިޓަޔަރމަންޓް ލަސްކުރާ މީހުންގެ މުސާރަ ބޮޑުކުރަނީ\nސްޕެއިންގައި ރިޓަޔަރމަންޓް ލަސްކުރާ މީހުންގެ މުސާރަ ބޮޑުކުރަނީ\nޕެންޝަން ސްކީމަށް ގެންނަ ބަދަލުތަކާއި ގުޅިގެން، ރިޓަޔަރމަންޓް ލަސްކުރާ ފަރާތްތަކަށް މުސާރަ ބޮޑުކުރުމަށް ސްޕެއިންގެ ސަރުކާރުން ނިންމައިފިއެވެ.\nސްޕެއިންގެ ކަމާއިބެހޭ ފަރާތްތަކުން ބުނާގޮތުން ރިޓަޔަރމެންޓް ލަސްކުރާ ފަރާތްތަކަށް އަހަރަކު 14000 އެމެރިކާ ޑޮލަރަށްވުރެ އިތުރު ނުވާގޮތަށް މުސާރަ ބޮޑުކުރުމަށް ވަނީ ނިންމާފައެވެ. މިއީ ޕެންޝަން ސްކީމަށް ގެންނަ ބަދަލުގެ ތެރޭގައި ހިމެނޭ ގިނަ މުއްދަތަކަށް މަސައްކަތްކުރާ މީހުން އިތުރުކުރުމުގެ ގޮތުން ކުރާ ކަމެކެވެ.\n36 ބިލިއަން އެމެރިކާ ޑޮލަރުގެ ގެއްލުމާއިއެކު ސްޕެއިންގެ އިޖްތިމާޢީ ރައްކާތެރިކަމުގެ ބަޖެޓަކީ އެ ޤައުމުގެ ދަރަނި ބޮޑުވުމުގެ އެންމެ ބޮޑު ޙިއްޞާއެއް އޮތް ބަޖެޓެވެ. ސްޕެއިންގެ ޕެންޝަން ސްކީމަށް ބަދަލު ގެންނަން އދ އިން މީގެކުރިންވެސް ވަނީ ގޮވާލާފައެވެ. ޕެންޝަން ސްކީމަށް ގެނައި މި ބަދަލު އެ ޤައުމުގެ ޤާނޫނު ހަދާ މަޖިލީހުން އަދި ފާސްކުރަން ޖެހެއެވެ.\nސްޕެއިންގެ ސަރުކާރުން ވަނީ 2018 ވަނަ އަހަރު އިންފްލޭޝަން އިތުރުވެފައިވާ ވަރަށް ޕެންޝަންވެސް އިތުރުކޮށްފައެވެ. އަދި ސްޕްއިން އިން ބޭނުންވަނީ 2027 ވަނަ އަހަރު އަންނަންވާއިރަށް ޤާނޫނީގޮތުން ރިޓަޔަރ ވާ ޢުމުރު 65 އަހަރުން 67 އަހަރަށް ބަދަލުކުރުމަށެވެ.\nޕެންޝަނަށް ގެނައި މި ބަދަލުގެ އިތުރު ތަފްޞީލު ވަރަށް އަވަހަށް ސްޕެއިންގެ ސަރުކާރުން ހާމަކުރާނެކަމަށްވެސް ޚަބަރުތައް ބުނެއެވެ.\nދުނިޔޭގައި އެންމެ ޢުމުރު ދިގު މީހުން އުޅެނީ ސްޕެއިންގައި ކަމަށް ދުނިޔޭގެ ސިއްޙަތާއި ބެހޭ ޖަމިއްޔާއިން ބުނެއެވެ. އަދި ދުނިޔެއަށް ކުދިން އުފަންވާ މިންވަރުވެސް ޔޫރަޕްގެ މޯލްޓާއަށްފަހު އެންމެ މަދީ ސްޕެއިންގައެވެ. މީގެ ސަބަބުން ސްޕެއިންގެ ވަޒީފާގެ ބާޒާރަށް ކޮންމެ އަހަރަކު އިތުރުވާ މީހުންގެ ތެރެއިން 40 އަހަރުން މަތީ މީހުންގެ ނިސްބަތަށްވުރެ 25 އަރުން ދަށުގެ ޒުވާނުންގެ ނިސްބަތް 30 އިންސައްތަ ދަށެވެ.


Raajje Himeneyhen Sarahahdhee Gaumuthakah Lanka Ge Aguheyo Airline Akun Dhathuruthah Fashanee - Vaguthu\nރާއްޖެ ހިމެނޭހެން ސަރަހައްދީ ގައުމުތަކަށް ލަންކާގެ އަގުހެޔޮ އެއާލައިނަކުން ދަތުރުތައް ފަށަނީ\n5 ދުވަސް ކުރިން ( ނޮވެމްބަރު 21, 2021 )\nދިވެހިރާއްޖެ ވެސް ހިމަނައިގެން އޭޝިއާ އާއި އަރަބި ގައުމުތަކަށް ވެސް ދަތުރު ކުރަން ސްރީލަންކާ އިން އާއެއާލައިނެއްގެ ދަތުރުތައް ފަށަން ތައްޔާރުވެއްޖެއެވެ.\nރިޕޯޓްތައް ބުނާ ގޮތުގައި ސްރީލަންކާގެ ތިންވަނަ އިންޓަނޭޝަނަލް އެއާލައިންގެ ގޮތުގައި ދަތުރުތައް ފަށާ އެއާލައިނަކީ ފްލައި ލަންކަން އޭޝިއާ އެވެ. މިއީ އެމެރިކާގެ އިންވެސްޓަރަކު 10 މިލިއަން އެމެރިކާ ޑޮލަރު އިންވެސްޓް ކޮށްގެން ފަށާ އެއާލައިނެކެވެ. ފްލައި ލަންކަން އެއާލައިންގެ ދަތުރުތައް ފެށުމަށް ހަމަޖެހިފައި ވަނީ 2022 ވަނަ އަހަރުގެ ޖަނަވަރީ މަހުއެވެ.\nއެއާލައިންގެ ސީއީއޯއަކަށް ހަމަޖައްސާފައި ވަނީ އެއާލައިން ދާއިރާގެ ތަޖުރިބާކާރެއް ކަމަށްވާ ޑރ.އަރޯޝާ ފެނާންޑޯއެވެ. ސްރީލަންކާގެ މީޑިއާ އަށް މައުލޫމާތު ދެއްވަމުން އޭނާ ވިދާޅުވީ ފްލައި ލަންކަން އޭޝިއާ އިން ދަތުރުތައް ފަށާއިރު އިންޑިއާ، ދިވެހިރާއްޖެ، މެލޭޝިއާ، މިޔަންމާ އަދި ދުބާއީ އަށް ދަތުރުތައް ފަށާނެ ކަމަށެވެ.\nފްލައި ލަންކަން އޭޝިއާގެ މައި އެއާޕޯޓެއްގެ ގޮތުގައި ބޭނުން ކުރާނީ ކޮލަމްބޯ އާއި ކައިރި އެއާޕޯޓެއް ކަމަށްވާ ރަތުމަލާނާ އެއާޕޯޓާއި ސްރީލަންކާގެ މައި އެއާޕޯޓް ކަމަށްވާ ކަޓުނަޔަކަ އެއާޕޯޓެވެ. އޭގެ އިތުރުން ޓްރާންސިޓް ކުރުމަށް ރަތުމަލާނާ އެއާޕޯޓް ވެސް ބޭނުން ކުރާނެއެވެ.\nފްލައި ލަންކަން އޭޝިއާގެ އެންމެ ބޮޑު އެއްއަމާޒަކަށް ވާނީ ކާގޯ ކަމަށް އެއާލައިންގެ ސީއީއޯ ވިދާޅުވިއެވެ. ސަބަބަކީ މިހާރު މިސަރަހައްދުގައި ކާގޯ ދަތުރުތައް ކުރާ ސްރީލަންކަން އެއާލައިން އާއި ފިޓްސް އޭވިއޭޝަން އަށް ކޭޓާ ކުރެވޭވަރަށް ވުރެ ކާގޯ އިތުރުވެފައި ވާތީއެވެ.\nފްލައި ލަންކަން އޭޝިއާ އިން ފަސެންޖަރުން އުފުލުމަށް ބޭނުން ކުރާނީ ބޮއިން 737 މަރުކާގެ ފްލައިޓެކެވެ. މިފްލައިޓްގައި 160 އާއި 190 އާއި ދެމެދުގެ އަދަދެއްގެ ފަސެންޖަރުން އުފުލާނެ ކަމަށް ބެލެވެއެވެ.\nފްލައި ލަންކަން އޭޝިއާ އިން ވަނީ ސައުދީ އަރަބިއްޔާ އަށް ވެސް ހާއްސަ ދަތުރުތަކެއް ކުރަން ރާވާފައެވެ. އެދަތުރުތައް ކުރުމަށް ރާވާފައި ވަނީ ޖަކާޓާ އިން މައްތަލަ އެއާޕޯޓަށް އަދި މައްތަލަ އެއާޕޯޓުން ޖިއްދާއަށެވެ.\nއަގުހެޔޮ އާއެއާލައިނެއް އޭޝިއާގައި ދަތުރުތައް ފަށާއިރު މިހާރު ވެސް އޭޝިއާ ސަރަހައްދަކީ އަގުހެޔޮ އެއާލައިންތައް ގިނައިން ދަތުރު ކުރާ ވާދަވެރި މާކެޓެއް އޮތް ސަރަހައްދެކެވެ.\nނޮވެމްބަރު 22, 2021 04:36\nއަދި ޓިކެޓުގެއަގުތައް ހާމަކޮއްލެވޭވަރެއްނުވޭތޯ؟\nނޮވެމްބަރު 22, 2021 08:08\nމާލެއިން ގުޅޭނެ ނަންބަރު\nނޮވެމްބަރު 22, 2021 08:55\n"އަގުހެޔޮ އާއެއާލައިނެއް އޭޝިއާގައި ދަތުރުތައް ފަށާއިރު މިހާރު ވެސް އޭޝިއާ ސަރަހައްދަކީ އަގުހެޔޮ އެއާލައިންތައް ގިނައިން ދަތުރު ކުރާ ވާދަވެރި މާކެޓެއް އޮތް ސަރަހައްދެކެވެ." ހެހެހެ، ވަރަށް އަގު ހެޔޮ، ކޮންމެ ބަޔަކުވެސް ދިވެހިންނަށް ހުންނަނީ ލައްކަ ތަނުން ޖައްސާފަ، ސްރީލަންކަންގެ އެވްރެޖް ފެއާރ ތަކަށް ބަލާލީމަ އިނގޭނެ.


އަތުލައިގަތް އީރާނުގެ ބޯޓު އަދިވެސް ބަލައި ފާސްކުރަަނީީ – Haftha\nMon, 25 May, 2020, 10:46 pm\nއަތުލައިގަތް އީރާނުގެ ބޯޓު އަދިވެސް ބަލައި ފާސްކުރަަނީީ\nރާއްޖޭގެ ކަނޑުގެ ސަރަހައްދުގައި ޑުރަގް ޓްރެފިކް ކުރަން އުޅެނިކޮށް މިދިޔަ އަންގާރަ ދުވަހު އަތުލައިގަތް އީރާނުގެ ބޯޓު ފުލުހުން ދަނީ އަދިވެސް ބަލައި ފާސްކުރަމުން ކަމަށް މިއަދު ބުނެފި އެވެ.\nރާއްޖޭގެ ފުލުހުންނާއި ސިފައިން ގުޅިގެން ހިންގި އޮޕަރޭޝަނެއްގައި އެ ބޯޓު އަތުލައިގަތީ ބ. އަތޮޅުގެ ހުޅަނގުން 126 ނޯޓިކަލް މޭލު ބޭރުންނެވެ. އަދި އެ ބޯޓު މާލެ ގެންނަނިކޮށް ވަނީ ވިލިމާލެ ކައިރީގައި އޮންނަ ފަރަކަށް ވެސް އަރައިފަ އެވެ. ނަމަވެސް މިހާރު އެ ބޯޓު ފުންކޮށްފައިވާ ކަމަށް ފުލުހުން ބުނެއެވެ.\nއަދި އެ ބޯޓަކީ އޭޝިއާ ސަރަހައްދުގައި މަސްތުވާތަކެތި ފުޅާ ދާއިރާއެއްގައި ޓްރެފިކް ކުރާ ބޯޓެއް ކަމަށް ފުލުހުން ބުނެފައި ވެއެވެ.\nފުލުހުންނާއި ސިފައިން ގުޅިގެން ހިންގި ޖޮއިންޓް އޮޕަރޭޝަނެއްގައި އަތުލައިގަތް ބޯޓު މާލެ ގެންނަނިކޮށް ވަނީ ވިލިމާލެ ކައިރީގައި އޮންނަ ފަރަކަށް އަރައިފަ އެވެ. ފުލުހުން ބުނީ އެ ބޯޓް މިހާރު ފުންކޮށްފައިވާ ކަމަށެވެ. ނަމަވެސް ބޯޓް ގެންދިޔަ ތަނަކާއި މި މައްސަލައިގެ އިތުރު ތަފްސީލެއް އަދި ހާމައެއް ނުކުރެއެވެ.\nއެ ބޯޓުން ގާތްގަނޑަކަށް 51 ކިލޯގެ މަސްތުވާތަކެތި މިހާތަނަށް ވަނީ ފެނިފައެވެ. އަދިވެސް ބޯޓު ބަލައި ފާސްކޮށް ނުނިމޭއިރު، ފުލުހުން ކުރިން ބުނިގޮތުގައި މަސްތުވާތަކެތި ފޮރުވާފައިވަނީ ކޮމްޕާޓްމަންޓްސްގެ އިތުރުން ފައިބަރު ލޭޔަރަށް އަޅައިގެން ނުފެންނަ ގޮތަށް ކަމަށެވެ.\n.އެ ބޯޓުގެ ހަތް ފަޅުވެރިން ހައްޔަރުކޮށް، އެ މީހުންގެ ބަންދަށް ކޯޓުން ވަނީ 15 ދުވަސް ދީފަ އެވެ


ފިހާރައަކުން ޝޭވަރެއް ވަގަށް ނެގި މީހަކު 8600ރުފިޔާއިން ޖޫރިމަނާ ކޮށްފި | Sandhaanu\nފިހާރައަކުން ޝޭވަރެއް ވަގަށް ނެގި މީހަކު 8600ރުފިޔާއިން ޖޫރިމަނާ ކޮށްފި\nމަޝްހޫރު އިހުސާން ފިހާރައިން ޝޭވަރެއް ވަގަށް ނެގި މީހަކ8،600ރ. އިން ޖޫރިމަނާ ކުރަން ކްރިމިނަލް ކޯޓުން ހުކުމްކޮށްފި އެވެ.\nމި މައްސަލައިގައި ހުކުމް ކޮށްފައިވަނީ އުމުރުން 37 އަހަރުގެ ފިރިހެނަކަށެވެ.\nދައުލަތުން އޭނާގެ މަށްޗަށް އުފުލާފައިވަނި ވައްކަން ކުރުމުގެ ދައުވާ އެވެ.\nއިއްޔެ ކޯޓުން އޭނާގެ މަށްޗަށް ޖޫރިމަނާ ކުރަން ހުކުމް ކުރީ 2018 އަހަރުގެ ސެޕްޓެމްބަރު މަހުގައި ގައި އިހްސާން ފިހާރަ އަށް ވަދެ ފިޔާތޮށި ކުލައިގެ، ކެމީ ބްރޭންޑްގެ ޝޭވަރެއް ވަގަށް ނެގި މައްސައިގައެވެ.\nޝަރީއަތުގެ މަޖިލީހުގައި އެ މީހާ ބުނެފައިވަނީ އޭނާ އަކީ އާއިލާގެ އެންމެ ދޮށީ މީހާއަށް ވެފައި މުސްކުޅި މަންމަ ވެސް ބަލަހައްޓަންޖެހޭނީ އޭނާ އަށް ކަމަށެވެ. އެހެންވެ ޖަލު ހުކުމެއް ޖޫރިމަނާގެ އަދަބަކަށް ކަނޑައަޅައިދ ދިނުމަށެވެ.\nއޭނާ އަކީ ދުވާލަކު 600ރ. ލިބޭ މަސައްކަތެއް ކުރާ މީހެއް ކަމަށާއި ޖޫރިމަނާގެ އަދަބެއް ކަނޑައަޅައިފި ނަމަ ފައިސާ ދެއްކޭނެ ކަމަށް ބުނެފައިވެ އެވެ. އަދި މަސައްކަތް ކުރެވޭނީ ވެސް ޖޫރިމަނާގެ އަދަބެއް ދިނުމުން ކަމަށް އޭނާ ވަނީ ބުނެފައެވެ.\nއޭނާ އެދުނު ގޮތަށް ގާޒީ މުހައްމަދު މިސްބާހު ނިންމެވީ، ޖަލުހުކުމުގެ އަދަބުގެ ބަދަލުގައި 8،600ރ. ގެ ޖޫރިމަނާއެއް ކުރުމަށެވެ.\nއެއީ ތަހުގީގުގެ މަރުހަލާގައި އޭނާ ޖަލުގައި ހޭދަކޮށްފައި ވުމުގެ އިތުރުން އޭނާގެ މަށްޗަށް ކަނޑައެޅޭ އަދަބު ވީހާވެސް ލުއިކޮށްދިނުމަށް އެދިފައިވާތީއާއި މި މައްސަލައަކީ ޖިނާއީ ބޮޑުކުށަކަށް ދައުވާ ކުރާ މައްސަލަ އަކަށް ނުވާތީ އާއި މިފަދ ކުށްތަކަށް ޖަލަށް ލުމަށް އަނދަބު ކަނޑަ އެޅުމުން ދައުލަތުގެ މަށްޗަށް އޮންނާނެ މާލީ އަދި އިދާރީ ބުރަ އަކަށާއި ދައުވާ ލިބޭ ފަރާތް ކުށުގެ ވެށިން ދުރުވުމަށް ބާރު އެޅޭ މިންވަރެއް ރިއާޔަތްކުރާއިރު ޖަލުގެ އަދަބު ކަނޑަ އެޅުމުގެ މަސްލަހަތަށްވުރެ އެނޫން އަދަބެއް ކަނޑއެޅުމުގެ މަސްލަހަތު ބޮޑުކަން އެގެން އޮންނާތީ ކަމަށް ގާޒީ ބަޔާންކޮށްފައި ވެއެވެ.


Alifaanuge haadhisaa: Raees ge shukuru Sifain aai fuluhun ah | Jazeera\tއަލިފާނުގެ ހާދިސާ: ރައީސްގެ ޝުކުރު ސިފައިންނާއި ފުލުހުންނަށް - Jazeera\nއަލިފާނުގެ ހާދިސާ: ރައީސްގެ ޝުކުރު ސިފައިންނާއި ފުލުހުންނަށް\nނާޒިމް ހަސަން August 29, 2020 65 views0\nމިރޭ މާލޭގައި ހިނގި އަލިފާނުގެ ހާދިސާގައި އަލިފާންގަނޑުގެ 95 ޕަސެންޓް ނިއްވާލެވިފައިވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެއެވެ. ރައީސް ސޯލިހު ވަނީ އެކަމުގައި ހަރާކާތްތެރިވި ސިފައިންނާއި ފުލުހުންނަށް އިހްލާސްތެރި ޝުކުރު އަދާ ކުރައްވާފައެވެ.\nއަލިފާން ހިނގި ސަރަހައްދަށް ރައީސް ސޯލިހު މިރޭ ވަޑައިގެން އެކަމުގެ މައުލޫމާތުތައް ވަނީ ހޯއްދަވާފައެވެ. ރައީސް ވަނީ އަލިފާންގަނޑު ބޮޑަށް ފެތުރުނަ ނުދީ ކޮންޓްރޯލް ކުރުމަށް ސިފައިން ކުރި މަސައްކަތަށް ތައުރީފް ކުރައްވާފައެވެ.\nއަލިފާންގެ ހާދިސާ ހިނގި ސަރަހައްދަށް ރައީސްގެ އިތުރުން ނައިބު ރައީސް ފައިސަލް ނަސީމާއި މިނިސްޓަރުން ވެސް ވަދައިގެންނެވިއެވެ. މި އަލިފާނުގެ ހާދިސާއާ ގުޅިގެން ފުލުހުން މިހާރު ވަނީ ތަހުގީގު ފަށާފައެވެ.\nއަލިފާން ރޯވީ އާޓިފިޝަލް ބީޗް ކުރިމަތީ ބީއެމްއެލްގެ އޭޓީއެމް ހުންނަ އިމާރާތުގެ އުތުރުން ހުރި އިމާރާތުގައެވެ. އެއީ ކެފޭއެއް ހިންގަމުންދިޔަ އިމާރާތެކެވެ. އެ ކެފޭ ވަނީ ބޭނުން ނުކުރެވޭ މިންވަރަށް އަނދާފައެވެ.\nއެމްއެންޑީއެފްއިން މައުލޫމާތު ދިން ގޮތުގައި މި ހާދިސާގައި އެއްވެސް މީހަކަށް އަނިޔާވެފައެއް ނުވެއެވެ. އަލިފާން ކޮންޓްރޯލް ކޮށްފައިވާއިރު އަލިފާން އެއްކޮށް ނިއްވާލުމުގެ މަސައްކަތް ސިފައިން ދަނީ ކުރަމުންނެވެ.\nކެފޭއާ ޖެހިގެން ހުރި އިމާރާތުގެ އެކި ފަންގިފިލާތަކުގައި ވެސް އަލިފާން ރޯވިއެވެ. އެ އިމާރާތުގައި ސްޓޭޓް ބޭންކް އޮފް އިންޑިއާ އާއި އުރީދޫ ހިންގައެވެ. އެންމެ ބޮޑަށް އަލިފާން ހިފާފައިވަނީ އެންމެ މަތީ ފަންގިފިލާގައެވެ.\nއިމާރާތް ކައިރީގައި ހުރި އެހެން އިމާރާތްތަކުން ވެސް މިހާރު ވަނީ މީހުން ހުސްކޮށްފައެވެ. ޑިފެންސް މިނިސްޓަރު ވިދާޅުވީ އެފަދަ މީހުންނަށް ވަގުތީ ގޮތުން ހިޔާވަހިކަން ދިނުމަށް ކަލާފާނު ސްކޫލް ތައްޔާރު ކުރަމުންދާ ކަމަށެވެ.\nމާލޭގައި ކޮވިޑް ވެސް ފެތެރެމުންދާތީ އެ ސަރަަހައްދުގައި ދިރިއުޅޭ މީހުންގެ ތެރެއިން ކޮވިޑަށް ޕޮޒިޓިވް މީހުންނާއި ކޮންޓެކްޓުން އެޗްޕީއޭއަށް ގުޅުމަށް ވަނީ އިލްތިމާސްކޮށްފައެވެ. މާލޭ ސިޓީގެ މޭޔަރު ޝިފާ މުހައްމަދު ވެސް ވިދާޅުވީ މީހުންނަށް އެހީތެރިކަން ފޯރުކޮށްދިނުމަށް ކައުންސިލުން ތައްޔާރުވަމުންދާ ކަމަށެވެ.


Ahannah Kakkaakah Neynge, Inumugr Kurinves Nick Gaathu Bunin - Priyanka - Vaguthu\nއެއް އިރެއްގައި ވެސް ރަނގަޅަށް ކައްކަން ނޭންގޭ ކަމަށާއި ކައިވެނީގެ ކުރިން އެވާހަކަ ނިކް ޖޯނަސް ގާތު ބުނި ކަމަށް މަޝްހޫރު ފިލްމީ ބަތަލާ ޕްރިޔަންކާ ޗޯޕްޅާ ބުނެފިއެވެ.\nއޭނާ ބުނީ ނިކް ޕްރޮޕޯޒް ކުރި ހިސާބުން ވެސް އޭނާ އަށް ކައްކަން ނޭންގޭނެ ކަމަށް ބުނެފައިވާނެ ކަމަށާއި އެގޮތަށް ބަލާނަމަ އޭނާ އަކީ ފުރިހަމަ އަނބަކަށް ނުވެދާނެ ކަމަށް ބުނި ކަމަށެވެ.\nޕްރިޔަންކާ ބުނި ގޮތުގައި އޭނާއަށް އިނގެނީ ބިހެއް ކައްކާލަން އެކަންޏެވެ.\nއޭނާ ބުނީ ނިކްގެ މަންމަ އަކީ ނުލާހިކު ކައްކަން މޮޅު މީހެއް ކަމަށާއި އެހެންވެ އެކަހަލަ އަންހެނަކަށް އޭނާ ނުވެދާނެތީ ކުރީ ބައިގައި ނިކް އަށް ހަނދާންކޮށްލަ ދިނީ ކަމަށެވެ.\nޕްރިޔަންކާ ބުނީ ނިކް ގާތު އެވާހަކަ ބުނުމުން އެއްވެސް މައްސަލަ އެއް ނެތް ކަމަށް އޭނަ ބުނި ކަމަށެވެ. އަދި ނިކް އަށް ވެސް ކައްކަން ނޭންގޭ ކަމަށް އޭނާ ބުންޏެވެ.\nލޯބީގެ ގޮތުން ދުވަސްތަކެއް ވަންދެން ގުޅިގެން އުޅުމަށްފަހު މިދިޔަ އަހަރު ފަހުކޮޅު ކައިވެނި ކުރި ލަވަކިޔުންތެރިޔާ ނިކް އަދި ޕްރިޔަންކާ ލޯބިން ދިރިއުޅެމުން އަންނަނިކޮށް ދާދި ފަހުން ވަނީ ޕްރިޔަންކާ އިނީ ބަލިވެ ކަމަށް ސޯޝަލް މީޑިއާގައި އަޑުތަކެއްވެސް ފެތުރިފައެވެ. އެހެން ނަމަވެސް އެއީ ދޮގެއް ކަމަށް ޕްރިޔަންކާ ފަހުން ވަނީ ބުނެފައެވެ.\nކުރިއަށް ވެސް ޕްރިޔަންކާފެ ފިލްމު ތަކެއް ރިލީޒްވާން އެބަ ހުއްޓެވެ. އޭނާ އެންމެ ފަހުން ފެނުނީ މިދިޔަ މަހު ރިލީޒް ކުރި އިނގިރޭސި ފިލްމު "އިޒންޓް އިޓް ރޮމޭންޓިކް" އިންނެވެ.\nއަބަދުވެސް ދައްތައެއް ބޭނުން، މިއަދު އެ އުފާ ލިބިއްޖެ - ޕްރިޔަންކާ\nޖޯއި ޖޯނަސްގެ ކައިވެނީގެ ހަފްލާގައި ޕްރިޔަންކާ ރުއީ ކީއްވެ؟\nޕްރިޔަންކާ މިފަހަރު ލައިގެން ހުރި އެއްޗެހި ވަރަށް ތަފާތު\nމާޗް 21, 2019 15:10\nއޭތިޔަވަރަށް ސަކަރާތްވީ، ކައްކަން އެނގުމަކީ ވަރަށްވެސް މުހިންމުކަމެއް، ކިތަންމެވަރަށް އޯޑަރުކޮށްގެން މަސައްކަތުކައްކާމީހުން ލައްވާ ކަަައްކައިގެން ކެޔަސް އަނބިމީހާ ކެއްކީމަ އެހުންނަ ހިތްގައިމު ކަމެއް ނުހުންނާނެ.\nމާޗް 21, 2019 17:22\nމި މަންޖެއަށް ކާން އެނގޭބާ.\nމާޗް 21, 2019 21:26\nޙާދަ ދޮގެއް ހަދަޔޭ... މަގެ ކައިރީ ނުބުނޭ ތިކަހަލަ އެއްވެސް ވާހަކައެއް..\nމާޗް 21, 2019 21:56\nނިކް ދިވެހި ބަސް ދަސްކުރީ ކޮންއިރަކު؟؟\nމާޗް 22, 2019 05:54\nގައިމުވެސް ކުރަންއެނގޭ އެއްކަންތައް އޮންނާނެ...\nމާޗް 22, 2019 04:32\nކައްކާކަށް ނޭގެ އެކަމަކު ތިހުރީ ކާލާ ބޮޑޮތި ބާގާރ\nމާޗް 22, 2019 08:35\nއަހަރުމެން މުސްލިމުން ފިރިންނަށް ކައްކާފަ ކާންދޭނީ ދެއަތުން އެއީ އެކަމުން ލިބޭ ސަވާބާ ﷲ ގެ ރުހިވޮޑިގަތުން ހާސިލުކުރުމަށް ބޭނުންވާތީ. ގެވެހި ފިރިންނަށް ކިޔަމަންވާ ދީންވެރި އަންހެނުންނަކީ ރަނާ ރިއްސާ ޖަވާހިރަށްވުރެ އަގުބޮޑު އެއްޗެއް. އެފަދަ އަންހެނަކު ތިބާ ނިކަމެތިވާދުވަހު ތިބާ ދޫކޮށް ފައިސާ ފަހަތަކުން ނުދުވާނެ. ޕްރިޔަންކާ އަކީ އުޅުމެއްނެތް މިފަދަ އެއްވެސް ރީތި އަޚްލާގެއްނެތް ކާފިރެއް. ޢަހަރުމެން ފޮލޯކުރަނީ މިއުމްމަތުގެ ނަބިއްޔާ. ޕްރިޔަންކާ ގުއި ނުދޮތަސް އަހަރުންނަށް ވަރިހަމަ\nމާޗް 23, 2019 18:26\nދެން މާމަޝްހޫރުވީމަ ތުއިވަނީ. ކައްކަން އެގުނަސް ކައްކާނެ ވަގުތެއްނުވާނެ ތިހިރެގެން މުސްކުޅިވަނީ އެހެންވެ ޅަމީހަކާ އިދެވުނީމަ މޫނަށް ރޫއެރިޔަނުދީ އުޅެން ޖެހޭނީ.


Zuvaan loabiveriya ge dhiriulhun Sushmita badhalukollaifi | Jazeera\tލޯބިވެރިޔާގެ ދިރިއުޅުން ސުޝްމީތާ ބަދަލުކޮށްލައިފި - Jazeera\nޒުވާން ލޯބިވެރިޔާގެ ދިރިއުޅުން ސުޝްމީތާ ބަދަލުކޮށްލައިފި\nއަޒްލިފާ އަބްދުﷲ February 6, 2021 609 views0\nސުޝްމީތާ ސެން އާއި އޭނާގެ ލޯބިވެރިޔާ ރޯމަން ޝޯލް\nބޮލީވުޑްގެ ތަރި އަދި ކުރީގެ މިސް ޔުނިވާރސް ސުޝްމީތާ ސެންގެ ލޯބިވެރިޔާ މޮޑެލް ރޯމަން ޝޯލް މިވަނީ އެދެމީހުންގެ ގުޅުމާއި ގުޅޭ ގޮތުން ދާދިފަހުން ވާހަކަ ދައްކާފައެވެ.\nޓައިމްސް އޮފް އިންޑިއާ އާ ވާހަކަ ދައްކަމުން ރޯމަން ބުނެފައިވަނީ އޭނާ އާ ސުޝްމީތާއާ ޑޭޓް ކުރަމުންދާތާ ދުވަސްތަކެއް ވެފައިވާ ކަމަށާއި ސުޝްމީތާގެ ދެ ދަރިން ކަމަށްވާ ( ރިނީ އާއި އަލީޝާ) އާ ގާތް ގުޅުމެއް އޮންނަ ކަމަށެވެ. އަދި އެމީހުން އުޅެމުންދަނީ އެއް އާއިލާއެއް ގޮތަށް ވަނީ ބުނެފައެވެ. އާއިލީ އެކިއެކި ހަފްލާތަކަށްވެސް އެންމެން އެކުގައިދާ ކަމަށާއި އެދެކުދިންގެ ބައެއްގެ ރޯލްވެސް އަދާކުރަމުންދާކަމަށް ރޯމަން ވަނީ ބުނެފައެވެ.\n"ބައެއް ފަހަރަށް އަހަރެންނަކީ އެކުދިންގެ ބައްޕައެއް، ބައެއް ފަރަހަށް ރަހުމަތްތެރިއެއް އަދި ސަކަރާތްޖަހާ ފަހަރާއި ރުޅި އަންނަ ފަހަރުވެސް އާދޭ. އަހަރުމެން އުޅެމުންދަނީ އާދައިގެ އާއިލާއެއް ގޮތަށް އެގޮތަށް އުޅެން އަހަރުމެން ހިތްހަމަޖެހޭ"\nރޯމަން ބުނެފައިވަނީ އެދެމީހުން ކައިވެނިކޮށްފިނަމަ އެކަން ސިއްރު ނުކުރާނެ ކަމަށެވެ. މިވަގުތު އެމީހުން ދަނީ ސުޝްމީތާގެ ވެބް ސީރީޒްގެ ކާމިޔާބީ ފާހަގަކުރަމުން ކަމަށާއި މުސްތަޤްބަލައި މެދު ވިސްނާނީ ފަހުން ކަމަށް އޭނާ ވަނީ ބުނެފައެވެ.\nރޯމަން ބުނެފައިވަނީ ސުޝްމީތާ އާ ދިމާވުމުން އޭނާގެ ދިރިއުޅުން ބަދަލުވެގެން ދިޔަ ކަމަށެވެ. އޭނާ މޮޑެލް ކުރަން ފެށިއިރު ސްޓާރަކަށް ވާން ބޭނުންވި ކަމަށާއި ނަމަވެސް މިހާރު އޭނާގެ ވިސްނުން ބަދަލުވެފައިވާ ކަމަށެވެ. އަދި މިހާރު އެނާ ބޭނުންވަނީ ވިޔަފާރީގެ ތެރެއަށް ވަންނަން ކަމަށެވެ. މޮޑެލް ކުރުގައި ދެމި ހުންނަން ބޭނުންވާ ކަމަށާއި އެއީ އޭނާ އެންމެ ހިތްހަމަ ޖެހޭގޮތްކަމަށް ރޯމަން ވަނީ ބުނެފައެވެ. އަދި މަޝްހޫރު ވުމަކީ މިހާރު އެނާގެ "ވިޝް ލިސްޓް"ގައި އޮތް ކަމެއް ނޫން ކަމަށް ވަނީ ބުނެފައެވެ.\nޝުޝްމީތާ އެންމެ ފަހުން ފެނިގެން ގޮސްފައިވަނީ ޑިޒްނީ ހޮޓް ސްޓާރ އިން ދެއްކި ސީރީސް "އާރްޔާ" އިންނެވެ. ރޯމަން އެންމެ ފަހުން ފެނިގެން ގޮސްފައިވަނީ އެރިކާ ފެނާންޑޭޒް އާއި އެކު ވީޑިއޯ ލަވައަކުންނެވެ.\nސުޝްމީތާ އާއި ރޯމަން އާއި ދެމީހުންގެ ދެމެދުގައި އުރުމުގެ ތަފާތަކީ 15 އަހަރެވެ. ސުޝްމީތާގެ އުމުރަކީ 44 އެވެ. ރޯމަންގެ އުމުރަކީ 29 އެވެ. ސުޝްމީތާފެ ދެ ދަރިންނަކީވެސް އެޑޮޕްޓް ކޮށްފައިވާ ދެކުދިންނެވެ.\nލޯބިވެރިޔާގެ ދިރިއުޅުން ސުޝްމީތާ ބަދަލުކޮށްލައިފި


February mahu kaaboa thaketheege agu machchah, kuli dhashah - Hama.mv\nފެބުރުއަރީ މަހު ކާބޯތަކެތީގެ އަގު މައްޗަށް، ކުލި ދަށަށް\n03 އޭޕްރިލް 2021 | 13:16\nޕިކަޕަކަށް މުދާ އަރުވަނީ\nހޮނިހިރު , 03 އޭޕްރިލް 2021 | 13:16\nނިމިދިޔަ ފެބުރުއަރީ މަހު ރާއްޖޭގެ ބާޒާރުގައި މުދަލާއި ހިދުމަތުގެ އަގު ނުވަތަ އިންފްލޭޝަން ރޭޓު 0.05 އިންސައްތަ ދަށަށް ގޮސްފި އެވެ.\nނޭޝަނަލް ބިއުރޯ އޮފް ސްޓެޓިސްޓިކްސް (އެންބީއެސް) އިން އާއްމު ކުރި މުދަލާއި ހިދުމަތުގެ އަގު ދައްކުވައިދޭ މިންގަނޑު، ކޮންސިއުމާ ޕްރައިސް އިންޑެކްސް (ސީޕީއައި) ދައްކާ ގޮތުގައި ފެބްރުއަރީ މަހު ރާއްޖޭގެ އިންފްލޭޝަން ވަނީ 0.05 އިންސައްތަ ދަށްވެފަ އެވެ. ޖެނުއަރީ މަހު މި ރޭޓު ހުރީ 0.25 އިންސައްތައިގަ އެވެ.\nއިންފްލޭޝަން ދަށަށް ދިޔަ ބާވަތްތަކުގެ ތެރޭގައި މުވާސަލާތީ ހިދުމަތް ހިމެނެ އެވެ. އެގޮތުން އެބައިން 1.62 އިންސައްތަ ވަނީ ދަށްވެފަ އެވެ. ގޭގައި ހިފައި ގެންގުޅޭ ސާމާނުގެ ބައިން 3.56 އިންސައްތަ ދަށްވެފައިވާއިރު މަހުގެ ބައިންވެސް 0.78 އިންސައްތަ ވަނީ ދަށްވެފަ އެވެ.\nއިމާރާތް ނުވަތަ ގޭގެ ކުލި 0.10 އިންސައްތަ ދަށަށް ދިޔައިރު ގެދޮރު މަރާމާތު ކުރުމަށް ބޭނުންކުރާ ސާމާނުގެ ބައިން 0.74 އިންސައްތަ ވަނީ ދަށަށް ގޮސްފަ އެވެ. އެއްގަމު މަހުގެ ބައިންވެސް 0.49 އިންސައްތަ ދަށަށް ދިޔަ އެވެ.\nބައެއް ބާވަތްތަކުގެ އަގު ފެބުރުއަރީ މަހު ވަނީ މައްޗަށް ގޮސްފަ އެވެ. އެގޮތުން މޭވާގެ ބައިން 1.64 އިންސައްތަ ބިހާއި ކިރު ފަދަ ތަކެތީގެ ބައިން 1.04 އިންސައްތަ މައްޗަށް ގޮސްފައި ވެއެވެ. ތަރުކާރީގެ ބައިން 1.54 އިންސައްތަ އަދި ތެލުގެ ބައިންވެސް 3.49 އިންސައްތަ ވަނީ މައްޗަށް ގޮސްފަ އެވެ.\nއަންނައުނުގެ އަގުތައް މައްޗަށް ގޮސްފައިވަނީ 0.68 އިންސައްތައިންނެވެ. އަދި ދުންފަތުގެ ބައިން 0.74 އިންސައްތަ ވަނީ މަތިވެފަ އެވެ.\nމާޗު މަހު އާމްދަނީގެ ގޮތުގައި 1.3 ބިލިއަން ރުފިޔާ\nރާއްޖޭގެ ޖުމްލަ ދަރަނި 86.5 ބިލިއަން ރުފިޔާއަށް އަރައިފި\nރެސްޓޯރެންޓުތަކުގެ ހިދުމަތް ދިނުން މެދުކަނޑާލާނެ ކަމުގެ އިންޒާރު ދީފި\nއެމިރޭޓްސްއިން ރާއްޖެއަށް ކުރާ ދަތުރުތައް އިތުރު ކުރަން ނިންމައިފި\nކާޑުގެ ބާވަތްތަކުގެ އަގު އަނެއްކާޥެސް ކޮންޓްރޯލް ކޮށްފި، އަގަކަށް ބަދަލެއް ނާދޭ\nރާއްޖެ ޒިޔާރާތްކުރި ފަތުރުވެރިންގެ އަދަދު ލައްކައަކުން މައްޗަށް\nވޯލްޑް ބޭންކުން އިންކަމް ސަޕޯޓަށް އިތުރު 21.6 މިލިއަން ޑޮލަރު ދޭން ނިންމައިފި\nމިއަހަރުގެ ފުރަތަމަ ދެހަފްތާ ތެރޭގައި 40 ހާސް ފަތުރުވެރިން، ގިނައީ ރަޝިޔާ މީހުން


"Quds gai Consulate nuhulhuvan Biden ah dhennevin"\nގުދުސްގައި ކޮންސިއުލޭޓް ނުހުޅުވަން ބައިޑަންއަށް ދެންނެވިން: ބެނެޓް\nއެމެރިކާގެ ރައީސް ޖޯ ބައިޑަން (ކ) އަދި އިޒްރޭލުގެ ބޮޑުވަޒީރު ނަފްތަލީ ބެނެޓް\nފަލަސްތީނުގެ ގުދުސްގައި އެމެރިކާ ކޮންސިއުލޭޓެއް ހުޅުވުމަކީ އިޒްރޭލު ވަރަށް ބޮޑަށް ދެކޮޅު ހަދާ ކަމެކެވެ. ޖޯ ބައިޑަންގެ ސަރުކާރުން ފަލަސްތީނަށް އެހީތެރިވުމަށް ގުދުސްގައި ކޮންސިއުލޭޓެއް ހުޅުވާނެ ކަމަށް ބުނީއްސުރެ އިޒްރޭލުން ގެންދަނީ އެކަމާ ނުރުހުން ފާޅު ކުރަމުންނެވެ.\nއެމެެރިކާގެ ރައީސް ޖޯ ބައިޑަންއާ ވައިޓް ހައުސްގައި ބައްދަލު ކުރައްވާ އިޒްރޭލުގެ ބޮޑުވަޒީރު ނަފްތަލީ ބެނެޓް އެންމެ ފުރަތަމަ ދެންނެވި ތިން ކަމެއްގެ ތެރޭގައި ގުދުސްގައި އެމެރިކާ ކޮންސިއުލޭޓް ނުހުޅުވުން ހިމެނެ އެވެ.\nބެނެޓް ވިދާޅުވި ކަމަށް ޓައިމްސް އޮފް އިޒްރޭލުން ބުނާ ގޮތުން ގުދުސް ނޫން ތަނެއްގައި ކޮންސިއުލޭޓް ހުޅުވުން އެންމެ ރަނގަޅު ކަމަށް އޭނާ ބައިޑަންއަށް ދެންނެވި އެވެ. އެހެން ނަމަވެސް ބައިޑަން އެކަން ގަބޫލުފުޅެއް ނުކުރެއްވި އެވެ.\nބައިޑަންގެ އަރިހުގައި ބެނެޓް ދެންނެވީ ފަލަސްތީންގެ ރާމަﷲ ގައި ނުވަތަ ހުޅަނގު އައްސޭރީގެ އަވަށެއްގައި ވެސް ކޮންސިއުލޭޓް ހުޅުވިދާނެ ކަމަށާއި އެކަމުގައި އިޒްރޭލުގެ އެއްވެސް ޝަކުވާއެއް ނެތް ކަމަށެވެ.\nޓައިމްސް އޮފް އިޒްރޭލުން ބުނާ ގޮތުން ކޮންސިއުލޭޓް ހުޅުވާނެ ތަނަކާ ބެހޭ ގޮތުން ބެނެޓް ދެއްވި އެއްވެސް ޚިޔާލުފުޅެއް ބައިޑަން ގަބޫލުފުޅެއް ނުކުރެއްވި އެވެ.\nއިޒްރޭލުގެ ބޮޑުވަޒީރު ނަފްތަލީ ބެނެޓް (ކ) އަދި އެމެރިކާގެ ރައީސް ޖޯ ބައިޑަން: ވައިޓް ހައުސްގައި މަޝްވަރާ ކުރައްވަނީ\nގުދުސްގައި އެމެރިކާ ކޮންސިއުލޭޓް ހުޅުވައިފި ނަމަ ނަފްތަލީ ބެނެޓްގެ ސަރުކާރަށް ލޮޅުން އަރާނެ ކަމަށް އޮތީ ވިދާޅުވެވިފަ އެވެ. އަދި އެކަމުގެ ސަބަބުން ކޯލިޝަނަކުން އެކުލަވާލާފައި އޮތް ސަރުކާރު ރޫޅި މަޝްރަހު ހަލަބޮލިވެދާނެ ކަމަށް ވެސް ދެންނެވުނެވެ.\nޚަބަރުތައް ބުނާ ގޮތުން ބައިޑަން މިހާރު ނިންމަވާފައި އޮތީ ބެނެޓްގެ ސަރުކާރު ރަނގަޅަށް ހިނގައިގަތުމުން ކޮންސިއުލޭޓް ހުޅުވާށެވެ. އަދި އިޒްރޭލު ސަރުކާރުން އަންނަ އަހަރަށް ކަނޑައަޅާ ބަޖެޓް ފާސްކޮށް ނިމެންދެން މަޑު ކުރުމަށެވެ. ބުނެވޭ ގޮތުގައި ނޮވެމްބަރުގެ ކުރިން ބަޖެޓް ފާސް ކުރާނެ އެވެ.\nއެމެރިކާ ކޮންސިއުލޭޓް އޮފީހެއް ފަލަސްތީންގެ ގުދުސްގައި ކުރިން ވެސް ހުއްޓެވެ. އެހެން ނަމަވެސް އެެމެރިކާގެ ކުރީގެ ރައީސް ޑޮނަލް ޓްރަމްޕްގެ ސަރުކާރުން ކޮންސިއުލޭޓް އުވާލައި ގުދުސްގައި ހުންނަ އެމެރިކާ އެމްބަސީއަށް ހިދުމަތްތައް ބަދަލު ކުރެއްވީ އެވެ.\nބައިޑަންއާ ބައްދަލު ކުރައްވަން ބެނެޓަށް ލިބިވަޑައިގެންނެވި ފުރުސަތުގައި އިޒްރޭލަށް އޮތް އެންމެ ބޮޑު ތިން ކަންބޮޑުވުމަކާ ބެހޭ ގޮތުން ދެންނެވި އެވެ. އެއީ ހުޅަނގު އައްސޭރީގައި ޔަހޫދީންނަށް ގެދޮރު އަޅައިދިނުމާއި ގުދުސްގައި އެމެރިކާ ކޮންސިއުލޭޓް ހުޅުވުން އަދި އީރާންގެ ނިއުކްލިއާ އެއްބަސްވުމަށް ބަދަލުތަކެއް ގެނައުމެވެ.\nފަލަސްތީން އިޒްރޭލް އީރާން + މެދު އިރުމަތި ވެސްޓް ބޭންކް ޖޯ ބައިޑަން ނަފްތަލީ ބެނެޓް


SunOnline: REPORT - Raajje, India ge ugahves vehttigen nuvaane\nރާއްޖެ، އިންޑިއާގެ އުނގަށް ވެސް ވެއްޓިގެން ނުވާނެ\nއަހުމަދު ނާއިފު 08 Jun 2019, 15:18\n17 ނޮވެމްބަރު 2018: މޯދީ އާއި ރައީސް ސޯލިހު ރައީސް އޮފީހުގައި. -- ފޮޓޯ/ ރައީސް އޮފީސް\nރައީސް އަބްދުﷲ ޔާމީންގެ ސަރުކާރުގެ ފޮރިން ޕޮލިސީ ބައްޓަން ކުރި ގޮތުން އެންމެ ބޮޑު ކަންބޮޑުވުމަކަށް ވެފައި އޮތީ، ރާއްޖެ ޗައިނާގެ އުނގަށް ވެއްޓި ރާއްޖޭގެ ހުރިހާ ކަމެއްގައި އެ ގައުމުން ބަސްކިޔަމުން ދިޔުމެވެ. ނަތީޖާއަކަށްވީ ރާއްޖޭގެ އެންމެ އަވަށްޓެރި ރަހުމަތްތެރިޔާ، އިންޑިއާޔާ މޫނުކެނޑި ދެ ގައުމުގެ ދެމެދު ޒުވާބުތައް ފެށުމެވެ.\nއޭރުގެ އިދިކޮޅު ފަރާތްތައް އަދި މިހާރު ސަރުކާރުގައި ތިއްބެވި ބޭފުޅުންގެ ނަޒަރުގައި ރާއްޖެ ގެންގުޅެން ޖެހޭނީ ވަކި ކޮޅަކަށް ނުޖެހޭ ބެލެންސް، ހާރިޖީ ސިޔާސަތެކެވެ. ރާއްޖެއަކީ ޗައިނާ-އިންޑިއާގެ ކޯޅުމުގެ ތެރޭގައި ތާށިވެ، ފިތޭ ގައުމަކަށް ވެގެން ނުވާނެ ކަމަށް އެބޭފުޅުން ގެންދިޔައީ ވަކާލާތު ކުރައްވަމުން އެވެ.\nރައީސް އިބްރާހިމް މުހައްމަދު ސޯލިހުގެ ވެރިކަން ފެށުމާ އެކު އިންޑިއާ- ރާއްޖޭގެ ގުޅުން ބަދަހިވެ އަލުން މިތުރުންނަށް ވެއްޖެ އެވެ. އޭގެ އެންމެ ފުރިހަމަ ދަލީލަކީ، ރައީސް ސޯލިހު ރައީސްކަމުގެ ހުވާ ކުރެއްވި ފަހުން އިންޑިއާގެ ބޮޑުވަޒީރުގެ ދެވަނަ ދަތުރުފުޅު މިއަދު ރާއްޖެއަށް ފެއްޓެވުމެވެ. ވެރިކަމާ ހަވާލުވެ ވަޑައިގަތުމަށް ފަހު، ރައީސް ސޯލިހު ވެސް އަވަސްވެވަޑައިގަތީ އިންޑިއާއަށް ވަޑައިގަތުމަށެވެ. އެ ގައުމުގެ ދީލަތި އެހީތައް ވެސް ރާއްޖެއަށް އޮހެން ވެސް ވަނީ ފަށައިފަ އެވެ. އެ ހުރިހާ ކަމަކުން ވެސް ދަލީލު ކުރަނީ ދެ ގައުމު ގާތްވެފައިވާ މިންވަރެވެ.\nހާރިޖީ ސިޔާސަތު އެއްއަތަކަށް ބުރަވަނީ؟!\nރާއްޖޭގެ ހާރިޖީ ސިޔާސަތު ބެލެންސް ކުރައްވައި އެންމެންނަކީ ވެސް ރަހުމަތްތެރިންގެ ގޮތުގައި ބައްލަވާނެ ކަމަށް ރައީސް ސޯލިހު ވައުދުވެ ވަޑައިގަތް ނަމަވެސް، އެ މަގުން ހާރިޖީ ސިޔާސަތު ނުދާކަމުގެ އަޑުތައް ގަދަވެ، ކަންބޮޑުވުންތައް މި އޮތީ ބޮޑުވެފަ އެވެ.\nކުރީގެ ފޮރިން މިނިސްޓަރު ދުންޔާ މައުމޫން "ސަން"އަށް ވިދާޅުވި ގޮތުގައި، ވަރަށް ކުދި ކުދި ކަންކަން ކުރުމުގައި ވެސް އިންޑިއާގެ އެހީތައް ރާއްޖެ ހޯދަން ފަށައިފި ކަމަށާއި އެއީ ވަރަށް ނުބައި ފާލެއް ކަމަށެވެ. އެކަމުގެ ސަބަބުން ފޮރިން ޕޮލިސީ އެެއް އަތަކަށް ބުރަވެ މިނިވަން ގައުމެއްގެ ގޮތުގައި އަމިއްލަ ނިންމުންތައް ނިންމުމަށް ރާއްޖެއަށް އުނދަގޫ ވެދާ ފަދަ ހާލަތެއް ކުރިމަތިވެދާނެ ކަމަށް އޭނާ ދެކެވަޑައިގަންނަވަ އެވެ. ދުންޔާގެ ވިސްނުމުގައި ރާއްޖޭގެ ހާރިޖީ ސިޔާސަތު އޮންނަވީ ވަކިކޮޅަކަށް ނުޖެހި އެވެ.\n"އިންޑިއާއަކީ ރާއްޖެއިން ކޮންމެހެން ގުޅުން އޮންނަން ޖެހޭނެ ގައުމެއް. އެއީ ފައިދާ ކުރަނިވި ގޮތަކަށް ބޭއްވި ދާނެ ގުޅުމެއް. އެކަމަކު ހުރިހާ ކަމެއް ކުރަން، ކިތަންމެ ކުޑަ ކަމެއް ކޮށްލަންވެސް އިންޑިއާގެ އެހީ ހޯދަންޏާ އޭގެން ރާއްޖެ ދައްކަން ޖެހޭ އަގަކީ ކޮބައިބާއޭ؟ އަމިއްލަ މިނިވަން އިސްތިގުލާއެއް އޮތް ގައުމެއްގެ ގޮތުގައި ރާއްޖެ އިން އަމިއްލައަށް ބަސް ބުނެވޭ ނިންމުންތައް ނިންމޭ ގައުމެއްގެ ގޮތުގައި އޮންނަން އެގޮތަށް އިހުތިރާމް ކޮށްގެން ކުރިއަށް ދަންޔާ މިއީކީ މައްސަލައެއް ނޫން،" ދުންޔާ ވިދާޅުވި އެވެ. "ބެލެންސް ފޮރިން ޕޮލިސީއެއް ނެތި ވަކި ބަޔެއްގެ ޕްރޯ ޕޮލިސީއެއް އޮވެއްޖެ ނަމަ އޭގެއިން ފިއްތުންތައް ހުންނާނެ. އެކަމަށް ސަމާލުކަން ދީގެން ފޮރިން ޕޮލިސީ އޮންނަންވާނީ،"\nރައީސް ސޯލިހު އިންޑިއާއަށް ކުރެއްވި ރަސްމީ ދަތުރުފުޅުގެ ތެރެއިން އެ ގައުމުން ދިން، 100 މިލިއަން ރުފިޔާ (6.9 މިލިއަން ޑޮލަރު)ގެ ތެރެއިން ޖުމްލަ 13 މަޝްރޫއަކަށް ހަރަދުކުރަން ނިންމި އިރު އޭގެ ތެރޭގައި ހުރީ ނިސްބަތުން ވަރަށް ވެސް ކުދި މަޝްރޫއުތަކެވެ. ރަށްރަށުގެ ގޮޑުދޮށް ހިމާޔަތް ކުރުމާއި ރަށްރަށުގެ ކްލާސް ރޫމްތައް އެޅުން ކަހަލަ ދައުލަތުގެ ބަޖެޓް ތެރެއިން މެނޭޖްކޮށްލެވޭނެ ވަރުގެ ކުޑަކުޑަ ކަންކަމެވެ.\nރާއްޖެއިން އިންޑިއާއަށް ކަނޑައަޅުއްވާފައި ހުންނެވި ސަފީރުކަމުގެ މަގާމު ފުރުއްވި އަހުމަދު މުހައްމަދު ވިދާޅުވި ގޮތުގައި ރާއްޖެއަކީ އެއްވެސް ގައުމެއްގެ ތައްޕާހުގައި ކައިގެން ބޮއިގެން އުޅެން ޖެހޭ ގައުމެއްގެ ގޮތަށް ސިޔާސަތުތައް ބައްޓަން ވެގެނެއް ނުވާނެ އެވެ. ދޭދޭ ގައުމުތަކާ އެކު ގުޅުން ބާއްވަން ޖެހޭނީ ވަކި ހުދޫދެއްގެ ތެރޭގައި ކަމަށް ވެސް އޭނާ ގަބޫލު ކުރައްވަ އެވެ. އެހެން ނޫނީ، ކައިރި މުސްތަގުބަލެއްގައި ރާއްޖެއިން ކުރަން ޖެހުނު ހިތި ތަޖުރިބާ އަލުން ކުރަން ޖެހިދާނެ ކަމަށް އޭނާ ވިދާޅުވި އެވެ.\n"އިންޑިއާޔާ އެކު ގުޅުން އެބަ އޮންނަން ޖެހޭ. އެކަމަކު ރަތް ރޮނގު ހުރަސްކޮށްގެން ނުވާނެ. ރާއްޖެއަކީ ވެސް ވަކި މިނިވަން ގައުމެއް. އެކަން ހަނދާން ބަހައްޓަން ވާނެ. މީގެ ކައިރި މާޒީގައި ވީގޮތަށް ވަކި ގައުމަކަށް މާބޮޑަށް ބަރޯސާވެގެން ދިޔުމަކީ ބައިނަލްއަގުވާމީ ނިންމުންތަކުގައި އަމިއްލަ ސޭ ނޯންނަ ހިސާބަށް ދިޔުން. އެކަމުން އަޅުގަނޑުމެން ފިލާވަޅު ލިބިގަންނަން ޖެހޭނެ،" އަހުމަދު މުހައްމަދު ވިދާޅުވި އެވެ.\nއިންޑިއާޔާ ރުޅިއެއް ނުވެވޭނެ\nއެންމެން ވެސް އިއްތިފާގުވާ ކަމަކީ އިންޑިއާޔާ ރުޅި ހަދާލައިގެން ރާއްޖެއަށް އުޅެވެން ނެތް ކަމަށެވެ. އެކަމަކު އިންޑިއާ ވިޔަސް އެހެން ގައުމަކާ އެކުގައި ކަމަށް ވިޔަސް ހާރިޖީ ގުޅުންތައް ވެސް އޮންނަން ޖެހޭނީ ވަކި އިމެއްގަ އެވެ. އަދި އެ ގުޅުމަކީ އެހެން ގައުމުތަކާ އޮންނަ ހާރިޖީ ގުޅުންތައް ބުރު އަރާ ކަމަކަށް ވެގެން ނުވާނެ ކަމަށް ހާރިޖީ ދާއިރާގެ ބޭފުޅުން ގަބޫލު ކުރައްވަ އެވެ.\n"ކީއްވެގެން ތޯ އިންޑިއާޔާ ގުޅުން އޮތީމާ ޗައިނާއާ އޮންނަ ގުޅުން ގޯސްވާންވީ. ވިސްނަވާ! މިސާލަކަކަށް، ބޫޓާން ނޭޕާލް އަދި ހުދު އިންޑިއާގައި ވެސް އެބައޮތް ޗައިނާގެ އިންވެސްޓްމަންޓްތައް. އިންޑިއާއަކުން ނޫޅޭ އެކަން ބޮޑުވެގެނެއް. މީގައި ރާއްޖެއަށް ވީ ގޮތަކީ ބަޔަކު ގަސްތުގައި އިންޑިއާ-ރާއްޖެ ޖައްސަން އުޅުނީ. އޭގެ ތެރެއަށް އިންޑިއާގެ ޕޮލިޓީޝަނުން ވެސް ވަދެ ރާއްޖެއަށް ހުތުރުކޮށް އެއްޗިހި ކިޔާ މިކަހަލަ ކަންތައްތަކެއް ދިޔައީ. އެއީ ސިޔާސީ ގޮތުން ހިނގި ކަމެއް. އެހެން ވީމާ، ހާރިޖީ ގޮތުން އޭގެ ޒާތުގައި ރާއްޖެ އިންޑިއާޔާ ގުޅުން ބަދަހިވުމަކީ އެހެން ގައުމުތަކާ ރުޅިވާން ޖެހޭ ސަބަބެއް ނޫން. ހަމަ އިންޑިއާޔާ ގުޅުން ބާއްވަމުން ޗައިނާއާ ގުޅުން ބޭއްވޭނެ،" ރާއްޖޭގެ ހާރިޖީ ދާއިރާގައި 40 އަހަރަށް ވުރެ ގިނަ ދުވަހު ހިދުމަތް ކުރެއްވި އަބްދުލްއަޒީޒް ޔޫސުފް، (އަޒީ) ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގެ ހާރިޖީ ސިޔާސަތު ބައްޓަން ވާން ޖެހޭނީ، އިންޑިއާ ކަނޑުގެ ސުލްހަޔަކީ އެންމެ މުހިންމު ކަންތައް ކަމުގައި ބަލައިގެން އެވެ. ރާއްޖެ އޮތީ އިންޑިއާ ކަނޑުގެ ސްޓްރެޓެޖިކް ލޮކޭޝަނެއްގައި ކަމަށްވާ އިރު އެތައް ޓްރިލިއަން ޑޮލަރުގެ މުދަލެއް ރާއްޖެ ހިމެނޭ ޗެނަލުން ދައުރުވާއިރު އިންޑިއާ ކަނޑުގެ ތެރެއަށް ވަކި ބަޔަކަށް ނުފޫޒު ފޯރުވަން ރާއްޖެއިން ފުރުސަތު ނުދޭ ނަމަ ބެލެންސް ހާރިޖީ ސިޔާސަތެއް ވެސް ބޭއްވި ދާނެ އެވެ.\n"މީގެ އެތައް އަހަރެއް ކުރިން ބޮޑުވަޒީރު [އަހުމަދު] ޒަކީ އޮންނާނެ ވިދާޅުވެފައި ދުނިޔޭގެ މީޑިއާގައި، އިންޑިއާ ކަނޑަކީ ސުލްހައިގެ ކަނޑެއްގެ ގޮތުގައި ރާއްޖެއިން ބާއްވައިދޭނެކަމުގެ ޔަގީންކަން ދެއްވާ ކަމަށް ވިދާޅުވެފައި. އެއީ ވަރަށް ވިސްނާފައި ވިދާޅުވި ވާހަކަފުޅެއް. އެކަން ރާއްޖެ އިން ކަށަވަރު ކުރަންޏާ ބެލެންސް ހާރިޖީ ސިޔާސަތެއް ރާއްޖެއަށް ނުބޭއްވެންވީ އެއްވެސް ސަބަބެއް ނެތް. އެގޮތުގައި ކުރިއަށް ދާން ޖެހޭނީ،" އެމްބެސެޑާ އެޓް ލާޖް ކަމާއި އިންޑިއާގައި ހުންނަ ރާއްޖޭގެ ސަފީރުކަން ވެސް ކުރެއްވި އަޒީ ވިދާޅުވި އެވެެ.\nފިތުނައިގެ ހުޅު ރޯކުރާ ބަޔަކަށް ނުވާނެ\nމޯދީގެ ދަތުރާ އެކު ރާއްޖެ-އިންޑިއާގެ މެދުގައި މީގެ އަހަރެއް ދުވަސް ކުރިން އުފެދުނު ރުޅިވެރިކަން ނިމި އުފާވެރި ދުވަސްތައް އަލުން ފެށިފައިވާކަމުގެ ޔަގީންކަން ލިބޭއިރު، ބޮޑުވެ އޮލަވަމުން އަންނަ ކަންބޮޑުވުމަކީ އެހެން ގައުމުތަކާ އެކު ރާއްޖެއިން ގުޅުން ބަދަހި ކުރަން ކުރާ މަސައްކަތް ތިލަވެގެން ނައުމެވެ. ހާއްސަކޮށް ޗައިނާގެ ބޮޑެތި އިންވެސްޓްމަންޓްތަކެއް ރާއްޖޭގައި ހުރި އިރު، އެ ގައުމާ އެކު އޮންނަ ގުޅުން ބަދަހި ކަމުގެ ކުލަވަރު މި ސަރުކާރުން ނުފެނުމެވެ.\nއެހެން ނަމަވެސް އެ ހުރިހާ ކަންބޮޑުވުމަކަށް، ފޮރިން މިިނިސްޓަރު އަބްދުﷲ ޝާހިދު ދެއްވާ ވަރުގަދަ ރައްދެއް ވެސް އެބަ އޮތެވެ. މިނިސްޓަރު މީގެ ކުރިން ވިދާޅުވެފައިވާ ގޮތުގައި ރާއްޖެއަކީ އިންޑިއާ- ޗައިނާގެ ދެ ގައުމުގެ ދެމެދުގެ ވާދަވެރިކަމުގައި ފިތުނަ އުފައްދައި ހުޅު ރޯކުރާނެ ބައެއް ނޫނެވެ. އެ ވާދަވެރި ކަމަށް ރާއްޖެ ނުވަންނާ އެވެ. އޭގެ ބަދަލުގައި ރާއްޖެއިން ބަލާނީ ކޮންމެ ގައުމަކާ އެކު ވެސް އޮންނަ ގުޅުމުން ރާއްޖެ އިން ފައިދާތަކެއް ހޯދާށެވެ. އަދި އިންޑިއާއަކީ އެންމެ އަވަށްޓެރި ގައުމަށް ވާއިރު އެ ގައުމާ އެކު ހާއްސަ ގުޅުންތަކެއް އޭގެ ޒާތުގައި ވެސް އޮންނާނެ އެވެ. އެކަމަކު އޭގެ މާނައަކީ އެހެން ގައުމުތައް ބާކީ ކުރުން ނޫން ކަމަށް މިނިސްޓަރު ވިދާޅުވެ އެވެ.\n"މި ވެރިކަމުގައި ޗައިނާ އާ ގުޅުން ގޯސްވެ އިންޑިއާ އާ އަލުން ގާތްވާނެކަމަށް ދެކެވޭ ވާހަކަތަކަކީ ބައިނަލްއަގުވާމީ ކަންތައްތަކުގައި "ޅަ ކަމުން" ދައްކާ ވާހަކަތަކެއް. އެއީ އަޅުގަނޑުމެންނަކީ އިންޑިއާ ކަނޑުގައި އޮތް ކުޑަ ޖަޒީރާ ގައުމެއް، އަޅުގަނޑުމެން ނުވާނެ ބޮޑެތި ގައުމުތައް ތޮޅުވާ ބަޔަކަށް ވެގެނެއް، އެއް ގައުމު އަނެއް ގައުމެއް ގުޑި އެއްލައިގެން ތޯޅުވާ ގޮތަށް އުޅޭ ބަޔަކަށް އަޅުގަނޑުމެން ވެގެން ނުވާނެ،" މިނިސްޓަރު ވިދާޅުވި އެވެ. "އޭރުން ރާއްޖެއަށް ބޮޑި ލިބޭނީ. އެބޮޑި ލިބުނަަކަ މި ސަރުކާރުން ނުދޭނެ."\nހާރިޖީ ދާއިރާގެ ތަޖުރިބާކާރުންގެ ނަޒަރުގައި ވެސް އިންޑިއާ އިން ހާއްސަ ގޮތްތަކެއް ގިނަ ފަހަރަށް ރާއްޖެއާ މެދަކު ނުގެންގުޅެ އެވެ. ކުރިން ވާހަކަ ދެއްކެވި އަޒީގެ ނަޒަރުގައި މޯދީގެ މިއަދުގެ ދަތުރުފުޅަކީ ވެސް ކޮންމެހެން މާ ހާއްސަ ދަތުރުފުޅެއް ނޫނެވެ. މިއީ ސާކް ގައުމުތަކަށް ކުރައްވާ އާދައިގެ ދަތުރުފުޅެކެވެ. ގިނަ ފަހަރަށް މި ދަތުރުތަކުން މާ ބޮޑެތި ފައިދާތަކެއް ޒިޔާރަތް ކުރާ ގައުމަކަށް ނުވެ އެވެ. އެއީ ހަމައެކަނި ރަމްޒީ ކަމެކެވެ. އެކަމަކު އަޒީ ވެސް ދެކެވަޑައިގަންނަވާ ގޮތުގައި، އިންޑިއާއަކީ ސަރަހައްދުގެ އެންމެ ގިނަ ވަސީލަތް އޮތް ގައުމެވެ. އެ ގައުމުގެ ރިސޯސްތަކުގެ ފައިދާ ނެގޭނެ ގޮތަކަށް ރާއްޖެއިން ވިސްނުމަކީ އެންމެ މޮޅު ގޮތެވެ.\n"އިންސާނީ ވަސީލަތް، ގުދުރަތީ ވަސީލަތް މިހެން ގޮސް އިންޑިއާއަކީ ހަމަ މި ސަރަހައްދުގައި އޮތް ބޮޑު ގިނަ ރިސޯސް އޮތް ގައުމު. އެހެންވެ، އަހަރުމެން ބަލަންވީ މި ރިސޯސްތަކުގެ ބޭނުންކޮށްގެން އޭގެ ފައިދާ ރާއްޖެއިން ހޯދުން. އެހެން ވީމާ، އެގޮތަށް ގުޅުން ބާވަންޏާ މިއީ މައްސަލައެއް ނޫން." އަޒީ ވިދާޅުވި އެވެ.


2019 ige furathama tourist ah Raajje maruhabaa kiyaifi\n2019 އިގެ ފުރަތަމަ ޓޫރިސްޓަށް ރާއްޖެ މަރުހަބާ ކިޔައިފި\nވީއައިއޭ 1، ޖެނުއަރީ 2019: ޓޫރިޒަމް މިނިސްޓަރު އަލީ ވަހީދު މިއަހަރުގެ ފުރަތަމަ ޓޫރިސްޓުގެ އާއިލާއަށް ހަދިޔާ ދެނީ- ފޮޓޯ: އެމްއެމްޕީއާރުސީ\nމެދުއިރުމަތީގެ މަހުޖަނުން އެންމެ ގިނަ އެއް ގައުމު ކަމަށްވާ ސައޫދީ އަރަބިއްޔާގެ ޓޫރިސްޓެއް މި އަހަރު ރާއްޖެ އަށް އައި ފުރަތަމަ ޓޫރިސްޓުގެ ގޮތުގައި ހޮވިއްޖެ އެވެ.\nވެލާނާ އިންޓަނޭޝަނަލް އެއާޕޯޓް (ވީއައިއޭ) އަށް މިއަދު ހެނދުނު އޮމާން އެއާގެ ޑަބްލިއުވައި 381 ފްލައިޓުން ރާއްޖެ އައި މި އަހަރުގެ ފުރަަތަމަ ޓޫރިސްޓުގެ ގޮތުގައި ހޮވިފައިވަނީ ސައޫދީ އަަރަބިއްޔާގެ ރައްޔިތެއް ކަމަށްވާ ހާލިދްގެ ދެމަފިރިން އެވެ. އޭނާ ރާއްޖެ އައިސްފައިވަނީ އާއިލާއާ އެކުގަ އެވެ.\nވީއައިއޭގައި ބޭއްވި ހާއްސަ ރަސްމިއްޔާތެއްގައި ހާލިދުގެ އާއިލާއަށް ރާއްޖެއިން މަރުހަބާ ދެންނެވީ ޓޫރިޒަމް މިނިސްޓަރު އަލީ ވަހީދު އާއި އެމްއެމްޕީއާރުސީގެ މެނޭޖިން ޑިރެކްޓަރު ތޮއްޔިބު މުހައްމަދު އެވެ. މިއާއިލާ 2019 ވަނަ އަހަރުގެ ފުރަތަމަ ޓޫރިސްޓުގެ ގޮތުގައި ހޮވުމާއެކު އޭނާއަށް ރާއްޖޭގައި ހިލޭ ޗުއްޓީ ހޭދަކޮށްލުމުގެ ފުރުސަތުވެސް ދީފައިވެ އެވެ.\nވީއައިއޭ 1، ޖެނުއަރީ 2019: ޓޫރިސްޓަށް މަރުހަބާ ކިޔަން ބޭއްވި ރަސްމިއްޔާތުގެ ތެރެއިން. ފޮޓޯ: އެމްއެމްޕީއާރުސީ\nހާލިދުއަށް ވަނީ އޮމާން އެއާއިން ދެން އަންނަ ފަހަރަކު ރާއްޖެއަށް އަންނަން ދެކޮޅު ޓިކެޓު ދީފަ އެވެ. އަދި ދިވެހި ސަގާފީ ކުލަތައް އެކުލެވޭ ގޮތަށް ތަރައްގީކޮށްފައިވާ އާވީ މޯލްޑިވްސް ރިސޯޓުން ވަނީ ހާލިދުގެ އާއިލާއަށް ހަތް ދުވަހުގެ ހިލޭ ހުރުން ހިމެނޭ ޕެކޭޖެއް ދީފަ އެވެ.\nވީއައިއޭ 1، ޖެނުއަރީ 2019: ފުރަތަމަ ޓޫރިސްޓަށް މަރުހަބާ ކިޔަން ބޭއްވި ރަސްމިއްޔާތުގައި އެމްއެމްޕީއާރުސީގެ އެމްޑީ ތޮއްޔިބު (ވ) ގައި- ފޮޓޯ: އެމްއެމްޕީއާރުސީ\nސައޫދީ އަރަބިއްޔާއަކީ ރާއްޖެއާ ގާތް ގުޅުމެއް ބާއްވާ ގައުމެކެވެ. އަދި އެގައުމުން ކޮންމެ އަހަރަކުވެސް ގިނަ އަދަދެއްގެ މީހުން ރާއްޖެއާދެ އެވެ. އެ ގައުމުން ނޮވެމްބަރު މަހުގެ ނިޔަލަށް 21,475 މީހުން އައިސްފައިވެ އެވެ. މިއީ މިދިޔަ އަހަރު އައި 18,514 މީހުންނާ އަޅާބަލާއިރު 16 ޕަސެންޓް އިތުރުވުމެކެވެ.\nވީއައިއޭ 1، ޖެނުއަރީ 2019: ފުރަތަމަ ޓޫރިސްޓަށް މަރުހަބާ ކިޔަން ބޭއްވި ރަސްމިއްޔާތުގެ ތެރެއިން- ފޮޓޯ: އެމްއެމްޕީއާރުސީ\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން މިދިޔަ ނޮވެމްބަރު މަހުގެ ނިޔަލަށް ރާއްޖެ އަށް 1.3 މިލިއަން މީހުން ވަނީ އައިސްފަ އެވެ.\nއެމްއެމްޕީއާރްސީ ޓޫރިޒަމް އިގްތިސޯދު + އަލީ ވަހިދު\nރާއްޖޭގެ ވަކިވަކި އަތޮޅުތައް ބޭރުގައި އިޝްތިހާރު ކުރަނީ


Male thiraa kohlli bodu roagaa thah - One Online\nމާލެ ތިރާކޮށްލި ބޮޑުރޯގާތައް\n1901 ގައި މާލޭގެ މަންޒަރެއް. ފޮޓޯ: އެލްގޭންޑާ އަގަސީޒް\nމާލެއަކީ އަންޒަމާނުައްސުރެ ދިވެހިރާއްޖޭގެ ވެރިކަންކުރަމުން އަންނަ ރަށެވެ. އަބަދުވެސް ބޭރާއި އެތެރޭގެ މީހުން ޖަމާވެއުޅޭ މައިރަށެވެ. ހުރިހާ ޒަމާނެއްގައިވެސް ނިސްބަތުން އެންމެ އާބާދީ ބޮޑު ރަށެވެ. އެންމެ ބޮޑަށް "ތޮއްޖެހިފައި" އޮތް ރަށެވެ. 1921 ގެ ބޯހިމެނުމުގައި މާލޭގައި 6127 މީހުން އުޅުނުކަމަށް އޮވެއެވެ. އެދުވަސްވަރު ރާއްޖެ ދުރުވި އެޗް.ސީ.ޕީ. ބެލް އޭނާގެ މޮނޮގްރާފްގައި ލިޔުއްވާފައިވާ ގޮތުން އޭރުވެސް މާލެއަކީ ތޮއްޖެހިފައިވާ ރަށެކެވެ. އެހެންކަމުން ދުނިޔޭގެ އެތަން މިތަނުން މާލެއަށް ބަލިތައް ފެތުރި އާއްމު ވަބާއަކަށް ވުމުގެ ފުރުސަތު އަބަދުވެސް އޮވެއެވެ\nމީލާދުން 1947 ވަނަ އަހަރުގެ ޖޫން މަހުން 23 ވަނައަށް ވީ ހޯމަ ދުވަހު މާލެއަށް އަލިވިލުނީ ރޯގާގެ ތޫފާނަކާ އެކީގައެވެ. އޭރު މާލޭގެ އާބާދީގައި އަށްހާހެއްހާ މީހުން އުޅުނެވެ އެދުވަހު ރަށުގެ ގިނަ ބަޔަކަށް ހޭލެވުނީ ރޯގާއެއްގެ އަލާމާތްތަކާ އެކުގައެވެ. ހުންއައުމާއި ބޮލުގައި ރިއްސުމާއި ކަށީގައި ރިހުން ފަދަ ތަފާތު އެކި އަލާމާތްތަކާ އެކުގައެވެ. އެ ރޯގާއަކީ އިންފުލުއެންޒާއޭ ކިޔޭ ބާވަތުގެ ރޯގާއެކެވެ. އެއީ ވިހި ވަނަ ގަރުނުގެ ތެރޭގައި މާލޭގެ ރައްޔިތުންނަށް ތަހައްމަލުކުރަންޖެހުނު މިފަދަ ދެވަނަ ބޮޑުރޯގާއެވެ.\nވިހިވަނަ ގަރުނުގެ ތެރޭގައި މާލެއަށް ކުރިމަތިވި ފުރަތަމަ ބޮޑުރޯގާއަކީ އައްސުލްތާނު މުހައްމަދު ޝަމްސުއްދީން (3) ގެ ރަސްކަމުގައި 1922 ވަނަ އަހަރުގެ ނޮވެންބަރު 19 ވަނަ ދުވަހު ފެތުރެންފެށި ބޮޑުރޯގާއެވެ. މިރޯގާގެ ކަންތައް ބޮޑުވެ ބަލީގައި އެތައް ބަޔަކު މަރުވެސްވިޔެއެވެ. މީރުބަހުރު މުހައްމަދު އިސްމާއީލްދީދީ ލިޔުއްވާފައިވާ ގޮތުން ހިޖުރައިން 1341 ގެ ރަބީއުލްއައްވަލު މަހުގެ ފަހު ދިހައިގެ ތެރޭގައި އިންފުލުއެންޒާގެ ވަބާ ވަރަށް ހަލުވި ދުވެއްޔެއްގައި މުޅި ރާއްޖެއަށް ފެތުރިގެން ދިޔައެވެ. އަދި އޭނާ ލިޔުއްވާފައިވާ ގޮތުން އެރޯގާއަކީ ދިވެހިރާއްޖޭގެ ލިޔެވިފައިވާ ތާރީހުގައި އެހާތަނަށް ކުރިމަތިވި އެންމެ ބޮޑު އަދި އެންމެ ނުރައްކާތެރި ވަބާއެވެ.\n1903 ގައި މާލޭގެ މަންޒަރެއް. ފޮޓޯ: ބްރިޓިޝް އާކައިވްސް\n1922 ގައި ފެތުރުނު އިންފުލުއެންޒާގެ މިބޮޑުރޯގާގައި ދެމަހެއްހާ ދުވަހުގެ މުއްދަތުގެ ތެރޭގައި މާލެއިން އެކަނިވެސް 400 އެއްހާ މީހުން މަރުވިއެވެ. އޭރު މާލޭގައި ދިރިއުޅުނީވެސް ހަޔެއްކަހާސް މީހުންނެވެ. ހަޔެއްކަހާސް މީހުންގެ އާބާދީއަކަށް ބަލާއިރު މަރުވި މީހުންގެ އަދަދު ވަރަށް ގިނައެވެ. ރަބީއުލްއައްވަލް މަހުގެ ފަހުދިހައިގައި މި ރޯގާ ފެތުރެން ފެށުމަށް ފަހު ރަބީއުލްއާޚިރު މަހުގެ ފުރަތަމަ ދިހައެއް ފަހަނައެޅިއިރު ކޮންމެ ދުވަހަކު ތިންހަތަރު މީހުން މަރުވަމުން ދިޔައެވެ. އަދި ބައެއް ދުވަސް ދުވަހު ދިހަބާރަ މީހުންވެސް މަރުވިއެވެ. މިކަމުގެ ސަބަބުން މާލޭގެ މަދު ގޯއްޗެއްގައި މެނުވީ ތެދުވެ ހެލިފެލިވެ އުޅެވޭ ވަރުގެ މީހަކުވެސް ނެތި ދިޔައެވެ. ކިރިޔާވެސް ހެލިފެލިވެ އުޅޭ މީހަކުވެއްޖެއްޔާ ދިޔައީ ބަލިމީހުންނަށް އެހީތެރިވަމުންނެވެ. މަރުވާ މީހުންގެ ކަށުކަމާކެމީގެ ކަންތައްތައް ކުރާނެ ޖަމާއަތްތެރީންގެ މީހުން ނެތިގެން ކޮންމެ އަވަށަކުންވެސް ދަރުމައަށް މަސައްކަތްކުރާނެ ބަޔަކު ނުކުމެ އެކަންތައްތައް ކުރަމުންދާންޖެހުނެވެ. އަދި މީހުން މަދުވެގެން ބައެއް މައްޔިތުން ވަޅުނުލެވި 24 ގަޑިއިރަށްވުރެ ގިނައިރު ބާއްވަންވެސް ޖެހުނެވެ.\nވިހިވަނަ ގަރުނުގެ ބޮޑުރޯގާ ކުރިމަތިވި ދުވަސްވަރަކީ ދިވެހިރާއްޖޭގައި ބޭސްފަރުވާގެ ކަންތައްތައް އެންމެ ރަނގަޅަށް އިންތިޒާމުވެފައި އޮތް ޒަމާނެއް ނޫނެވެ. ދިވެހީންނަށް އެދުވަސްވަރުގެ ޒަމާނީ ބޭސްފަރުވާގެ އެއްވެސް މިންވަރެއް ލިބިފައެއްނުވެއެވެ. އެހެންކަމުން އެދުވަސްވަރުގެ ހާލަތާއި އަދި އެދުވަސްވަރުގެ ގަބޫލުކުރުންތަކާ އެއްގޮތަށް އެކަމަށް ކުރި ފަރުވާއަކީ ދިވެހި ބޭހުން ދެވެން ހުރި ފަރުވާއާއި ފަންޑިތައިގެ ފަރުވާއެވެ. މިގޮތުން ރަށުތެރޭގައި ބޮޑުދުމާހިނގުމާއި ދަމުހިނގުމާއި ރަށްދިހަމޮހުން ފަދަ ކަންތައްތައްކުރެވުނެވެ. އަދި ސަރުކާރުން ރައްޔިތުންނަށް އެހީތެރިވުމުގެ ގޮތުން ބަލިމީހުންނަށް ފާރޮއްޓާއި، ހަކުރާއި، ސާގުފަދަ ކާބޯތަކެތި ފޯރުކޮށްދިނެވެ.\nއިސްވެ މިދެންނެވުނު ކަންތައްތަކުގެ ތެރެއިން ބޮޑުދުމާހިނގުމާއި ދަމުހިނގުމާއި ރަށްދިހަމޮހުން ފަދަ ކަންކަމަކީ މިޒަމާނުގެ ގިނަ ބަޔަކަށް އެނގޭނެ ކަންކަމެއް ނޫނެވެ. ބޮޑުދުމާހިނގުމަކީ ނުވަތަ ބޮޑުދުމާދިޔުމަކީ އިހުގައި މާލޭގައި ހުރި ބޮޑުދުންދޭ ޒިޔާރަތްތަކާއި މަގާމުތަކަށް ދުންމުޖުމަރާ ހިފައިގެން ދުއާވެރިކަން ކިޔަވަން ދިޔުމެވެ. މިތަނުގައި މިބުނާ ދުންމުޖުމަރާއަކީ އަލިފާން އަޅައިގެން މާވަހަރާއި ކުމުންޒާނި ފަދަ ތަކެތީން ދުން އަރުވަން، މައުދަނަކުން ހަދާފައި ހުންނަ އެއްޗެކެވެ. މިގޮތުން މާލޭގެ މަގުތަކުން ދުންމުޖުމަރާ އަޅަމުން ކުރިން ދެންނެވިދިޔަ ޒިޔާރަތްތަކަށް ހިނގާއިރު ކޮންމެ ޒިޔާރަތެއް ނުވަތަ މަގާމެއް ދޮށުގައި ފާތިހާ ކިޔެވުމާއި ދުއާކުރުން އޮންނާނެއެވެ. ދަމުހިނގުމަކީވެސް ދާދި އެއްކަހަލަ ކަމެކެވެ. އެއީ ހާއްސަކޮށް ރޯގާބަލިމަޑުކަން އުޅޭއިރު ރަށުތެރޭގައި ރޭގަނޑު ދުއާވެރިކަމު ހިނގުމެވެ. ދިހަމޮހުމަކީ ދިމާވެގެން އުޅޭ ސުންޕާކަމަކުން ސަލާމާތްވޭތޯ ހަދާ ފަންޑިތައެކެވެ.\nމާލޭގައި އިހު ހުރި ޑަކްޓަރުގެ. ފޮޓޯ: ވިޔަފާރި މިއަދު، 19/9/1957\nމަޒުމޫނު ފަށައިގަންނަމުން އަޅުގަނޑު ލިޔުނީ 1922 ގެ ބޮޑުރޯގާއަށް ފަހު މާލެއަށް ކުރިމަތި ދެވަނަ ބޮޑުރޯގާގެ ވާހަކައެވެ. އެއީ އޭގެ 25 އަހަރު ފަހެވެ. 1947 ގެ ޖޫން މަހުގެ 23 ވަނަ ދުވަހު މާލެއަށް ފެތުރެން ފެށި އިންފުލުއެންޒާގެ ރޯގާ ވަބާއެއްގެ ގޮތުގައި ރަށުތެރެއަށް ފެތުރިގެންދިޔައެވެ. ޖެހިގެން އައި ދުވަހު ބަލިމީހުންގެ އަދަދު 300 އިން މައްޗަށް އެރިއެވެ. އެހެންކަމާއެކު އެދުވަހުގެ ރޭ މުލީއާގޭގައި ސަރުކާރު ހިންގަވަން ތިއްބެވި ވެރީންގެ ކުއްލި ބައްދަލުވުމެއް ބޭއްވުނެވެ. އިސްކޮށް ހުންނެވީ ގައުމު ހިންގަވަން ހުންނެވި އެންމެ އިސްވެރިޔާ އަދި ގައުމުގެ އެތެރެއާބެހޭ ވަޒީރު އަތިރީގޭ މުހައްމަދު އަމީން ދީދީއެވެ. ދެގަޑިއެއްހާ އިރަށް ދެމިގެން ދިޔަ މިބައްދަލުވުމަށްފަހު މާލޭގެ ކޮންމެ އަވަށަކުން ހާއްސަ ކޮމެޓީއެއް ނަގައި ބަލިމީހުންގެ ކަންތައްތައް ބަލަހައްޓަން ފެއްޓުނެވެ. މިއިން ކޮންމެ ކޮމެޓީއެއްގައިވެސް އިސްކޮށް ހުންނަވަނީ އެ އަވަށެއްގެ އަވަށުވެރިޔާއެވެ. 1922 އާ ހިލާފަށް މި ދުވަސްވަރަކީ ދިވެހީންގެ ތެރެއަށް އެދުވަސްވަރުގެ ޒަމާނީ ބޭސްފަރުވާގެ ކަންތައްތައް ކުޑަކުޑަ މިންވަރަކަށް ތައާރަފުވެފައި އޮތް ދުވަސްވަރެކެވެ. އެހެންކަމުން ބަލިމީހުންގެ ކަންކަން ބަލަހައްޓާ އަވަށު ކޮމެޓީތަކުން ހުންބޭހާއި ޖުއްލާބުލޮނާއި ކެއްކި ކޮތަނބިރިފެން ހިފައިގެން ބަލިމީހުން ތިބި ގޭގެއަށް ގޮސް ބަލިމީހުންނަށް ބޭސްދޭން ފެށީއެވެ. އަދި އޭގެ އިތުރުން މުޅި މާލެއަށް ކަތުރާނުން ދުންއަޅަމުން ދިޔައީއެވެ.\nސަރުކާރުގެ އަވަސް ނިންމުމާއެކުވެސް މިރޯގާ އެހާ ފަސޭހައިން ކޮންޓްރޯލުކުރެވޭ ގޮތެއް ނުވިއެވެ. ބޭސްދިނުމުގެ ކަންތައް ފެށުނުތާ ހަފުތާއެއްފަހުން ބަލިމީހުންނަށް އެހީތެރިވާން އުޅުނު އަވަށްއަވަށުގެ ކޮމެޓީ މެންބަރުންތަކަށްވެސް ހުމުގެ އަސަރުކުރިއެވެ. އެގޮތުން މާލޭގެ އޭރުގެ އާބާދީގެ ގިނަ ބަޔަކަށް މިރޯގާ ޖެހި ބަލިވިއެވެ. އެންމެ ގިނަ އަދަދަކަށް ރޯގާޖެހުނު ދުވަހު ޖުމުލަ 2827 މީހުންނަށް ރޯގާޖެހުނެވެ. ރެކޯޑުތަކުން ދައްކާ ގޮތުން މާލޭގެ އޭރުގެ އާބާދީގެ ފަސް ބައިކުޅަ ހަތަރު ބައި މީހުންނަށް ރޯގާޖެހުނެވެ. ކުރިންވެސް ދެންނެވުނު ފަދައިން އެދުވަސްވަރުގެ ޒަމާނީ ބޭސްފަރުވާގެ ކަންތައް ރާއްޖެއަށް އޭރު ފޯރާފައި އޮތީ ވަރަށް ކުޑަކުޑަ މިންވަރަކަށެވެ. އެހެންކަމުން މިފަދަ ވަބާއީ ރޯގާއެއް އެހާ ފަސޭހައިން ފިލުވާލުމަކީ ފަސޭހަ ކަމަކަށް ނުވީއެވެ. އެހެންނަމަވެސް އިހަށް ފަހަރާ ހިލާފަށް މިފަހަރުގެ ރޯގާއިން އެއްވެސް މީހަކު މަރެއް ނުވެއެވެ.\n1947 ގެ ޖޫން މަހުގެ 23 ގައި ފެތުރެން ފެށި ބޮޑުރޯގާ މައިތިރި ނުވެ ހަފުތާއަކަށްވުރެ ގިނަ ދުވަސް ވޭތުވުމުން ސަރުކާރުން އާ ހިތްވަރެއްލައި މަސައްކަތް ފެއްޓިއެވެ. އަވަށްއަވަށުގެ ހެލިފެލިވެއުޅެވޭ މީހުން ނެރެގެން އަވަށު ކޮމެޓީތައް އާ ފޯރިއަކާއެކު ހިންގަން ފެއްޓިއެވެ. ކުރިން ދިން ފަދައިން، ބަލިމީހުންނަށް ހުންބޭހާއި، ޖުއްލާބުލޮނާއި ކޮތަނބިރިފެން ދޭން ފެއްޓުނެވެ. އަދި ރޯގާގެ އަސަރުކޮށްފައިވާ މީހުން އުޅުން ބަހައްޓަންވީ ގޮތުގެ މައްޗަށް ނަސޭހަތްދީ ހެދިއެވެ. މީގެ އިތުރުން ބަލި ފިއްލަވާތޯ މާތްރަސްކަލާނގެއަށް ދުއާދެންނެވުމަށްޓަކައި ތިން ރޭ ވަންދެން ދެރެއިން އެއް ރޭ މަގުރިބު ނަމާދަށްފަހު ހުކުރު މިސްކިތުގައި ހާއްސަ ދުއާވެރިކަމެއް ކިޔުއްވިއެވެ. އޭގައި ރަށުގެ ގިނަ އަދަދެއްގެ ރައްޔިތުން ބައިވެރިވިއެވެ.\n1947 ގެ ބޮޑުރޯގާއަށްފަހު 1959 ގެ މޭ މަހުގެ ތެރޭގައި މާލޭގައި ތިންވަނަ ބޮޑުރޯގާއެއްވެސް ފެތުރުނެވެ. މިއީ ވެސް އިންފުލުއެންޒާގެ ރޯގާއެކެވެ. މިއީ އެދުވަސް މުޅި ދުނިޔެއަށް ފެތުރުނު އޭޝިއަން ފްލޫއޭ ކިޔުނު އާލަމީވަބާއެކެވެ. 1957 އާއި 1958 އާ ދޭތެރޭގައި ޗައިނާއިން އުފެދި ފެތުރުނު މިވަބާ ރާއްޖެއަށް އެންމެ ފުރަތަމަ ފޯރީ 1958 ގައި އައްޑުއަތޮޅަށެވެ. އެދުވަސްވަރު ދިވެހިބޭސްވެރިޔާ މާވާ މުހައްމަދު މަނިކު ހުންނެވީ އައްޑޫގައެވެ. އޭރު އައްޑުއަތޮޅު ގަމުގައި ތިބި އިނގިރޭސީން އައްޑޫގައި ފެތުރެމުންދިޔަ މިވަބާ ކޮންޓްރޯލުކުރުމަށްޓަކައި ބަލިމީހުންނަށް ބޭސްދީ ބަތްޕެންފަދަ ތަކެތި ދީހެދިއެވެ.\nގަމުގައި އިނގިރޭސިން ހިންގި ހޮސްޕިޓަލަށް ގޮސް ތިބި އައްޑޫ ބައެއް. ފޮޓޯ: ރިޗަޑް ހާކޯޓް\n1959 ގައި މި ރޯގާ މާލެއަށް ފޯރައި އޭރުގެ މާލޭގެ އާބާދީގެ %90 މީހުންނަށް މިރޯގާ ޖެހުނެވެ. އެއީ ގާތްގަނޑަކަށް 9000 މީހުންނެވެ. އެ ދުވަސްވަރަކީ އައްސުލްތާނު މުހައްމަދު ފަރީދުގެ ރަސްކަމެވެ. ބޮޑަވަޒީރަކީ ވެލާނާގޭ އިބްރާހީމް ނާސިރެވެ. މާލޭގައި މިވަބާ ކޮންޓްރޯލުކުރުމަށްޓަކައި ބޮޑުވަޒީރު އިބްރާހީމް ނާސިރު މާވާ މުހައްމަދު މަނިކުގެ އެހީތެރިކަން ހޯއްދެވިއެވެ. ސަބަބަކަށްވީ އޭރު މާލޭގައި ހުންނެވި ޑޮކްޓަރު ޑިސިލްވާއަށް މިރޯގާޖެހި އޭނާގެ އެހީތެރިކަން ލިބޭނެ ގޮތެއް ނުވުމުންނެވެ. މިކަމުގައި މާވާ މުހައްމަދު މަނިކަށް އައްޑުއަތޮޅުން ލިބިލެއްވި ތަޖުރިބާ ވަރަށް ބޮޑު އެހީއަކަށްވިއެވެ.\n1959 ގެ އޭޝިއަން ފްލޫ ރޯގާއަށްފަހު މާލޭގައި 1978 ގައި ކޮލެރާ އަދި 1982 ގައި ޝިގެއްލާ ރޯގާ ފެތުރި ގިނަ އަދަދެއްގެ ބަޔަކަށް މިރޯގާތައް ޖެހުނެވެ. މިގޮތުން މާލޭގެ 3235 މީހަކަށް ކޮލެރާ ޖެހި7މީހަކު މަރުވިއެވެ. އަދި 3950 މީހަކަށް ޝިގެއްލާ ޖެހި 33 މީހަކު މަރުވިއެވެ. މިރޯގާތައް ޖެހުނުއިރު މާލޭގެ ބޭސްފަރުވާގެ ކަންތައްތައް ހުރީ އިހުނަށްވުރެ ވަރަށް ބޮޑުތަނުން ކުރިއަރާފައެވެ. އޭރުގެ ޒަމާނީ އާދައިގެ ފެންވަރުގެ ހޮސްޕިޓަލެއް މާލޭގައި ހުއްޓެވެ. އަދި ރައީސް ނާސިރުގެ ސަރުކާރުންނާއި ރައީސް މައުމޫނުގެ ސަރުކާރުން އޭރު އެޅި ހަރުދަނާ ފިޔަވަޅުތަކެއްގެ ނަތީޖާއެއްގެ ގޮތުން ވަރަށް އަވަސް މުއްދަތެއްގައި މާލެއިން މިރޯގާތައް ކޮންޓްރޯލްކުރެވުނެވެ.\nމި މަޒުމޫނުގައި އަޅުގަނޑު މިބަލައިލީ 20 ވަނަ ގަރުނުގެ ތެރޭގައި މާލެއަށް ކުރިމަތިވި ބޮޑުރޯގާ ތަކެއްގެ މައްޗަށެވެ. އޭގެތެރެއިންވެސް ހާއްސަކޮށް ދެވަނަ ބޮޑުރޯގާއަށެވެ. މިއީ ހަމައެކަނި މާލެއަށް ހާއްސަކޮށްގެން ލިޔުނު މަޒުމޫނަކަށްވީތީ ރާއްޖޭގެ އެހެން ސަރަހައްދުތަކަށް މިރޯގާތައް ފެތުރުނު ގޮތުގެ މައްޗަށް ނުލިޔުނީއެވެ.\nނިންމާލަމުން އަޅުގަނޑު ދަންނަވާލާނީ މިއަދުގެ ދުނިޔެއާއި ދިވެހިރާއްޖޭގެ ހާލަތާއި، އޭރުގެ ދުނިޔެއާއި ދިވެހިރާއްޖޭގެ ހާލަތާއި އަދި މިއަދުގެ ދިވެހިރާއްޖޭގެ ރައްޔިތުންގެ ވިސްނުމާއި ފިކުރު ހުރި ގޮތާއި، އޭރުގެ ރައްޔިތުންގެ ވިސްނުމާއި ފިކުރު ހުރި ގޮތާއި، އޭރާއި މިހާރުގެ ވެރިކަން އޮތް ގޮތުގެ މައްޗަށް ފިކުރުކޮށްލުމެއް ނެތި، މިއަދު އަޅުގަނޑުމެންގެ ތެރޭގައި ފެތުރިގެން މިއުޅޭ ކޮވިޑް19 ގެ ބޮޑުރޯގާ ނުވަތަ އާލަމީ ވަބާއާއި އިސްވެ ބަޔާންކުރެވުނު ބޮޑުރޯގާތަކާ އަޅައިކިޔުމަކީ އިންސާފުވެރި ކަމަކަށް ނުވާނެކަމެވެ.\nMohamed Ismail Fulhu, Healthcare Services in the Maldives: Yesterday and the Day Before (2014)\nސަރުކާރުގެ خبر ١ رمضان ١٣٦٦\nވިހި ވަނަ ގަރުނުގެ ތެރޭގައި ދިވެހިރާއްޖެ 1\nH.C.P. Bell, The Maldive Islands, Monograph on the History, Archaeology and Epigraphy (1940)\nގުޅޭ ޓެގު މާލެ އާޓްސް މިނިސްޓަރ އާދަކާދަ އާއި ސަގާފަތް ދިވެހިރާއްޖޭގެ ތާރީޚު


Juventus aai Milan quarter final ah | Mihaaru\nޔުވެންޓަސްގެ ފޯވާޑް މޮއިސް ކީން ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nޔުވެންޓަސް އާއި މިލާން ކުއާޓާ ފައިނަލަށް\n13 ޖެނުއަރީ 2019 - 10:44\nޖެނޯއާ (ޖެނުއަރީ 13) – ބޮލޯނިއާ 2-0 އިން ބަލިކޮށް ޔުވެންޓަސް އިން އަދި ހަމަ އެ ނަތީޖާ އިން ޖެނޯއާ ބަލިކޮށް އޭސީ މިލާނުން އިޓާލިއަން ކަޕުގެ ކުއާޓާ ފައިނަލުން ރޭ ޖާގަ ހޯދައިފި އެވެ.\nރަށުން ބޭރުގައި ޔުވެންޓަސް ކުޅުނު މެޗުގައި އެ ޓީމުގެ ފުރަތަމަ ގޯލް ނުވަ ވަނަ މިނެޓުގައި ޖެހީ ފެޑެރިކޯ ބާނަޑެސްކީ އެވެ. ދެ ވަނަ ގޯލް 49 ވަނަ މިނެޓުގައި ޖެހީ އުމުރުން 18 އަހަރުގެ ފޯވާޑް މޮއިސް ކީން އެވެ. އޭނާ އަކީ އިޓަލީގައި މިވަގުތު ހުރި އެންމެ އުއްމީދީ އެއް ފޯވާޑެވެ.\nޔުވެންޓަސްގެ ފޯވާޑް ލައިނުގެ މުހިއްމު ކުޅުންތެރިންގެ ތެރެއިން ކްރިސްޓިއާނޯ ރޮނާލްޑޯ އާއި ޕައޮލޯ ޑީބަލާ އެރީ މެޗުގެ ފަހުބައިގަ އެވެ. އެކަމަކު ޔުވެންޓަސް އިން ނެރެފައި އޮތީ ޖުމްލަކޮށް ވަރުގަދަ ޓީމެކެވެ.\nރަށުން ބޭރުގައި ޖެނޯއާ އަތުން 2-0 އިން މިލާން މޮޅުވީ ފުރިހަމަ ވަގުތު ހަމަވިއިރު 0-0 އިން އެއްވަރުވެފައި އޮތުމުން ނަތީޖާ ނެރެން ކުޅުނު އިތުރު ވަގުތުގެ ތެރޭގަ އެވެ. ދެ ގޯލް ވެސް ޖެހީ ބަދަލު ކުޅުންތެރިޔާ ޕެޓްރިކް ކުޓްރޯނޭ އެވެ. މިލާނަށް ދާދި ފަހުން ގެނައި ބްރެޒިލްގެ ހުނަރުވެރި މިޑްފީލްޑަރު ލޫކަސް ޕަކޭޓާ ވަނީ މި މެޗުގެ ފުރަތަމަ އެގާރައިގައި ކުޅެފަ އެވެ.\nއިޓާލިއަން ކަޕުގެ ކުއާޓާ ފައިނަލުގައި މިލާން ބައްދަލުކުރާނީ ދެ ވަނަ ބުރުގައި ނަޕޯލީ އާއި ސަސުއޮލޯ ކުޅެ މޮޅުވާ ޓީމަކާ އެވެ. ޔުވެންޓަސް ވާދަކުރާނީ ކަލިއާރީ އާއި އެޓަލާންޓާގެ ތެރެއިން ކުރި ހޯދާ ޓީމަކާ އެވެ.\nމި ދެ ޓީމަށް ކުރިއަށް ދެން އެންމެ އަވަހަށް އޮތީ އިޓާލިއަން ސުޕަ ކަޕުގައި ކުޅޭ މެޗެވެ. ސައުދީ އަރަބިއާގެ ޖިއްދާގައި ބުދަ ދުވަހުގެރޭ ކުޅޭ މި މެޗަކީ މިދިޔަ ސީޒަނުގެ އިޓާލިއަން ލީގުގެ ޗެމްޕިއަން ޓީމާއި އިޓާލިއަން ކަޕުގެ ޗެމްޕިއަނުން ވާދަކުރާ މެޗެވެ. ދެ މުބާރާތް ވެސް ޔުވެންޓަސް ކާމިޔާބުކޮށްފައިވުމުން މިލާނަށް ފުރުސަތު ލިބުނީ އިޓާލިއަން ކަޕުގެ ދެ ވަނަ ޓީމުގެ ހައިސިއްޔަތުންނެވެ.\nއިތުރު ލިޔުންތައް ޔުވެންޓަސް އޭސީ މިލާން އިޓާލިއަން ކަޕް\nއިޓަލީ ފުޓްބޯޅައިގެ އާ ފެށުމާއެކު ޔުވެންޓަސް ފައިނަލަށް\nވައިރަހުގެ ސަބަބުން ޔުވެންޓަސް-މިލާން މެޗު ފަސްކޮށްފި\nރޮނާލްޑޯ ފަހު ވަގުތު ޔުވެންޓަސް ސަލާމަތްކޮށްދީފި


Iphone Eh Gai Alifaanrove, Govaifi - Vaguthu\nއައިފޯނެއްގައި އަލިފާން ރޯވެ، ގޮވައިފި\n8 މަސް ކުރިން ( އޮގަސްޓް 10, 2018 )\nސަމްސަންގެ ނޯޓް ފޯންތައް ގޮވި ހަނދާންތައް އަދި ގިނަ ބަޔަކު ހުންނާނެއެވެ. އެއީ ސަމްސަންގްގެ ލޯބިވެރިންނަށް ލިބުނު ވަރަށް ބޮޑު ލަދުވެތިކަމެކެވެ. ސަމްސަންގް އައި އެޕަލްގެ ވާދަވެރިކަމުގައި އެޕަލް ކުރީގައި އޮތީ ވެސް އެފަދަ ކަމެއް އެޕަލްގެ ފޯނުތަކަށް ދިމާނުވާތީއެވެ.\nނަމަވެސް މިފަހަރު މިއޮތީ އައިފޯނެއް ވެސް ގޮވާފައެވެ. ނަމަވެސް އެއީ ފޯނު އުފެދުމުގައި ދިމާވެފައިވާ މައްސަލައެއްގެ ސަބަބުން ކަމަކަށް ނުވެއެވެ.\nރިޕޯޓްތައް ބުނާ ގޮތުގައި އައިފޯން-6 އެއް ގޮވާފައި ވަނީ ޗައިނާ ގައެވެ. ފޯނު ގޮވީ ފޯނުގެ ބެޓެރީ ބަދަލު ކުރިތާ އިރުކޮޅެއް ފަހުންނެވެ. ފޯނުގެ ބެޓެރީ ބަދަލުކޮށްފައި ވަނީ އެޕަލް އިން އެކަމުގެ ހުއްދަ ދީފައިވާ ފިހާރައަކުން ނޫންކަން ފޯނުގެ ވެރިފަރާތުން ޔަގީން ކޮށްދެއެވެ.\nއެޕަލްގެ ހުއްދަ ނެތް ފިހާރަތަކުން ގަންނަ ބެޓެރި އާއި އެފަދަ ފިހާރަތަކުގައި ހުންނަ ކޭބަލް އިން ފޯނު ޗާޖް ކުރުމުން ލިބޭ ގެއްލުމަށް އެޕަލް ޒިންމާއެއް ނުވެއެވެ.\nރިޕޯޓްތައް ބުނާ ގޮތުގައި ޗައިނާ އަންހެނަކު ފިހާރައަކުން ފޯންގެ ބެޓެރި ބަދަލުކޮށްގެން ގެއަށް ދިޔަ މަގުމަތީގައި ފޯނުގައި ކުއްލިއަކަށް އަލިފާން ރޯވެ ވަނީ ގޮވާފައެވެ. އަންހެން މީހާ ކާރު ދުއްވަން އިނުމުން ފޯނު ބާއްވާފައި އޮތީ ކާރުގެ ޑޭޝްބޯޑް މަތީގައެވެ.\nފޯނުގައި އަލިފާން ރޯވި މަންޒަރު އޭނާގެ ފިރިމީހާ ވަނީ ވީޑިއޯ ކޮށްފައެވެ. ފޯނުގެ ބެޓެރީ ބަދަލު ކުރި ފިހާރައިން ވަނީ މިކަމާއި ގުޅިގެން ކޮމެންޓެއް ކުރަން ދެކޮޅު ހަދާފައެވެ.\nމެއިލް އޮންލައިން އިން މިކަން މިހާރު ވަނީ އެޕަލްގެ ސަމާލުކަމަށް ވެސް ގެނެސްފައެވެ. ނަމަވެސް އެޕަލް އިން އަދި މިކަމާއި ގުޅިގެން އެއްވެސް އެއްޗެކޭ ބުނެފައެއް ނުވެއެވެ.\nފޯނު މަރާމާތު ކުރުމަށް އެޕަލް އިން ހުއްދަ ދީފައިވާ ފިހާރަތަކުގެ މައުލޫމާތު އެޕަލްގެ ވެބްސައިޓުން އެނގެން ހުންނާނެއެވެ.


Mee Ummeedhee, rayyithunaa gulhun huri budget eh: Sarukaaruge memberun | Mihaaru\nއަންނަ އަހަރުގެ ބަޖެޓު ހުށަހެޅުމަށް އިއްޔެ ބޭއްވި ޖަލްސާގައި ސަރުކާރަށް ތާއީދު ކުރައްވާ މެމްބަރުންތަކެއް ބައިވެރިވެވަޑައިގަންނަވަނީ. - ފޮޓޯ: މަޖިލިސް\nމިއީ އުންމީދީ، ރައްޔިތުންނާ ގުޅުން ހުރި ބަޖެޓެއް: ސަރުކާރުގެ މެމްބަރުން\n16 ނޮވެމްބަރ 2017 - 11:304comments\nއަންނަ އަހަރަށް ލަފާކޮށް، ސަރުކާރުން ރައްޔިތުންގެ މަޖިލީހަށް ހުށަހެޅީ އުންމީދީ، ރައްޔިތުންނާ ގުޅުން ހުރި ބަޖެޓެއް ކަމަށް ސަރުކާރަށް ތާއީދު ކުރައްވާ މެމްބަރުން މިއަދު ވިދާޅުވެއްޖެ އެވެ.\nފިނޭންސް މިނިސްޓްރީން މަޖިލީހަށް ހުށަހެޅި 27.9 ބިލިއަން ރުފިޔާގެ ބަޖެޓަށް ރައްޔިތުންގެ މަޖިލީހުގެ މިއަދުގެ ޖަލްސާގައި ބަހުސް ކުރެއްވި ޕީޕީއެމާއި އެމްޑީއޭގެ މެމްބަރުން ވިދާޅުވީ، ބަޖެޓު ގުޅެނީ މުޅި ރާއްޖޭގެ ތަރައްގީ އާއި ކުރިއެރުމާ ކަމަށެވެ. އެގޮތުން ވަކި ދާއިރާއަކަށް ބެލުމެއް ނެތި ހުރިހާ ދާއިރާއެއް ތަރައްގީ ކުރުމުގެ ވިސްނުން ސަރުކާރުން ގެންގުޅޭ ކަން ބަޖެޓުން ހާމަވެގެންދާ ކަމަށް ވެސް މެމްބަރުން ވިދާޅުވި އެވެ.\nއޭދަފުށީ ދާއިރާގެ ޕީޕީއެމްގެ މެމްބަރު އަހުމަދު ސަލީމް (ރެޑްވޭވް ސަލީމް) ވިދާޅުވި ގޮތުގައި ބަޖެޓުގައި ވަރަށް ގިނަ ރަނގަޅު ކަންތައްތަކެއް ވަނީ ހިމަނައިފަ އެވެ. އެގޮތުން ކާޑާއި ކަރަންޓުގެ އަގު ހެޔޮ ކުރުމަށް ބަޖެޓުގައި ފައިސާ ހިމަނާފައިވާ ކަމަށް ވެސް ސަލީމް ވިދާޅުވި އެވެ. އަދި ގެދޮރުވެރިކުރުވުމުގެ މަޝްރޫއަށާއި ފެނާއި ނަރުދަމާގެ ނިޒާމު ގާއިމު ކުރުމަށް ބޮޑު ހޭދައެއް ކުރާކަން އޭނާ ފާހަގަކުރެއްވި އެވެ.\nސަލީމް ވިދާޅުވީ ތަރައްގީވަމުން އަންނަ ގައުމުތަކުގައި ބަޖެޓު ޑެފިސިޓްވުމަކީ ބޮޑު މައްސަލައަކަށް ނުވިޔަސް، ދާއިމީ ގޮތެއްގައި ބަޖެޓު ޑެފިސިޓްވަމުން ދިއުމަކީ މައްސަލައެއް ކަމަށެވެ. އަންނަ އަހަރުގެ ބަޖެޓު ޑެފިސިޓްވާނެ ކަމަށް ލަފާކޮށްފައި އޮތީ 2.5 ބިލިއަން ރުފިޔާ އެވެ.\nދައުލަތުގެ އަންނަ އަހަރުގެ ބަޖެޓު މަޖިލީހަށް ހުށަހެޅުމަށް އިއްޔެ ބޭއްވި ޖަލްސާގައި ޕީޕީއެމްގެ މެމްބަރު އިބްރާހިމް ދީދީ (ކ) އާއި މުހައްމަދު ޝާހިދު ބައިވެރިވެވަޑައިގަންނަވަނީ.---ފޮޓޯ: މަޖިލިސް\n"ވޭތުވެދިޔަ 12 އަހަރެއްހާ ދުވަހަށް މިދިޔައީ ބަޖެޓު ޑެފިސިޓްކޮށް، ހަމަހަމަ ބަޖެޓެއް ނުގެނެވި. އެހާ ދިގު މުއްދަތަކަށް ބަޖެޓު ޑެފިސިޓްވެގެން ދިއުމަކީ ގައުމަށް ގެއްލުން ހުރި ކަމަކަށް ވެދާނެ ކަމެއް. އަޅުގަނޑުމެން މަސައްކަތް ކުރަން ޖެހޭނީ އަބަދުވެސް ލިބޭ އެއްޗަކުން ދެކޮޅު ޖެހޭތޯ،" ސަލީމް ވިދާޅުވި އެވެ.\nއޭނާ ވަނީ ވީހާވެސް އަވަހަކަށް ހަމަހަމަ ބަޖެޓަކަށް ދިއުމަށް ގޮވާލައްވައިފަ އެވެ. ބަޖެޓު ޑެފިސިޓްވުމުގެ ނަތީޖާ އަކީ ގައުމުގެ ދަރަނި އަތްނުފޯރާ ހިސާބަށް ދިއުން ކަމަށް ވެސް ސަލީމް ވިދާޅުވި އެވެ. ދައުލަތުގެ އާމްދަނީ ޓޫރިޒަމަށް ބަރޯސާވެފައި އޮންނައިރު، އެ ދާއިރާ އަށް ކުރާ ނޭދެވޭ އަސަރަކުން އާމްދަނީ އެތައް ތަނެއް ދަށަށް ގޮސް، "އޮބި ނޯންނަ" ހިސާބަށް ކަންކަން ހިނގައިދާނެ ކަމަށް އޭނާ ވިދާޅުވި އެވެ.\nސަލީމް ވަނީ ބަޖެޓް ރަނގަޅު ގޮތުގައި ހޭދަކުރުމުގެ ގާބިލް ކަމާއި ހިތްވަރު ފިނޭންސް މިނިސްޓަރު އަހުމަދު މުނައްވަރުގެ ކިބައިގައި ހުންނެވިތޯ ސުވާލު ކުރައްވައިފަ އެވެ. އެ ގާބިލްކަން ނެތްނަމަ، ގިނަ ފައިސާތަކެއް ބޭކާރުވެގެން ދިއުމުގެ ފުރުސަތު ބޮޑު ކަމަށް އޭނާ ވިދާޅުވި އެވެ.\nޕީޕީއެމްގެ ސެކްރެޓަރީ ޖެނެރަލް އަދި ނިލަންދޫ ދާއިރާގެ މެމްބަރު އަބްދުﷲ ޚަލީލް ވިދާޅުވީ ބަޖެޓަށް ބަލާއިރު، އެއީ ފަރުދުންނާ ގުޅުން ހުރި ވަރަށް ގިނަ ކަންތައްތަކެއް ހާސިލްކޮށްދޭ ބަޖެޓެއް ކަމަށެވެ.\nމެމްބަރު ހަލީލް އިއްޔެ ބަޖެޓު ފޮތް ބައްލަވާލައްވަނީ. ---ފޮޓޯ: މަޖިލިސް\nފާއިތުވި ހަތަރު އަހަރު ސަރުކާރުން ހުށަހެޅި ބަޖެޓުތަކަކީ ރައްޔިތުންގެ ދިރިއުޅުން އެހެން މަރުހަލާއަކަށް ގެންދިއުމަށް ހުށަހެޅި ބަޖެޓުތަކެއް ކަމަށް ޚަލީލް ވިދާޅުވި އެވެ. އަދި ފޮތް ހިފައިގެން ދިއުމުގެ ބަދަލުގައި ސްކޫލްތައް ޑިޖިޓަލައިޒްކޮށް، ކޮންމެ ދަރިވަރަކަށް ޓެބްލެޓެއް ދޭން ނިންމިކަން އޭނާ ފާހަގަކުރެއްވި އެވެ.\nއުމްރާނީ ތަރައްގީ އަށް 7.1 ބިލިއަން ރުފިޔާ ޚަރަދު ކުރަން ނިންމާފައިވާ ކަން ފާހަގަ ކުރައްވައި ޚަލީލް ވިދާޅުވީ ތަރައްގީގެ ގިނަ މަޝްރޫއުތައް ހިންގުމުގެ ސަބަބުން ރައްޔިތުންނަށް ދިރިއުޅުމުގެ ފަސޭހަކަން ލިބި، ޚިދުމަތްތަކުގެ އަގު ހެޔޮކަން ރައްޔިތުންނާ ހަމައަށް ފޯރާނެ ކަމަށެވެ.\nމީގެ އިތުރުން ސިވިލް ސާވިސްގެ މުވައްޒަފުންގެ މުސާރަ ބޮޑު ކުރުމަށް ބަޖެޓުން ނިންމާފައިވުމަކީ އެ މީހުންގެ ދިގު އިންތިޒާރެއްގެ ނިމުން ކަމަށް ވެސް އޭނާ ވިދާޅުވި އެވެ. މިކަމުން އެތައް އާއިލާއަކަށް އުފާވެރިކަން ލިބިގެންދާނެ ކަމަށް ވެސް ހަލީލް ވިދާޅުވި އެވެ.\n"މިކަންތައްތަކުން ފާހަގަ މި ކުރެވެނީ ވަރަށް އުންމީދީ ބަޖެޓެއްގެ ގޮތުގައި،" ޚަލީލް ވިދާޅުވި އެވެ.\nކަނޑިތީމު ދާއިރާގެ ޕީޕީއެމް މެމްބަރު މުހައްމަދު ހުސެއިން ވިދާޅުވީ ޓޫރިޒަމްގެ ސިނާއަތް ފުޅާކުރުމަށް ބަޖެޓުން ކަންތައްތަކެއް ކުރުމަށް ނިންމާފައި ވުމަކީ ރައްޔިތުންނަށް ލިބޭނެ ބޮޑު ކުރިއެރުމެއް ކަމަށެވެ. ނަމަވެސް އަހަރެއްތެރޭ ރައްޔިތުންނަށް ބޭނުންވެފައި ހުރި، ހުރިހާ ކަމެއް ހައްލު ނުކުރެވޭނެ ކަމަށް އޭނާ ވިދާޅުވި އެވެ.\nށ. އަތޮޅުގައި ގިނަ މަޝްރޫއުތަކެއް ހިންގުމަށް ރާވާފައިވާކަން ފާހަގަ ކުރައްވައި، މުހައްމަދު ހުސެއިން ވިދާޅުވީ މިފަދަ ބަޖެޓެއް ސަރުކާރުން ހުށަހެޅުމުން އުފާ ކުރައްވާ ކަމަށެވެ. އަދި ބަޖެޓުގެ ސަބަބުން ރާއްޖޭގެ ހުރިހާ ސަރަހައްދުތަކަށް "ބަހާރު މޫސުމެއް" އަންނާނެ ކަމަށް ގަބޫލު ކުރައްވާ ކަމަށް ވެސް އޭނާ ވިދާޅުވި އެވެ.\nމަޖިލީހުގެ ނައިބު ރައީސް އަދި ހުޅުހެންވޭރު ދާއިރާގެ މެމްބަރު ރީކޯ މޫސާ މަނިކު ވިދާޅުވި ގޮތުގައި އެ ދާއިރާ އަކީ ސަރުކާރުން އެންމެ ބޮޑެތި މަޝްރޫއުތައް ހިންގާ ދާއިރާ އެވެ.\nއެއްވެސް ކަމެއް ނުވެގެން، ސަރުކާރުގައި ޝަކުވާ ކުރަން ބޭނުންނުވާ ކަމަށާއި ވޭތުވެދިޔަ ހަތަރު އަހަރެއްހާ ދުވަހުގެ ތެރޭގައި ރައީސް އަބްދުﷲ ޔާމީން ހުރިހާ ދާއިރާތަކެއް ތަރައްގީ ކުރަމުން ގެންދަވަނީ ހީކުރާ ވަރަށް ވުރެ، ދުވެލި ބާރުކޮށް ކަމަށް ވެސް މޫސަ ވިދާޅުވި އެވެ. މޫސަގެ ވާހަކައިގައި ވެސް އަންނަ އަހަރުގެ ބަޖެޓުގައި ހިމަނާފައިވާ ބައެއް މުހިންމު ކަންކަމުގެ މައްޗަށް ބައްލަވައިލެއްވި އެވެ.\nއިތުރު ލިޔުންތައް ފިނޭންސް މިނިސްޓްރީ ދިވެހި ސަރުކާރު ރައްޔިތުންގެ މަޖިލިސް މަޖިލީހުގެ މެމްބަރުން ދައުލަތުގެ ބަޖެޓް ޕީޕީއެމް ދައުލަތުގެ ބަޖެޓް 2018


Quarantine Gai Thibi 49 Meeheh Ahnnanee Test Kuramun, Natheejaa Rangalhu Nama Dhookohllaane\nކަރަންޓީންގައި ތިބި 49 މީހެއް އަންނަނީ ޓެސްޓު ކުރަމުން، ނަތީޖާ ރަނގަޅު ނަމަ ދޫކޮށްލާނެ\nކޮވިޑް19 އާ ގުޅިގެން ރާއްޖޭގެ ކަރަންޓީން ފެސިލިޓީތަކުގައި ތިބި މީހުންގެ ތެރެއިން 49 ފަރާތެއް ކޮވިޑް19 އަށް ޓެސްޓު ކުރަމުން އަންނަ ކަމަށާއި އަދި ނަތީޖާ ނެގަޓިވް ނަމަ މާދަމާ އެ މީހުން ދޫކޮށްލާނެ ކަމަށް ސަރުކާރުން ބުނެފިއެވެ.\nނޭޝަނަލް އިމަޖެންސީ ރެސްޕޮންސް އިން މިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ކޮވިޑް19 ގެ ތަރުޖަމާން މަބްރޫކް ވިދާޅުވީ ކޮވިޑް19 އަށް ކުރާ ޓެސްޓުގެ ނަތީޖާ ނެގެޓިވްވާ ހުރިހާ އެންމެން ދޫކޮށްލާނެ ކަމަށެވެ. ނަމަވެސް އެމީހުން ދޫކޮށްލާއިރު ބަލާ އާދެވޭނީ އާއިލާގެ ތެރެއިން އެންމެ މީހަކަށް ކަމަށް މަބްރޫކް ވިދާޅުވިއެވެ. ސަބަބަކީ އެމީހުން ގެންދާ ސަރަހައްދު ތޮއްޖެހުމުން ކުޑަ ކުރުމަށެވެ.\nމަބްރޫކް ވިދާޅުވީ ކަރަންޓީނުން ދޫކޮށްލާ މީހުން ގެންދާ ތަނާއި އެމީހުން ބަލާ ދާންވީ ތަން އެޗްޕީއޭގެ ފަރާތުން އާއިލާއަށް އަންގާނެ ކަމަށެވެ. ރާއްޖޭގެ އެކި ސަރަހައްދުތަކުގައި ގާއިމްކޮށްފައިވާ ކަރަންޓީން ފެސިލިޓީތަކުގައި 881 މީހަކު އެބަ ތިއްބެވެ.\nމުޅި ރާއްޖެއިން މި ބައްޔަށް 19 މީހަކު ޕޮޒިޓިވްވިއިރު އެމީހުންގެ ތެރެއިން މިހާތަނަށް ހަތަރު ދިވެއްސަކު ވެސް ވަނީ އެ ބައްޔަށް ޕޮޒިޓިވްވެފައެވެ. ނަމަވެސް ދިވެހިންގެ ހާލަތުވެސް ރަނގަޅު ކަމަށް ސަރުކާރުން ބުނެއެވެ. މި ބައްޔަށް ޕޮޒިޓިވްވި 13 މީހަކު މިހާރު ވަނީ ބަލިން ރަނގަޅުވެފައެވެ.


27 ސެޕްޓެމްބަރ 2019 - 07:10\nވަރަށް ހިނގާނެ ކަމަށް ބެލެވޭ މި ފިލްމަކީ ރިތިކް ރޯޝަނާއި ޓައިގާ ޝްރޮފްގެ ކުރިމަތިލުންތަކެއް ފެނިގެންދާނެ އެކްޝަން ތުރިލާއެކެވެ. ތަފާތު ގޮތަކަށް ޕްރޮމޯޝަން ވެސް ކުރިއަށްގެންދާ "ވޯ" އަށް ގިނަ ބަޔަކު އިންތިޒާރުކުރަމުން އަންނަ އިރު، ބޮލީވުޑްގެ ވިޔަފާރި ޚަބަރުތައް ދިރާސާކުރާ ފަރާތްތަކުން ބުނާގޮތުގައި މި ފިލްމަކީ ވަރަށް ރަނގަޅު ފެށުމެއް ބޮކްސް އޮފީހުގައި ހޯދާނެ އަދި ރަނގަޅު ވިޔަފާރިއެއް ވެސް ކުރާނެ ފިލްމެކެވެ.\nAdvance Bookings for #WAR open on 27th September! #TeamHrithik #TeamTiger, are you ready? @iHrithik @iTIGERSHROFF @Vaaniofficial #SiddharthAnand #HrithikvsTiger @War_TheFilm pic.twitter.com/9TcrdqlUwH\n— Yash Raj Films (@yrf) September 25, 2019\n"ވޯ" އަކީ "ބޭންގް ބޭންގް" އާއި "ސަލާމް ނަމަސްތޭ" ފަދަ ފިލްމުތައް ގެނެސްދިން ސިދާތު އާނަންދު ޑައިރެކްޓްކޮށްފައިވާ ފިލްމެކެވެ. މީގެ ބަތަލާއަކީ ވާނީ ކަޕޫރެވެ.\nނޭވާ ހިފަހައްޓައިލަން ޖެހޭ ކަހަލަ އެތައް އެކްޝަން މަންޒަރުތަކެއް ފެނިގެންދާނެ "ވޯ" އަކީ ޔޫރަޕްގެ ހިތްގައިމު އެ ސިޓީތަކުގައި ބޮޑުބައި ޝޫޓްކޮށްފައިވާ ފިލްމެކެވެ.\n"މަރުދާނީ 2" ގެ ޓީޒާ "ވޯ" އާ އެކު\nއަންނަ މަހުގެ2ގައި ރިލީޒްކުރާ ވައިއާރްއެފްގެ ފިލްމު "ވޯ" ސިނަމާތަކުގައި ދައްކަން ފަށާ ދުވަހު، އެ ސްޓޫޑިއޯ އިން ރާނީ މުކަރްޖީއާ އެކު ގެނެސްދޭ ފިލްމު "މަރުދާނީ 2" ގެ ޓީޒާ ޓްރެއިލާ ދައްކައިލާ ގޮތަށް ނިންމައިފި އެވެ.\nމިކަން ވައިއާރްއެފުން އަދި ކަށަވަރުކޮށް ނުދިން ނަމަވެސް ބޮލީވުޑް ހަންގާމާ އިން ބުނިގޮތުގައި އެ ފިލްމުގެ 41 ސިކުންތުގެ ޓީޒާއެއް "ވޯ" އާ އެކު ތިއޭޓަރުތަކުގައި އޮކްޓޯބަރު2އިން ފެށިގެން ގެނެސްދޭނެ އެވެ. ރާނީ ފުލުހެއްގެ ރޯލް ކުޅޭ ސީރީޒްގެ ދެވަނަ ފިލްމު ސިނަމާތަކަށް ގެންނަން ނިންމާފައި ވަނީ ޑިސެމްބަރު މަހުގެ 13 ގަ އެވެ.\n"މަރުދާނީ 2" އަކީ 2014 ގައި ރިލީޒްކުރި "މަރުދާނީ" ސްކްރީންރައިޓަރު ގޯޕީ ޕުތުރާން ލިޔެ، ޑައިރެކްޓްކޮށްފައިވާ ފިލްމެކެވެ. ފިލްމުގެ ޝޫޓިން ވެސް ދާދި ފަހުން ވަނީ ނިންމާލައިފަ އެވެ.\nހިންދީ ސިނަމާ އަށް ކޮށް ދީފައިވާ ހިދުމަތްތަކުގެ އަގުވަޒަންކޮށް، މަޝްހޫރު އެކްޓަރު އަމީތާބް ބައްޗަން އަށް ދާދާސާހެބް ޕާލްކޭ އެވޯޑް ދޭން އިންޑިއާ ސަރުކާރުން ނިންމައިފި އެވެ.\nއެކަން އިންފޮމޭޝަން އެންޑް ބްރޯޑްކާސްޓިން މިނިސްޓަރު ޕްރަކާޝް ޖަވޭދުކަރް އިއުލާންކޮށް، މަރުހަބާ ވިދާޅުވުމާ ގުޅިގެން ވަރަށް ގިނަ ފަންނާނުން އަމީތާބަށް ޓްވިޓާގައި މަރުހަބާ ކިޔާފައިވެ އެވެ. އަދި އަމީތާބް ވެސް އޭނާ އަށް މަރުހަބާކީ އެންމެންނަށް ޝުކުރު އަދާކޮށްފައިވެ އެވެ.\nއުމުރުން މިހާރު 76 ގެ އަހަރުގެ އަމީތާބަށް ކުރިން ވެސް ވަނީ އިންޑިއާ ސަރުކާރުންދޭ މަތީ ޝަރަފުގެ އެވޯޑްތައް ލިބިފަ އެވެ. އޭގެ ތެރޭގައި 2015 ގެ ޕަދުމާ ވިބުޝަން އާއި 2001 ގެ ޕަދުމާ ބުޝަންގެ އިތުރުން 1984 ގެ ޕަދުމާ ޝްރީ ހިމެނެ އެވެ.\n"މަރުޖާވާ" ގެ ޓްރެެއިލާ ދައްކާލައިފި\nއަންނަ ނޮވެމްބަރު މަހުގެ 8 ގައި ރިލީޒްކުރާ ޓީ ސީރީޒްގެ ފިލްމު "މަރުޖާވާ" ގެ ޓްރެއިލާ ދައްކާލައިފި އެވެ.\nމި ފިލްމަކީ މިދިޔަ އަހަރު ޖޯން އަބްރަހަމްގެ "ސަތިޔަމޭވް ޖަޔަތޭ" ގެނެސްދިން މިލަޕް މިލަން ޒަވޭރީ ޑައިރެކްޓްކޮށްފައިވާ އެކްޝަން ޑްރާމާއެކެވެ. ފިލްމުގެ މުހިއްމު ތަރިންނަކީ ސިދާތު މަލްއުތުރާ، ތާރާ، ސުތާރިއާ، ރިތޭޝް ދޭޝްމުކް އަދި ރަކުލް ޕްރީތު ސިންގެވެ.\n"މަރުޖާވާ" ގެ އެންމެ ހާއްސަ އެއް ކަމަކަށްވާނީ ރިތޭޝް އިސްކޮޅުން ވަރަށް ކުރު ވިލަންއެއްގެ ރޯލުން ފެނިގެން ދިއުމެވެ. މި ފިލްމު މިލަޕް ސިފަކޮށްފައި ވަނީ ޔާޝް ޗޯޕްޅާ 1975 ގައި އަމީތާބް ބައްޗަން އާއި ޝަޝީ ކަޕޫރާ އެކު ގެނެސްދިން "ދީވާރު" ގެ ހޮމޭޖެއްގެ ގޮތުގަ އެވެ.\nއިތުރު ލިޔުންތައް ބޮލީވުޑް ޓްރެއިލާ އަމީތާބް ބައްޗަން ރިތިކް ރޯޝަން ޔާޝްރާޖް ފިލްމްސް ރާނީ މުކަރުޖީ ޓައިގާ ޝްރޮފް


Hukumun yageen kohdhenee rilwan gelluvalumugai sarukaaruge atheh vaakan: Mahloof\nރިލްވާން އޭނާގެ މަންމަ އާއި އެކު\n2 އޯގަސްޓު 20184ކޮމެންޓް\nހުކުމުން ޔަގީންކޮށްދެނީ ރިލްވާނު ގެއްލުވާލުމުގައި ސަރުކާރުގެ އަތެއް ވާކަން: މަހްލޫފް\nގެއްލިފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ ގެއްލުވާލި މައްސަލާގައި ދައުލަތުން ދައުވާކޮށްފައިވާ މީހުންގެ މައްޗަށް މިއަދު ކްރިމިނަލް ކޯޓުން ކުރި ހުކުމުން ޔަގީންކޮށްދެނީ ރިލްވާނު ގެއްލުވާލުމުގައި ސަރުކާރުގެ އަތެއް ވާކަން ކަމަށް ގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް ވިދާޅުވެއްޖެއެވެ.\nމަހްލޫފް ކުރެއްވި ޓްވިޓެއްގައި ވިދާޅުވެފައިވަވީ މައްސަލަ އޮއްބާލުމަށް މައްސަލައިގެ މުހިއްމު ބައިތަކެއް ފުލުހުން ތަހުގީގުކޮށްފައި ނުވާކަމީ މިމަކުގައި ސަރުކާރުގެ އަތެއް ވާކަން ޔަގީންކޮށްދޭ ކަމެއް ކަމުގައެވެ.\nMiadhuge hukumun yageen kohdhin ehkamakee, Rilwan gelluvaalumuga sarukaaruge baiverivumeh vaakan.Massala ohbaalan muhinmu baithakeh @PoliceMv inn thahugeegunukoh dhookollaafa vaakan hukumuga bayaankoffa oiykamee ekamuge saafu heki.Iraadhakureviyya Rilwan ah insaafu hoadhadheynan. pic.twitter.com/FNCpmadjXZ\n— 𝐀𝐡𝐦𝐞𝐝 𝐌𝐚𝐡𝐥𝐨𝐨𝐟 (@AhmedMahloof) August 2, 2018\nރިލްވާން ގެއްލިފައިވަނީ 2014 ވަނަ އަހަރުގެ އޮގަސްޓް މަހުގެ ތެރޭގައެވެ. ރިލްވާން ގެއްލުނު މައްސަލައިގައި ދައުލަތުން ގ. ހިލްޓަން އާލިފް ރައޫފާއި ގދ. ވާދޫ ކަރަންކާގޭ މުހައްމަދު ނޫރަންދީންގެ މައްޗަށް ދައުވާ އުފުލާފައިވާއިރު އެ ދެ މީހުންނަށް ކުށް ސާބިތު ނުވާ ކަމަށް ވަނީ މިއަދު ހުކުމްކޮށްފައެވެ.\nއެ މައްސަލަ ތަހުގީގުކުރުމުގައި ފުލުހުން މުހިންމު ބައެއް ކަންކަން ފުރިހަމަކޮށްފައި ނުވާ ކަން ޝަރީއަތުން ވަނީ ފާހަގަކޮށްފައެވެ. އެގޮތުން ރިލްވާން އެރުވި ކަމަށް ބުނާ ރަތް ކުލައިގެ ކާރު އޮތީ އެހެން ތަނެއްގައި ކަން ސާބިތުވެދާނެ ސީސީޓީވީ ފުޓޭޖު ނަގަން ފުލުހުންގެ ކިބައިން އެދުނު ނަމަވެސް އެ ފުޓޭޖް ނަގާފައިނުވާކަން ހުކުމްގައި ވަނީ ފާހަގަކޮށްފައެވެ.\nހުޅުމާލެއިން ރިލްވާން ވަގަށް ނެގި ކަމަށް ބުނާ ހާދިސާ ހިނގި ސަރަހައްދުން ވަޅިއެއް ފެނުނު ކަމަށް ހެކިވެރީން ބުނާއިރު އެ ވަޅީގެ ފޮރެންސިކް އެނަލިސިސް ފުލުހުން ހަދާފައިނުވާ ކަން ވަނީ ފާހަގަކޮށްފައެވެ.\nމިމައްސަލާގައި އާލިފްއާއި ނޫރައްދީންގެ އިތުރުން ސ ހުޅުދޫ އަތިރިއާގޭ، މުހައްމަދު ސުއައިދުގެ މައްޗަށްވެސް ދައުވާ އުފުލާފައި ވެއެވެ. ނަމަވެސް ދައުލަތުން ފަހުން ބުނެފައުވަނީ ސުމައިދު ރާއްޖެއިން ބޭރަށް ގޮސް ހަނގުރާމައެއްގައި ބައިވެތިވެ މަރުވެފައިވާކަމަށް ބެލެވޭ ކަމުގައެވެ. އެހެން ކަމުން މައްސަލަ ކުރިއަށް ގެންގޮސްފައިވަނީ ސުމައުދުގެ ބައި ނުހިމަނަ އެވެ.\nވަގުތުން ދޯ ތެދު ޚަބަރު ފަތުރަނީ؟\nމަހުލޫފް ތިމައްސަލަ ބެއްލެވިނަމަ ރިޟްވާން ފެނުނީހޭތަ؟ އެހެންވީމަ ހަމަ މަހްލޫފްގެ އަތެއްވާކަމަށް އަޅުގަނޑު ހުކުންކުރަން ، އުއްތަމަ ފަޑިޔާރު މަހުލޫފް\nވއެފްޕީ ދޮގު ހަބަރު ފަތުރާ ޗެނަލް އެއް. ކީއްވެގެންބާ ރިލްވާނުގެ އާއިލާއިން ދައުލަތައް ހުށަ ނޭޅި. އެހެންވިއްޔާ މަހުލޫފުއަށް ރިލްވާނު ވީތަންއެގޭނެ.